(28 ޖެނުއަރީ 2020 އާ ގުޅޭ)\nމުހުސިނާގެ ކަނާއަތް ފަރާތުގައި ކުޑަކޮށް ފަހަތަށް ވާހެން ވީރާ މަޑުކޮށްލިއެވެ. އިހުނަށްވުރެ ބޮޑަށް ހޭޒަލް ޖެހިލުންވިއެވެ. ވީރާއާ ހަތަރުކަޅި ބައްދަލުވިއެވެ. ވީރާ ވެސް ފެންނަނީ ހައިރާންކަމެއް ލިބިފައި ހުރި މީހަކު ހެންނެވެ. ދެބައިމީހުން ވެސް އެއްބަޔަކު އަނެއްބަޔަކާ ބައްދަލުވެދާނޭ ހީނުކުރާ ފަދައެވެ.\nހޭޒަލްއަށް ބަލަން ހުރިއިރު މުހުސިނާގެ ހިތަށް މަޑުމޮޅިކަމުގެ އަސަރު ވެރިވެގެން ހިނގައްޖެއެވެ. ކުރިއަށްވުރެ ވެސް ހޭޒަލްގެ މޫނުން މަޢުސޫމްކަން ފާޅުވެޔޭ އޭނާގެ ޟަމީރު އެއްބަސްވިއެވެ. ބަޔާންކުރަން ނޭނގޭ ފަދަ ފިނި ވައިރޯޅިއެއްގެ އަސަރު ނަފްސަށް ވެރިކުރުވިއެވެ. އެ ފިނިފިނި ވައިރޯޅު ހޭޒަލްއާމެދު މިހާތަނަށް މުހުސިނާއަށް ހީކުރެވުނު ހުރިހާ ހީއެއް ހިރަފުސްތަކެއް ފޮޅާލި ފަދައިން ނުބައި ފިކުރުތައް ތާހިރުކޮށްދީފިއެވެ. އަމިއްލަ ޟަމީރުގެ އަޑު ކަންފަތް ދޮށުގައި ގުގުމާލިއެވެ.\n"މި އަންހެންކުއްޖާއަކީ ވިޔާނުދާކުއްޖެއްނޫން... ލިއަމްގެ ދިރިއުޅުމަށް އޭނާ އައުމުން... އަހަރެންގެ ޅީދަރިއަކަށްވާން ހިތުން ރުހުމުން ޤަބޫލުވިން، އޭރު ވެސް އޭނާގެ އަޙުލާގާއި ސުލޫކު އަހަންނަށް ކަމުދިޔަ، މިހާރު މިފެންނަނީ އޭރަށްވުރެ ވެސް ހެޔޮ ބަދަލެއް، މާޝާ ﷲ... އަންހެނެއްގެ ރީތިކަންވަނީ އޭނާގެ ވަނާތައް ފޮރުވުމުގައި، ދީންދެކެ ލޯބިވާ މީހެއްގެ ޢަމަލުތައް ގޯހެއްނުވާނެ، މީ އަހަރެންގެ ދަރީންގެ ފުށުން ދުށުމަށް އެދުނު ފަދަ މަންޒަރެއް"\n"މަންމަ ބަލީތަ؟" މުހުސިނާގެ މޫނުން ތަފާތު ހިތްދަތިކަމެއް ފާޅުވާން ފެށުމުން ހޭޒަލްއަށް އަހާލެވުނެވެ. އެހިނދު ވީރާ ކުރިއަށް ޖެހިލިއެވެ. މަންމަގެ މޫނަށް ބަލާލިއެވެ. އޭނާ މަންމަގެ ކަނާއަތު މުލައްދަނޑީގައި ހިފާލައި ކުޑަކޮށް ދަމާލިއެވެ.\n"ހިނގާދާން މަންމާ" ވީރާ މަޑުމައިތިރިކޮށް ބުނެލިއެވެ. އެހެންވިޔަސް ހޭޒަލްގެ އަތުން މުހުސިނާ ދޫކޮށެއް ނުލިއެވެ.\n"އަހަރެން ހޭޒަލްއާ ވާހަކަދައްކާލަން ވަރަށް ބޭނުން، އެކަމަކު ހިތަށް މިއަރަނީ، މިހާރު އެކަމަށް އެދޭނީ ކޮންހައިސިއްޔަތަކުން ބާއޭ، މިހާރު ތީ އަހަރެންގެ ޅީދަރިއެއް ވެސް ނޫން، އަހަރެމެންނާ އެއްވެސް ގުޅުމެއްނެތް... ހޭޒަލް ކަންތައްކުރި ގޮތުން މަންމައަށް ވިސްނުނީ އަހަރެމެންނާ އޮތް ގުޅުން އެއްކޮށް ކަނޑާލަންށޭ ހޭޒަލް ގަސްދުކުރީ" މުހުސިނާގެ ޖަޒުބާތުތައް އޭނާގެ އަޑާ ގުޅިފައިވިއެވެ. އޭނާގެ އަޑު މަޑުވެފައި ޖެހިލުންވުން ފާޅުވެއެވެ.\nއެއްޗެކޭ ބުނުމުގެ ކުރީން ހޭޒަލް ވިސްނާލިއެވެ. އެވަގުތު ނިކަން ހަލުވިކޮށް އޭނާގެ ގާތަށް ބަޔަކު އަންނާތީ ފެނިއްޖެއެވެ. މީ އެމީހުން ކަންބޮޑުވާނޭ ހާލަތެއްކަން ހޭޒަލްއަށް ރަނގަޅަށް އެނގެއެވެ. އޭނާގެ މައިންބަފައިންނަށް މުހިންމުވާނީ އޭނާއެވެ. އެއީ މިދުނިޔެމަތީގައި އޭނާ އެންމެ އިތުބާރުކުރާ ދެ މީހުންނެވެ. އެންމެ ލޯބިވާ ދެ މީހުންނެވެ.\n"މަންމާ... ތިގެއަށް ވަނުމަކީ ރަނގަޅުކަމަކަށްނުވާނެ، މަންމަގެ އެދުން ބޮލާލާ ޖަހާކަށް އެއްގޮތަކަށް ވެސް ބޭނުމެއްނޫން، މަންމަ ބުނަން ބޭނުންވާ ކޮންމެ ވާހަކައެއް އަޑުއަހާނަން، ތި ގެނޫން ކޮންމެ ތަނެއް ވެސް އޯކޭ، މަންމައާ ބައްދަލުކުރާނަން" ހޭޒަލް ބުންޏެވެ. މުހުސިނާއަކީ ލިއަމްގެ މަންމައެވެ. އޭނާގެ މައްޗަށް އަނިޔާވެރިވީ ލިއަމްއެވެ. އޭނާގެ މަންމައެއްނޫނެވެ. މައެއްގެ ގޮތުގައި މުހުސިނާއަކީ ފުރިހަމަ އަންހެނެކެވެ. އޭނާ ދަރީންނަށް ހެޔޮ ގޮތް ބުނެދިނެވެ. ނަސޭޙަތްދިނެވެ. ދަރީންނަށް ފައިދާކުރުވަނިވި މަގުތައް ފަހުކޮށްދެއްވުމަށް ދުޢާކުރެއެވެ. އެ މަންމަގެ ކުށެއްނެތްއިރު އެ މަންމައާމެދު ހަރުކަށިކޮށް ޢަމަލުކުރާ މީހަކަށް ވާކަށް ހޭޒަލް ނޭދެއެވެ. ފަހަރެއްގައި އެ މަންމަގެ ހެޔޮ ދުޢާއެއް އޭނާއަށް ލިބިދާނެއެވެ. އެ ހެޔޮ ދުޢާއިން އޭނާ ހީނުކުރާފަދަ އުފާވެރިކަމަކާއި ހިތްހަމަޖެހުން ލިބިދާނެއެވެ.\nރިޒްވާނާއި ސާއިރާއަށް މަޑުކޮށްލެވުނީ ހޭޒަލްގެ ދެފަރާތުގައެވެ. މުހުސިނާގެ ދެމައިންނަށް އެ ދެ މީހުންގެ ނަޒަރު ހުއްޓިފައިވިއެވެ. އެމީހުންގެ ފުށުން ދެކޮޅުވެރިކަމެއް އަދި ގާތްކަމެއް ވެސް ފާޅެއްނުވެއެވެ. އެމީހުންގެ ގަސްދު ގުޅިފައިވީ ދަރިފުޅަށް ލިބިދާނެ ހިތްދަތިކަމަކުން އޭނާ ސަލާމަތްކުރުން ކަމަށް ވެދާނެއެވެ. އެ ސިފައަކީ މައިންބަފައިންނަށްވީތީ އިޚްތިޔާރަކާއިނުލޭ ގެނެވޭ ހަރަކާތެކެވެ.\nފިނި ގޮތަކަށް މުހުސިނާ ހިނިތުންވެލިއެވެ. ވީރާ ހުރީ އިސްއުފުލައިލާން ނުކެރިފައި ކަހަލައެވެ. މަންމަގެ އަތުގައި ދެއަތުން ވީރާއަށް ހިފަހައްޓައިލައިގެން ހުރެވުނީ ނަފްސަށް ހިތްވަރު ހޯދުމަށް ކަހަލައެވެ. ރިޒްވާނާއި ސާއިރާއަށް ވެސް ޙިއްޞެއް ޙަރަކާތެއް ނެތް ފަދަ ހިނިތުންވުމެއް ބަދަލުކޮށްލިއެވެ.\nވިޔަފާރިކޮށްގެން ވީރާއާއެކު މުހުސިނާ ގެއަށް ވަނީ މެންދުރުގެ ވަގުތެވެ. އޭރު ޝަމާޢިލް ސިޓިންރޫމުގައި ޓީވީއިން ދައްކަމުންދިޔަ ދިވެހި ޕްރޮގްރާމެއް ބަލަން އިނެވެ. ވީރާ އަނގައިން ބުނުމެއްނެތި ވަނީ ކޮޓަރިއަށެވެ. ދެއަތުގައި ހުރި ކޮތަޅުތަކާއެކު މުހުސިނާ ދިޔައީ ބަދިގެ ފަރާތަށެވެ. މުހުސިނާގެ ޠަބީޢަތަށް ބަދަލުތަކެއް އަތުވެއްޖެކަން ޝާމާޢިލް ދެނެގަތީ އަނބިމީހާގެ ޢަމަލާއި އޭނާގެ މޫނުގައިވި އަސަރުންނެވެ. ދެ ޚިޔާލެއްގައި އިނދެފައި ޝަމާޢިލް ތެދުވިއެވެ. ޓީވީ ނިވާލައި ސޯފާތަކުގެ މެދުގައި ހުރި ތިރި މޭޒުމަތީ ރިމޯޓު ބޭއްވިއެވެ.\nބަދިގެއަށް ޝަމާޢިލް ވަނެވެ. މުހުސިނާ ކާމޭޒު ދޮށުގައި ހުރި ގޮނޑިއެއްގެ ލެނގޭބައިގަ ދެއަތުން ހިފަހައްޓާލައިގެން ހުއްޓުން އަރާފައި ހުއްޓެވެ. ހީވަނީ ކޮންމެވެސް ބޮޑުކަމަކާ އޭނާ ފިކުރުކުރަނީ ހެންނެވެ. ގަނެގެން އައި ތަކެތި އަޅާފައި ހުރި ކޮތަޅުތައް މޭޒަމަތީގައި ހުއްޓެވެ. އަނބިމީހާގެ ހިމޭންކަން ޝަމާޢިލްގެ ސިކުނޑީގައި ސުވާލު އުފެއްދިއެވެ. މަޑުމަޑުން އައިސް މުހުސިނާ ގާތު ޝަމާޢިލް މަޑުކޮށްލިއެވެ.\n"މިއަދު ހޭޒަލް ދުށީން" ހިމޭން ގޮތަކަށް މުހުސިނާ ބުނެލިއެވެ.\n"ވާހަކަދެއްކިތަ؟" ޝަމާޢިލްއަށް އަހާލެވުނެވެ. އޭނާއަށް ހީވީ ހޭޒަލް ކަންތައްކުރި ގޮތުން މުހުސިނާގެ ހިތަށް އުނދަގޫވީ ކަމުގައެވެ.\nގޮނޑު ބޭރަށް ދަމާލައި މުހުސިނާ އިށީނެވެ. ޝަމާޢިލް ވެސް އަވަހަށް ގޮނޑިއެއްގައި އިށީނދެއްޖެއެވެ. މުހުސިނާގެ އެ ހަރަކާތަކީ ކަންތައްވީގޮތް ކިޔައިދޭން އުޅޭކަމުގެ އިޝާރާތެއްކަން ޝަމާޢިލް ދެނެގަތެވެ. އެހެންވެ އޭނާ ބަހެއްނުބުނެ މުހުސިނާއަށް ވާހަކަދައްކަން ފުރުޞަތު ދީގެން އިނެވެ.\nފިހާރަ ތެރެއިން ހޭޒަލް ފާހަގަކުރެވުނު ގޮތް މުހުސިނާ ފުރަތަމަ ކިޔާދިނެވެ. ހޭޒަލްއަށް އައިސްފައި ހުރި ބަދަލުތައް ވެސް މެއެވެ. ހޭޒަލްއާ މެދު މުހުސިނާގެ ހިތުގެ ޝުޢޫރު ފިރިމީހާއާ ޚިއްޞާކުރިއެވެ. ލިއަމްއާއި ހޭޒަލްއާ ދެމެދު ހިނގީ ކޮންކަމެއްކަން އެނގެން އޭނާ ބޭނުންވާކަން ހާމަކުރިއެވެ. މިކަމެއްގެ ވާހަކަ އަޑުއިވީނުއްސުރެ ހީކުރަމުން އައި ހީކުރުންތަކީ ކުށް ހީތަކަކަށް ވެދާނޭ މުހުސިނާއަށް ބުނެވުނެވެ. އޭނާއާއި ހޭޒަލްއާ ދެމެދު ދެކެވުނު ވާހަކަތައް ވެސް ފިރިމީހާއަށް ކިޔާދިނެވެ.\n"އަދި ވެސް އެއީ އަހަރެމެން ދުށް ހިތްހެޔޮ ކުއްޖާ، އޭނާ އަދިވެސް އަހަންނަށް އިޚްތިރާމުކުރާކަން ޔަގީން" މުހުސިނާއަށް ބުނެވުނެވެ.\n"އަހަންނަކަށް ވެސް ނުފެނޭ ހޭޒަލް މިގެއަށް ގެންނާކަށް، މުހުސިނާ އެދުނީތީ އޭނާ ޤަބޫލުވިޔަސް، އަހަރެމެން ވެސް ވިސްނަންވާނެ، އޭނާއަށް ފަސޭހަކަމަކަށްނުވާނެ އަހަރެމެންނާ ގުޅުން ބަދަހިކުރުން... އޭނާ ލިއަމްއާ ގުޅެން ވިސްނާނަމަ މިހާ ދުވަހު ދުރުގައެއް ނުހުރީސް، އަހަރެން މުހުސިނާއަށް މަނައެއްނުކުރާނަން، އެކަމަކު އަހަންނަށް ރަނގަޅީ ހޭޒަލްގެ ގާތުން އަހަރެމެން ކަމަކަށް އެދޭނެ ފަހު ފަހަރުކަމަށް ހެދުން، ހޭޒަލްގެ ދިރިއުޅުމަށް އަހަރެމެންގެ ނުފޫޒެއް ނުފޯރުވުން" ޝަމާޢިލް ވާހަކަދެއްކީ ވިސްނުންތެރިކަމާއެކުއެވެ.\nމުހުސިނާގެ ފައިސާ އެޅީ ދަބަހުން އޭނާ ކަރުދާސްކޮޅެއް ނަގައި ޝަމާޢިލްއަށް ދައްކާލިއެވެ. އޭގައި އޮތީ ވަގުތު ލިޔެފައެވެ. ރަސްފަންނުން ބައްދަލުކޮށްލަން މުހުސިނާ ޚިޔާލު ފާޅުކުރުމުން ހޭޒަލް އެކަމާ އެއްބަސްވީއެވެ. އެހެންނަމަވެސް ގަޑި ކަނޑައެޅީ ހޭޒަލްއެވެ.\nއަތުކުރީ އަޅާލި ގަޑިއަށް ދާރިއަންގެ ނަޒަރު ހުއްޓާލިއެވެ. އެއަށްފަހު ލޯގަނޑުން އަމިއްލަ ސޫރައަށް ދާރިއަން ބަލާލިއެވެ. އަދިވެސް އެއްފަހަރު އޭނާގެ ކަނާއަތުން މޭގައި ފިރުމާލިއެވެ. ލުއިލުއި ހިނިތުންވުމެއް އޭނާގެ ތުންފަތުން ފާޅުވެލިއެވެ. ހަތްގަޑި ބަޔަށް ރޭގަނޑުގެ ކެއުމުގައި ބައިވެރިވުމަށް ހޭޒަލް ދަޢުވަތު ދިނީއްސުރެ ދާރިއަންގެ ހިތުގެ ހިނގުންވަނީ އަވަސްވެފައެވެ. އެ ހިތަށް ވިސްނައިދިނުމަށް އޭނާ މޭގައި ފިރުމާލި މީ ފުރަތަމަ ފަހަރެއްނޫނެވެ. ހޭޒަލްއާ އޮތް ގުޅުމުގައި އޭނާއަށް އާދެވިފައި އެވަނީ ދުވަހަކުވެސް އާދެވޭނޭކަމަށް ހީކުރެވިފައިނުވާ މަރުހަލާއަކަށެވެ. އޭނާގެ ހިތުގެ މަލަކާއަކީ ހޭޒަލްކަން ހާމަނުކޮށް ހުންނަން ބޮޑު ވޭނަކަށް ވެއްޖެއެވެ. އިތުރަށް ލަސްކުރުމަށްވުރެ ހިތުގެ ގޮވުމަށް ޢަމަލުކުރަން ވެއްޖެކަން ދާރިއަންގެ ޟަމީރު ވެސް އެއްބަސްވިއެވެ.\nމ.ސްނޯލޭންޑްގެ ދޮރޯށި ހުޅުވިގެން ދިއުމާއެކު ދާރިއަންއަށް ހީވީ އެރޭގެ ހަނދު ކުރިމަތިން ފާޅުވީހެނެވެ. ލޯބިން ބޮސްދޭހާ އެ މޫނު މަޢުސޫމެވެ. ހިތުގެ ރާގާ އެއްވަރަށް ދާރިއަންއަށް ހޭޒަލްގެ ނަންކިޔާލެވުނެވެ. އަވަސް ހަރަކާތާއެކު ހޭޒަލް ވާހަކަދެއްކިއެވެ. ދާރިއަން އައީ ބަރާބަރު ގަޑިއަށްކަން ހޭޒަލް ބުނެލީއެވެ. ދޮރޯށިން އެތެރެއަށް ދާރިއަން ވަނުމާއެކު ހޭޒަލް ނިކަން އަވަހަށް ދޮރޯށި ލައްޕައިފިއެވެ. އޭނާގެ ކޮންމެ ހަރަކާތަކާއި، އެކަމާ ގުޅިގެން ފާޅުވާ ކޮންމެ އަސަރެއް ދާރިއަންގެ ހިތުގައި ބިންވަޅުނެގެމުންދިޔައެވެ. ޤަބޫލުކުރަން ދަތި ހުވަފެނެއްގައި އުޅެވޭހެން ދާރިއަންއަށް ހީވިއެވެ. ހޭޒަލްއާ ބައްދަލުވުމުން ދާރިއަންގެ އަމިއްލަ ބާރު ވީއްލިގެން ދާ ކަހަލައެވެ. ވަށައިގެންވާ ކަންކަން ފަނޑުވެ އޭނާގެ ލޮލަށް ހަމައެކަނި ފެންނަނީ ހޭޒަލް ފަދަ އެވެ.\n"މޫނު އެކަނި ފެނިފައި ވެސް... ތި ރީތިކަން ސިހުރަކަށް ފުދޭ" އެލެވޭޓާ ތެރޭ ހޭޒަލްއަށް ނަޒަރު ހުއްޓާލައިގެން ހުރި ދާރިއަންއަށް ބުނެލެވުނެވެ. ހީވީ އިޚްތިޔާރެއްނެތި ހިތުގެ ތަރާނާއިން ބައެއް ދުލާ ހަމައަށް އައީ ހެންނެވެ. ނަމަވެސް ހޭޒަލް ފާޅުކޮށްލީ ހައިރާންކަމުގެ އަސަރެވެ. އޭނާ މޫނަށް ހަދާލި ގޮތުން ދާރިއަން އެ ބުނެލީ ތާކުންތާކު ނުޖެހޭ ވާހަކައެކޭ އެއްވަރެވެ. ހާސްކަމާއި ޖެހިލުންވުމުގެ އަސަރު ފިލުވާލުމަށް ދާރިއަން ކޮށްލި ސަމާސާއަކަށް ހަދައި ދެފަރާތަށް ހޭޒަލް ބޯހޫރާލިއެވެ.\nހޭޒަލްއާއެކު އެކަހެރިވާން ދާރިއަންގެ ޟަމީރު ބިރުގަނެވެ. ނަފްސުގެ ހިފެހެއްޓުން ދޫވަމުން ދާހެން ހީވާތީއެވެ. އޭނާއަކީ ވެސް ޖަޒުބާތުތަކާއި އިޙްސާސްވުން ލައްވާފައިވާ އިންސާނެކެވެ. އެދުންވެރިކަމަކީ ކޮބާކަން އޭނާއަށް ވެސް އެނގެއެވެ. އެގޮވާލުން އަންނަ ހިނދު ދެކޮޅު ނުހެދޭހާ ބަލިކަށި ހާލަތަކަށް ނަފްސު ވެއްޓިދާނެތީ އިންތިހާއަށް ބިރުގަނެއެވެ. އެ ޚިޔާލުތަކުގައި ހުރެ ޖީންސުގެ ޖީބަށް ދެއަތްތިލަ ކޮށްޕާލި ގޮތަށް ދާރިއަން މުއްކަވާލިއެވެ. ބެލުން ތިރިކުރީ އެ އެކަހެރިކަމުގެ ތެރެއިން ހޭލައިގެން ނުވާނެ އިޙްސާސްތަކެއް ނަފްސުގެ މައްޗަށް އަތްގަދަކުރިޔަ ނުދޭށެވެ. އޭނާއާއެކު ހުރި އަންހެންކުއްޖާއަށް ދާރިއަންގެ ހިތުގައި ލޯބިވެއެވެ. އެ ލޯތްބަށް އޭނާގެ ހިތްނޭދޭކަމެއް ކުރުވުމުކަށް ފުރުޞަތެއް ދާރިއަން ނުދޭނެއެވެ.\nއެޕާޓްމެންޓުގެ ދޮރާ ދިމާއަށް އިޝާރާތްކޮށްލަމުން ހޭޒަލް ހިނިތުންވެލިއެވެ. އޭނާ ދިރިއުޅޭ ބަޔަކީ އެއީ އޭ އަންގާލުމަށް ކޮށްލި އިޝާރާތެއް ކަހަލައެވެ. ދާރިއަންގެ ކުރިއަށް ހުރެ ހޭޒަލް އައިސް އެޕާޓްމެންޓް ހުޅުވާލިއެވެ. ސިޓިންރޫމުގައި ރިޒްވާނާއި ސާއިރާ ތިބީ ހޭޒަލްގެ ހުނަރުވެރިކަން މުޖުތަމަޢުއަށް ދައްކާލަދިން މީހާއާ ބައްދަލު ކުރުމަށް ކެތްމަދުވެފައެވެ. ހޭޒަލްގެ ދުލުން އެތައް ފަހަރެއްގެ މަތިން އިވިފައިވާ ނަމުގެ ވެރިޔާއާ ބައްދަލުކުރަން ތައްޔާރުވެއެވެ.\nދޮރުހުޅުވުނުތަން ފެނި ސޯފާއިން ފުރަތަމަ ވެސް ތެދުވީ ރިޒްވާނެވެ. މެހެމާނަށް މަރުޙަބާ ކިޔަން އޭނާ އަވަސްވެގަތެވެ. ހޭޒަލް އެމީހުންނާ ބައްދަލުކުރަން އެ ގެއަށް ގެނައި ފުރަތަމަ ފިރިހެނަކީ ލިއަމްއެވެ. އެއަށްފަހު އެ ދަރިފުޅު އެގެއަށް ވަނުމުގެ ދަޢުވަތު އެރުވި ފިރިހެނަކީ ދާރިއަންއެވެ. އެ ދެ ހަލާތު މުޅިން ތަފާތެވެ. ދާރިއަން އެމީހުންގެ ދަރިފުޅަށް ޓަކައި ކޮށްދިން ކަންކަން އެނގެއެވެ. އަދި މިހާތަނަށް އޭނާ ހޭޒަލްގެ އެއްވެސް މީހަކާ ބައްދަލުކޮށްފައެއް ވެސް ނުވެއެވެ. އެހެންވިޔަސް އެމީހުންގެ ނަޒަރުގައި ހޭޒަލްގެ މައްޗަށް ލެއްވި ރަޙުމަތެއްކަމުގައި ދާރިއަންވިއެވެ.\nދޮރާ ދިމާއަށް އައި ރިޒްވާނާ ފުރަތަމަ ބައްދަލުކުރީ ހައިރާންކަމެވެ. ރިޒްވާނަށް ވީގޮތް ދާރިއަންއަށް ފަހުމްވިއެވެ. ދެމީހުންނަށް ވެސް އެކަކުއަނެކަކަށް ބަލަހައްޓައިގެން ތިބެވުނީއެވެ.\n"މީ ރިޒްވާން ބައްޕަ... ބައްޕާ!، މީ ދާރިއަންއަކީ" ރަކި ގޮތަކަށް ހޭޒަލް ބުނެލިއެވެ. އޭނާގެ މޫނަށް ރިޒްވާނާއި ދާރިއަން ބަލާލިއެވެ. ދެމީހުންގެ ހިމޭންކަމަށް ބަދަލުއައީ އެވަގުތެވެ. ހީވީ ހޭޒަލްގެ މޫނުގައިވި ހިނިތުންވުން ގެއްލިދާނޭ ފަދަ ކަމެއް އެ ދެ މީހުން ވެސް ކުރަން ބޭނުންނުވާ ހެނެވެ.\nދާރިއަން އަތްދިއްކޮށްލައި ސަލާމް ގޮވާލިއެވެ. ރިޒްވާނު ސަލާމް ބަލައިގަތީ ހިނިތުންވުމާއެކުއެވެ. ލިބުނު ހައިރާންކަމާ ގުޅިފައި ހުރި ސުވާލުތައް ސިކުނޑީގެ ކަނަކަށް ރިޒްވާނު ޖައްސާލީއެވެ. އަދި ހޭޒަލްގެ ޢާއިލާއިން ދާރިއަންއަށް ކީ ހޫނު މަރުޙަބާއިން ދާރިއަންގެ ޖެހިލުންވުން ވެސް ފިލައިފިއެވެ.\nބަލާލި ކޮންމެ ދިމާއަކުން އެ އެޕާޓްމެންޓުން ތަނަވަސްކަން ފާޅުވެއެވެ. ދާރިއަންއަކީ ވެސް ވިޔަފާރިވެރިއެއްގެ ދަރިއެކެވެ. އުޅެނީ އާދައިގެ ދިރިއުޅުމެއްނޫނެވެ. އެކަމަކު ރިޒްވާންމެންނަށް ލިބިފައިވާ ނިޢުމަތްތައް އިތުރުވެގެންވާކަން ޔަގީނެވެ. އެހެންވިޔަސް ހޭޒަލްގެ ފަރާތުން އެފަދަ ދެއްކުންތެރިކަމެއް މިހާތަނަށް ދާރިއަން ނުދެކެއެވެ. އެކަހަލަ ފަރަގު ކުރުމާއި ބޮޑާކަމެއް ހޭޒަލްގެ ނުހުރެއެވެ. ސިއްރު ގޮތަކަށް ދާރިއަންގެ ބެލުން ހޭޒަލްއަށް އަމާޒުވެލިއެވެ. އޭނާގެ ނަޒަރުގައި ހޭޒަލް އިތުރަށް ފުރިހަމަވެއްޖެއެވެ.\nކާމޭޒު ދޮށުގައި ދާރިއަންއާއި ހޭޒަލް ތިބީ ބަސްމަދުވެފައެވެ. ރިޒްވާނު އިނީ ދާރިއަންގެ ގޮތް އެނގެން ބޭނުންވެފައެވެ. އޭނާ ކުރާ ސުވާލުތަކަށް ދާރިއަން ޖަވާބުދެއެވެ. ދާރިއަން ވެސް ރިޒްވާނު ވެސް ހޭޒަލްގެ ދިރިއުޅުމުގައި އައި އެއްބައި އުނިކުރިއެވެ. ލިއަމްގެ ނަން އެ ދެމީހުން ވެސް ކިޔަން ބޭނުންނުވާ ކަހަލައެވެ. ދެއްކުނު ވާހަކައެއްވިއްޔާ ދެއްކީ ވިސްނުންތެރިކަމާއެކުއެވެ. ދާރިއަން ކުރާ މަސައްކަތާއި އޭނާ ހޭޒަލްގެ ހުނަރަށް ޝައުގުވެރިވީ ގޮތް ރިޒްވާނާއި ސާއިރާގެ އެދުމަށް ހާމަކުރިއެވެ. އެމީހުންނަށް ދާރިއަން ސިފަވީ ސާދާ ސީދާ ޒުވާނެއްގެ ގޮތުގައެވެ.\nކާމޭޒު ދޮށުން ރިޒްވާނާއި ސާއިރާގެ ސިކުނޑީގައި ޚިޔާލެއް އުފަންކުރުވީ ދާރިއަންއާއި ހޭޒަލްގެ ހަރަކާތްތަކެވެ. މީހުންނަށް އިތުބާރުކުރަން އުނދަގޫވެފައިވާ ހޭޒަލްގެ ފުށުން އޭނާ ދާރިއަންއަށް އިތުބާރުކުރާކަން ރިޒްވާނަށް އެނގުނެވެ. ވަކިކަމަކަށް ގަސްދެއްނެތް ކުދިކުދި އިޝާރާތްތައް އެކަމުގެ ހެއްކަކަށް އޭނާއަށް ފުދުނެވެ. ދާރިއަންގެ ނަޒަރު ހޭޒަލްއާ އަމާޒުވާ ކޮންމެ ހިނދަކު އޭނާގެ ތުންފަތަށް ވެރިވާ މާނަވީ ހިނިތުންވުމުގެ ފަހަތުގައި އޯގާތެރިކަންވާހެން ރިޒްވާނަށް ހީވިއެވެ.\nވާހަކަދައްކާލަން ސިޓިންރޫމުގައި މަޑުކޮށްލައިގެން އެންމެން ތިއްބެވެ. ދާރިއަން އަތުކުރީ ގަޑިއަށް ބަލާލި ގޮތުން ދާންވީތޯ ރިޒްވާނު އަހާލިއެވެ. ހިތާ ދެކޮޅަށް ދާރިއަން ބޯޖަހާލީ ހޭޒަލްއަށް އަވަސް ނަޒަރެއް ދެމުންނެވެ. އެންމެފަހުން ދާރިއަންއަކީ ކާކުކަން އެނގި އޭނާއާ ބައްދަލުވީތީ އުފާކުރާކަން ސާއިރާ ހާމަކުރިއެވެ. އަދި ހޭޒަލްއަށް ދާރިއަންއަކީ ވަރަށް ޚާއްޞަ މީހެކޭ އޭނާ ބުނެލީ މާބޮޑު ވިސްނުމެއްނެތިއެވެ. ދާރިއަންއަށް ހީވީ އޭނާގެ އުންމީދުތަކުން އަލިކަމުގެ ދޯދިފަށެއް ފާޅުވެލިހެންނެވެ. ޚާއްޞަވުމަކީ ހޭޒަލްގެ ހިތުން ޖާގައެއް ލިބުން ފަދައޭ ދާރިއަންއަށް ޤަބޫލުކުރެވުނެވެ.\n"ޒެލް މަޑުކޮށްލާ... ބައްޕަ ދާނަން ދާރިއަންއާއެކު" ދާރިއަންއާއެކު ނުކުންނަން ހިނގައިގަތުމުން ރިޒްވާނު ބުންޏެވެ.\nއެލެވޭޓާއަށް ވަންނަމުން ފަސްއެނބުރި ދާރިއަން ބަލާލިއެވެ. ސަރައްކާލީގައި މަޑުކޮށްލައިގެން ހުރި ހޭޒަލްއާ ހިނިތުންވުމެއް ބަދަލުކޮށްލުމާއެކު އަތް ހިއްލާލައި ވަކިވުމުގެ އިޝާރާތެއްކޮށްލިއެވެ. ރިޒްވާނު މަޑުކޮށްލައިގެން ހުރީ އެލެވޭޓާ ލެއްޕެން ދެނެވެ. އެއާއެކު ވާހަކަދެއްކިއެވެ.\n"ކުރީން ދުށް ހަނދާނެއްވޭ" ރިޒްވާނު ބުންޏެވެ.\nދާރިއަން ވަގުތުން ބޯޖަހާލިއެވެ. ޑަކްޓަރ އިޝްވާގެ ކުލިނިކުންކަން ދެ މީހުން ފެނުނީ ދާރިއަން ބުންޏެވެ. ރިޒްވާނު ދެން އެހީ ހޭޒަލް އެ ކުލިނިކަށް ދިޔަކަން އެނގޭތޯއެވެ. އެއާއެކު ދާރިއަން އެއްވެސް ކަމެއް ފޮރުވުމެއްނެތި ކިޔާދިނެވެ. ކުލިނިކުން ރިޒްވާނު ފެނުނެއްކަމަކު އޭނާއާއެކު ހުރި އަންހެންކުއްޖާއަކީ ހޭޒަލްކަމެއް ދާރިއަން ނުދެނަހުރިކަމެވެ. އެކުވެރިޔާއަށް ވީގޮތެއް ނޭނގި ހޭޒަލްއާ އޮތް ގުޅުން ދުވަސްތަކަކަށް ކެނޑުނީކަމެވެ. ދެން ބައްދަލުވީ އަނެއްކާ ވެސް ހޭޒަލް އޭނާއަށް ޚަބަރެއްވީމައެވެ. ހޭޒަލްގެ ދިރިއުޅުމަށް އައިސްފައި އޮތް ބަދަލު އެނގުނީ އެހިސާބުންކަން ދާރިއަން ބުންޏެވެ. އެކަމަކު އޭނާގެ ހިތުގައި ހޭޒަލްގެ މައްޗަށް އޮތް އިޙްސާސް ތަކުގެ ވާހަކައެއް ނުދެއްކިއެވެ. ހުރިހާ ވާހަކައެއް އަޑުއެހުމަށްފަހު ލިއަމް ދަންނަންތޯއާއި އެ ދެމީހުން ވަކިވީ ކީއްވެކަން އެނގޭތޯ ރިޒްވާނަށް އަހާލެވުނެވެ. ލިއަމްއާ ގުޅުމެއް އޮތް އެކަކުގެ ހިޔަނި ވެސް ހޭޒަލްއަށް އެޅޭކަށް ރިޒްވާނު ނޭދެއެވެ. ލިއަމްގެ ރޭވުމަކުން ހޭޒަލްގެ ދިރިއުޅުމަށް ވަންނަން ދާރިއަން މަސައްކަތްކުރަނީތޯ ޔަގީންކުރަން ރިޒްވާނު ބޭނުންވީއެވެ.


ގއ ވިލިގިލީ ކުނި މެނޭޖުކުރުމުގެ މަރުކަޒު އަޕްގްރޭޑް ކުރުމުގެ މަސައްކަތް\nދިވެހި ސަރުކާރުން ޚަރަދުކޮށްގެން މިނިސްޓްރީ އޮފް އެންވަޔަރަންމަންޓް އިން އައްޑޫ ސިޓީ، ފުވައްމުލައް ސިޓީ އަދި ހުވަދު އަތޮޅު ހިމެނޭ ގޮތުގައި ކުރިއަށް ގެންދާ "ސަރަޙައްދީ ކުނި މެނޭޖުކުރުމުގެ މަޝްރޫޢު – ސާފުރާއްޖެ ޒޯން6އަދި 7" މަޝްރޫޢުގެ ދަށުން ހުވަދު އަތޮޅުގެ ރަށްރަށުގައި ރަނގަޅު ގޮތުގައި ކުނި މެނޭޖުކުރުމުގެ ގާބިލުކަން އިތުރުކުރުމުގެ ގޮތުން ގއ ވިލިގިލީ ކުނި މެނޭޖުކުރުމުގެ މަރުކަޒު އަޕްގްރޭޑް ކުރުމުގެ މަސައްކަތް ކުރުމަށް ޝައުގުވެރިވާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\nމި މަޝްރޫޢުއާއި ގުޅޭ ބީލަން ފޮތް ޑައުންލޯޑްކުރެވޭ ގޮތަށް މިއިއުލާނާއިއެކު އެޓޭޗްކުރެވިފައިވާނެއެވެ. އަދި މިނިސްޓްރީ އޮފް އެންވަޔަރަންމަންޓްގެ ވެބްސައިޓް، www.environment.gov.mv އިން ވެސް ޑައުންލޯޑް ކުރެވެން ހުންނާނެއެވެ.\nގއ ވިލިގިލި ކުނި މެނޭޖުކުރުމުގެ މަރުކަޒު އިމާރާތްކުރުމާއި ބެހޭ އިޢުލާނު ނަންބަރު: (IUL)438-WMPC/438/2019/170\nބީލަން ހުށަހެޅުމަށް ޝަޢުޤުވެރިވެލައްވާ ފަރާތްތަކުން މިނިސްޓްރީ އޮފް އެންވަޔަރަންމަންޓްގައި ރެޖިސްޓަރ ކުރަންވާނެއެވެ. ރެޖިސްޓަރ ކުރުމުގެ ސުންގަޑިއަކީ 23 ޖުލައި 2019 ވާ ޖުލައި ދުވަހުގެ 11:00 އެވެ. ރަޖިސްޓަރ ކުރައްވާނީ މިނިސްޓްރީ އޮފް އެންވަޔަރަންމަންޓްގެ ރިސެޕްޝަންގައެވެ. އަދި މިމުއްދަތު ތެރޭގައި އިޢުލާނު ނަންބަރާއި، ޕްރޮޖެކްޓް ނަން، ގުޅޭނެ ނަންބަރު ބަޔާންކޮށް މި އިޢުލާނުގައި ބަޔާންކޮށްފައިވާ އީ-މެއިލް މެދުވެރިކޮށް ރެޖިސްޓަރ ކުރެވިދާނެއެވެ. ބީލަން ހުށަހެޅުމަށް ރެޖިސްޓަރ ނުކުރާ ފަރާތްތަކަށް ބީލަން ހުށަހެޅުމުގެ ފުރުސަތު ނޯންނާނެ ވާހަކަ ދެންނެވީމެވެ.\nމިމަޝްރޫއުގެ ޕްރީ ބިޑް ބައްދަލުވުން އޮންނާނީ 17 ޖުލައި 2019 ވާ ބުދަ ދުވަހުގެ ހެނދުނު 10:30 ގައި މިނިސްޓްރީ އޮފް އެންވަޔަރަންމަންޓްގައެވެ.\nމަސައްކަތާއި ބެހޭގޮތުން މަޢުލޫމާތު ސާފުކުރުމަށް ހަމަޖެހިފައިވަނީ ގެޒެޓް ކުރާ ތާރީޙުން ފެށިގެން 22 ޖުލައި 2019 އާއި ދެމެދު މިނިސްޓްރީގެ އީމެއިލް އެޑްރެސް ކަމަށްވާ [email protected] އަށް އީމެއިލް ކުރައްވައިގެންނެވެ. މިމުއްދަތުގެ ފަހުން ކުރެވޭ ސުވާލުތަކަށް ޖަވާބެއް ނުދެވޭނެއެވެ.\nބިޑު ހުޅުވުމަށް ހަމަޖެހިފައިވަނީ 24 ޖުލައި 2019 ވާ ބުދަ ދުވަހުގެ ހެނދުނު 09:30 ގައި މިނިސްޓްރީ އޮފް އެންވަޔަރަންމަންޓްގައި، މި މަސައްކަތަށް އަންދާސީހިސާބު ހުށަހަޅުއްވާ ފަރާތްތަކުގެތެރެއިން މި ޖަލްސާގައި ބައިވެރިވެވަޑައިންނަވާ ބޭފުޅުންގެ ހާޒިރުގައެވެ.\nވީމާ، މިމަސައްކަތް ކޮށްދެއްވަން ޝައުގުވެރިވާ ފަރާތްތަކުން 24 ޖުލައި 2019 ވާ ބުދަ ދުވަހުގެ ހެނދުނު 09:30 އަށް ބީލަން ފުރިހަމަކުރުމަށްފަހު ބަންދުކޮށްފައިވާ ސިޓީ އުރައެއްގައި އަންދާސީހިސާބު ހުށަހެޅުއްވުން އެދެމެވެ.\nސުންގަޑި: 24 ޖުލައި 2019 0929


Flying school hingan 13 kunfunin shauguverivey\nއައްޑޫ ފްލައިން ސުކޫލުގެ ބޯޓުތަކެއް. ފްލައިން ސުކޫލު ހިންގަން 13 ކުންފުންޏަކުން ވަނީ ޝައުގުވެރިކަން ފާޅުކޮށްފައި\nރާއްޖޭގައި ފްލައިން ސްކޫލް ހިންގުމަށް ހުޅުވާލުމުން 13 ފަރާތަކުން ޝައުގުވެރިކަން ފާޅުކޮށްފި އެވެ.\nފްލައިން ސުކޫލެއް ހިންގުމަށް ޝައުގުވެރިވާ ފަރާތްތަކަށް ފުރުސަތު ހުޅުވާލީ މިމަހުގެ އެއްވަނަ ދުވަހު އެވެ.\nއައިލެންޑް އޭވިއޭޝަންގެ އޮފިޝަލަކު ވިދާޅުވީ ފްލައިން ސުކޫލް ހިންގުމަށް ޝައުގުވެރިކަން ފާޅުކުރި ކުންފުނިތަކުގެ ތެރޭގައި މެދުއިރުމަތި، ޔޫރަޕް، އެމެރިކާގެ އިތުރުން ރާއްޖޭގެ ކުންފުންޏެއް ވެސް ހިމެނޭ ކަމަށެވެ.\nޝައުގުވެރިކަން ފާޅުކުރި ގިނަ ކުންފުނިތަކަކީ ފްލައިން ސުކޫލް ހިންގުމުގެ ތަޖުރިބާ ވެސް ބޮޑު ކުންފުނިތަކެއް ކަން އޮފިޝަލް ވަނީ ފާހަގަކުރައްވާފަ އެވެ.\nއައިލެންޑް އޭވިއޭޝަނުން މިހާރު ގެންދަނީ ޝައުގުވެރިކަން ފާޅުކުރި 13 ކުންފުނީގެ ޕްރޮޕޯސަލް އިވެލުއޭޓް ކުރަމުންނެވެ.\nއައިލެންޑް އޭވިއޭޝަނުން ފްލައިން ސުކޫލް ހިންގަން ނިންމާފައިވަނީ އެކަމަށް ހާއްސަ ސަބްސިޑަރީ ކުންފުންޏެއް އުފައްދައިގެންނެވެ. ފްލައިން ސުކޫލް ހިންގާނެ ވަކި އެއާޕޯޓެއް އެކުންފުނިން އަދި ކަނޑައަޅާފައެއް ނުވެ އެވެ.\nފްލައިން ސުކޫލެއް ހިންގާނެ ފަރާތެއް ހޯދަން އިއުލާން ކުރީ އައްޑޫ ފްލައިން ސުކޫލްގެ ހިންގުން ދޯދިޔާވެ ދަރިވަރުންގެ ކިޔެވުން ނުނިމި ދިގުލައިގެންދާ މައްސަލަތައް ބޮޑުވުމުންނެވެ. ހާއްސަކޮށް ގިނަ ދަރިވަރުން ލޯން ނަގައިގެން ކިޔަވަމުން ދާތީ އެ ދަރިވަރުންގެ ޝަކުވާ ވަރަށް ބޮޑެވެ. އަދި ދަރިވަރުންގެ ކިޔެވުން ކޮންމެވެސް އެހެން ގޮތަކުން ހަމަޖައްސައި ދިނުމަށް ކެނޑިނޭޅި ދަރިވަރުން ދަނީ އެދެމުންނެވެ.\nއައްޑޫ ފްލައިން ސުކޫލުގައި މިވަގުތު ބޭނުން ކުރެވޭ އެއްވެސް ބޯޓެއް ނެތް ކަމަށްވެސް ދަރިވަރުން ވަނީ ބުނެފަ އެވެ.\nއޭއޭއޭގެ ދަރިވަރުންނަށް ދިމާވެފައިވާ މައްސަލަތަކާއި ގުޅިގެން ރައްޔިތުންގެ މަޖިލީހުގެ ގައުމީ ތަރައްގީއާ ތަރިކައާ ބެހޭ ކޮމިޓީއަށް މިނިސްޓަރު އައިޝަތު ނަހުލާ އާއި މިނިސްޓަރު ޑރ. އިބްރާހިމް ހަސަން މީގެކުރިން ހާޒިރުކޮށް ސުވާލުވެސް ކޮށްފައިވެ އެވެ.\nމޯޑިވްސް ސިވިލް އޭވިއޭޝަން އޮތޯރިޓީ އައިއޭއެސް އައްޑޫ ފްލައިން ސްކޫލް + އައިލެންޑް އޭވިއޭޝަން


October Mahu Raajje Ethere Kuri Mudhaa 18 % Ithuruvejje\nކަސްޓަމްސް ގެ ބަނދަރު-- ފައިލް ފޮޓޯ ކަސްޓަމްސް\n15 ނޮވެންބަރ 20170ކޮމެންޓް\nއޮކްޓޯބަރު މަހު ރާއްޖެ އެތެރެ ކުރި މުދާ 18 އިންސައްތަ އިތުރުވެއްޖެ\nފާއިތުވި އޮކްޓޯބަރު މަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު 2016 ވަނަ އަހަރުގެ އޮކްޓޯބަރުމަހާއި އަޅާބަލާއިރު 18 އިންސައްތަ އިތުރުވެއްޖެއެވެ.\nމިދިޔަ އަހަރު އޮކްޓޯބަރު މަހު ރާއްޖެއަށް 2.7 ބިލިއަން ރުފިޔާގެ މުދާ އެތެރެކޮށްފައިވާއިރު މިއަހަރުގެ އޮކްޓޯބަރު މަހު އެ އަަދަދު އިތުރުވެފައިވާ ކަމަށް ކަސްޓަމްސް އިން ނެރުން އޮކްޓޯބަރު މަހުގެ ތަފާސް ހިސާބުތަކުން ދައްކައިފިއެވެ.\nކަސްޓަމްސް އިން ބުނާގޮތުގައި މިދިޔަ އަހަރު އިމްޕޯޓު ޑިއުޓިއާއި އެހެނިހެން ފީ ގެ ގޮތުގައި ލިބިފައިވަނީ 214 މިލިއަން ރުފިޔާއެވެ. ނަމަވެސް މިއަހަރު އިމްޕޯޓު ޑިއުޓިއާއި އެހެނިހެން ފީ ގެ ގޮތުގައި ދައުލަތަށް 248 މިލިއަން ރުފިޔާ ލިބިފައިވެއެވެ. އެއީ މިދިޔަ އަހަރުގެ އޮކްޓޮބަރު މަހާއި އަޅާބަލާއިރު މި އަހަރުގެ އޮކްޓޯބަރު މަހު 16 އިންސައްތަ އިތުރުވުމެކެވެ.\nމިދިޔަ އަހަރުގެ އޮކްޓޯބަރު މަހު އެކްސްޕޯޓު ކުރި މުދަލުގެ އަގު 344 މިލިަން ރުފިޔާ އަށް އަރާއިރު މި އަހަރުގެ އޮކްޓޯބަރު މަހު މިއަދަދު 421 މިލިއަން ރުފިޔާއަށް ވަނީ އިތުރުވެފައެވެ. އެއީ 2016 ގެ އޮކްޓޯބަރު މަހާއި އަޅާބަލާއިރު މިއަހަރުގެ އޮކްޓޯބަރު މަހު 22 އިންސައްތަ އިތުރުވުމެއްކަމަށް ކަސްޓަމްސް އިން މައުލޫމަތުދެއެެވެ.\nއަދި އެންމެ ގިނައިން އެކްސްޕޯޓު ކޮށްފައި ވަނީ މަހުގެ ބާއްވަތްތައް ކަމަށް ކަސްޓަމްސް ގެ ތަފާސް ހިސާބުތަކުން ދައްކައެވެ.\nކަސްޓަމްސް އިމްޕޯޓް އެކްސްޕޯޓް ވިޔަފާރި ރާއްޖެ


Maumoon ge thaaeedhu gellun: Kihaa bodu gonjehumeh? | Mihaaru\nސިޔާސީ / ޕީޕީއެމްގެ ކޯޅުން\nމިދިޔަ ރިޔާސީ އިންތިހާބު ރައީސް ޔާމީނަށް ކާމިޔާބުވެވަޑައިގެންނެވިކަން ޔަގީންވުމާ އެކު ކުރީގެ ރައީސް މައުމޫނާއި ޔާމީން ކޮނޑާއި ކޮނޑު ޖައްސަވާ ސަލާމްކުރައްވަނީ: ދެ ބޭފުޅުންނަކީ މިހާރު ސިޔާސީ ގޮތުން ހަތުރުން.\n30 އޮކްޓޯބަރ 2016 - 07:25\nކުރީގެ ރައީސް މުހައްމަދު ނަޝީދު ވެރިކަމަށް ވަޑައިގެންނެވީ ބޮޑު އިއްތިހާދަކާ އެކުގަ އެވެ. އެކަމަކު، ދުވަސްކޮޅެއް ފަހުން އެ އިއްތިހާދު ރޫޅި، ނަޝީދު އެކަނިވެރިވި އެވެ. އެ މަނިކުފާނުގެ ވެރިކަން ވެއްޓުނު އިރު ފަހަތްޕުޅުގައި މާ ގިނަ ސިޔާސީ ލީޑަރުންނެއް ނެތެވެ. ފަހަރަކު ބޭފުޅަކު ދުރަށް ޖެހިވަޑައިގަންނަވަމުން ގޮސް، އެންމެ ފަހުން ނަޝީދު ހުންނެވީ ގިނިކަންޏާ އެވެ. ޑިމޮކްރެޓިކް އުއްމީދުތަކާ އެކު ވަޑައިގެންނެވި ނަޝީދުގެ ވެރިކަމަށް ތިން އަހަރު ވީ ތަނާ ނިމިގެން ދިޔައީ އެވެ.\nއެއީ، ނަޝީދުގެ ވެރިކަން ބަދަލުވި ގޮތް ބެލި ކޮމިޝަން އޮފް ނެޝެނަލް އެންކުއަރީ (ކޯނީ)ގެ ރިޕޯޓުގައި ވެސް ފާހަގަކޮށްފައިވާ ގޮތުގައި، 2008 ގެ ރިޔާސީ އިންތިހާބުގައި ނާކާމިޔާބުވި ފަރާތްތައް އަޑީގައި ތިބެގެން ނަޝީދުގެ ވެެރިކަން ބަގާވާތަކުން ވައްޓާލި ކަމަށް ބުނެ ދައްކާ ވާހަކަތައް ގަބޫލުނުކުރެވޭނެ އެއް ސަބަބެވެ. ނަޝީދުގެ އެމްޑީޕީ އެކަނި ނުކުމެގެން ވެސް އިންތިހާބެއް ކާމިޔާބު ކުރެވިދާނެ ކަމަށް ނުފެންނާތީ އެވެ.\nނަޝީދު ފަދައިން، ރައީސް އަބްދުﷲ ޔާމީން ވެސް ވެރިކަމަށް ވަޑައިގެންނެވީ ގިނަ ސިޔާސީ ލީޑަރުންގެ އެހީތެރިކަމާ އެކުގަ އެވެ. އެކަމަކު އެމަނިކުފާނުގެ ވެރިކަމަަށް ތިން އަހަރު ފުރެން ކައިރިވެފައި ވާއިރު، ނަޝީދުގެ ކޯލިޝަން ރޫޅުނު ގޮތަށް ރައީސް ޔާމީންގެ އިއްތިހާދު ވެސް ވަނީ ފުނޑުފުނޑުވެފަ އެވެ. އިންތިހާބުގެ ތެރޭގައި މިތުރުންގެ ގޮތުގައި ތިއްބެވި ގިނަ ބޭފުޅުން ރައީސް ޔާމީނާ ފެއަށް ޖެހިވަޑައިގެންފައި ވާއިރު، އޭގެ ތެރެއިން ގިނަ ލީޑަރުންތަކެއް ތިއްބެވީ ވެސް ޖަލުގަ އެވެ.\n"... ސަރުކާރު ލީގަލް ތޯ، އިލީގަލް ތޯ އެއީ ވަކި ކަމެއް. ހަމަ ޔަގީނުން ވެސް ސަރުކާރުގެ ގާނޫނީ ސައްހަކަން މި ގެއްލުނީ." -- ޖަމީލް\nއެކަމަކު އެ ހުރިހާ ކަމަކަށް ވުރެ ވެސް ބޮޑު ކަމެއް ރައީސް ޔާމީނަށް މިހާރު ވަނީ ކުރިމަތިވެވަޑައިގެންފަ އެވެ. އެއް އިރެއްގައި އެންމެ ވަރުގަދަކޮށް ދެއްކި ރައްޔިތުންގެ މަޖިލީހަށް ގުޑުން އައިތާ ދުވަސްކޮޅެއްގެ ތެރޭގައި އަމިއްލަފުޅު ޕާޓީގެ ރައީސް މައުމޫން އަބްދުލްގައްޔޫމާއި ކައުންސިލްގެ ގިނަ މެމްބަރުންތަކެއްގެ ތާއީދު ވަނީ ގެއްލިފަ އެވެ. ޕާޓީގެ ފަރާތުން ސަރުކާރު ހިންގަވަން ހުންނަވާ ބޭފުކަށް ޕާޓީގެ ތާއީދު ގެއްލުނު ފުރަތަމަ ވެރިޔާގެ ގޮތުގައި ރައީސް ޔާމީން ރާއްޖޭގެ ތާރީހުގެ ތެރެއަށް ވަނީ ވަދެވަޑައިގެންފަ އެވެ. މިއީ ދުނިޔޭގައި ވެސް ވަރަށް މަދުން ނޫނީ ނުވާ ކަމެކެވެ.\n"ސަރުކާރުގެ ސައްހަކަން ގެއްލިއްޖެ"\nއެހެންވެ، ސަރުކާރުގެ "ސައްހަކަން" މިހާރު އެއްކޮށް ގެއްލިފައިވާ ކަމަށް އިދިކޮޅު އިއްތިހާދުގެ ލީޑަރު އަދި ރައީސް ޔާމީންގެ ފުރަތަމަ ނައިބު ރައީސް މުހައްމަދު ޖަމީލް އަހުމަދު ގަބޫލުކުރައްވަ އެވެ. ރިޔާސީ ނުވަތަ ބަރުލަމާނީ ނިޒާމުގައި ވެސް ރައްޔިތުން ކައިރި އަށް ވޯޓު ހޯދަން ދަނީ ޕާޓީގެ ތެރެއިން ލިބޭ ހައިސިއްޔަތަކާއި ތާއީދަކަށް ބެލުމަށް ފަހުކަން ފާހަގަކުރައްވައި ޖަމީލް ވިދާޅުވީ ރައީސް ޔާމީނަށް އެ ހުރިހާ އެއްޗެއް ގެއްލިފައިވާ ކަމަށެވެ.\nރައީސް ޔާމީނާއި މައުމޫން ގުޅުން ރަނގަޅު އިރު ސަލާމް ކުރައްވަނީ: ދެ ބޭފުޅުން ގެންދަވަނީ ޕީޕީއެމް ވަކިން ހިންގަވަމުން.-- ފައިލް ފޮޓޯ: ރައީސް އޮފީސް\nޖަމީލް ވެސް ނަންގަވާ އެންމެ ބޮޑު މައްސަލައަކީ ރައީސް ޔާމީން އެކަހެެރިވެވަޑައިގަތުމެވެ. އެމަނިކުފާނުގެ ނަޒަރުގައި 2013 ގެ އިންތިހާބުގައި ޕީޕީއެމްގެ ކެންޑިޑޭޓަށް ރައްޔިތުން ވޯޓު ދިނީ މެނިފެސްޓޯގެ އިތުރުން ޕާޓީގެ، ހާއްސަކޮށް ޕާޓީގެ ރައީސް މައުމޫންގެ ތާއީދާއި ރަނިން މޭޓަކަށް ހުންނެވި ބޭފުޅަކަށް ބެލުމަށް ފަހު، މުޅި ޓީމަށެވެ. އޭގެ ތެރެއިން މައުމޫންގެ ތާއީދު މި ގެއްލުނީ، އެންމެ ގިނަ ރަށްރަށަށް ދަތުރުކުރައްވައި އެންމެ ގިނަ މަސައްކަތްތަކެއް އަމަލީ ގޮތުން ކުރެއްވި ޖަމީލުގެ އިތުރުން ވެސް އަދާލަތު ޕާޓީ އާއި ޖުމްހޫރީ ޕާޓީ އަދި އަމިއްލަ ގޮތުން ރައީސް ޔާމީނާ އެއްކޮށް މަސައްކަތް ކުރެއްވި ލީޑަރުން ވެސް ދުރަށް ވަޑައިގެންފައި ވަނިކޮށެވެ.\n"ރައީސުލްޖުމްހޫރިއްޔާ އަށް ފުރިހަމަ ކޮމާންޑެއް ނެތް. ޕާޓީ ބައިބައިވެ، ޕާޓީގެ އެންމެ އިސް ބޭފުޅާ އަދި ޕާޓީގެ [މަޖިލިސް] މެމްބަރުންނާއި ކައުންސިލްގެ ވަރަށް ބޮޑު ބައެއްގެ ތާއީދު ގެއްލިއްޖެ. އެހާ ހިސާބުން ރައީސް ޔާމީންގެ ބުރަދަނެއް ނެތް. ސަރުކާރު ލީގަލްތޯ، އިލީގަލްތޯ އެއީ ވަކި ކަމެއް. ހަމަ ޔަގީނުން ވެސް ސަރުކާރުގެ ގާނޫނީ ސައްހަކަން މި ގެއްލުނީ،" އިނގިރޭސިވިލާތުގައި ދިރިއުޅުއްވާ ޖަމީލް ވިދާޅުވި އެވެ.\n"ސަރުކާރަށް ލޮޅުމެއް ނާރާނެ"\nއެކަމަކު ސަރުކާރުން އެކަމެއް ގަބޫލެއް ނުކުރެ އެވެ. ކުރީގެ ރައީސް މައުމޫންގެ ތާއީދު ގެއްލުމާ އެކު ރާއްޖޭގެ ސިޔާސީ މަސްރަހު މުޅިން ބަދަލުވެގެން ދާނެ ކަމަށް ޖަމީލް ފަދަ އިދިކޮޅު ލީޑަރުން ދެކެވަޑައިގެންނެވިޔަސް، ސަރުކާރަށް އެއްވެސް ގެއްލުމެއް ނުވާނެ ކަމަށް ފިޝަރީޒް މިނިސްޓަރު މުހައްމަދު ޝައިނީ ވިދާޅުވި އެވެ. އަދި މައުމޫންގެ ނިންމެވުމުގެ ސަބަބުން ސަރުކާރަށް އެތެރޭންނާއި ބޭރުން ވެސް އެއްވެސް ފިއްތުމެއް ކުރިމަތި ނުވާނެ ކަމުގެ ޔަގީންކަން އޭނާ ދެއްވި އެވެ.\n"ސަރުކާރު އޮތީ ވަރަށް ހަރުދަނާ ކަމާ އެކު. ސަރުކާރުން ހިންގާ ޕްރޮޖެކްޓުތަކަށް ވެސް ހުއްޓުމެއް ނާންނާނެ. ހިންގުމުގައި އެއްވެސް މައްސަލައެއް ނުޖެހޭނެ،" ސަރުކާރުގެ އެންމެ ބާރުގަދަ އިކޮނޮމިކް ކައުންސިލްގެ ކޯ ޗެއާކަން ވެސް ކުރައްވާ ޝައިނީ ވިދާޅުވި އެވެ.\nރައީސް ޔާމީން ފެކްޝަންގެ ގިނަ ބޭފުޅުންގެ ފާޑުކިއުންތައް ގޮސް ގުޅެނީ ދަރިކަލުން ފާރިސް މައުމޫނަށް ވެރިކަން ހޯއްދަވައިދެއްވުމަށް މައުމޫން ކުރައްވާ މަސައްކަތް ކަމަށް ދެކެވޭ ވާހަކައާ އެވެ. އެ ވާހަކަ އަށް އިޝާރާތް ކުރައްވައި ޝައިނީ ވެސް ވިދާޅުވީ ވެރިކަން ކުރައްވާފައި ހުންނަވާ ބޭފުޅެއްގެ ދަރިކަލުން ނެރެގެން ލިބޭނެ ކުރިއެރުމެއް ނޯންނާނެ ކަމަށެވެ. މައުމޫން ދައްކަވާ ބޭފުޅަކަށް ވެރިކަން ލިބިވަޑައިގަންނަވާ ޒަމާން މާޒީވެއްޖެ ކަމަށް ޝައިނީ ގަބޫލުކުރައްވަ އެވެ. އޭގެ ބަދަލުގައި، މިހާރުގެ ސިޔާސީ ހަގީގަތަކީ ރައްޔިތުންނަށް ކަންތައްތަކެއް ދައްކައިދޭން ޖެހުން ކަމަށާއި މިއަދު ބަލައިގަންނާނީ ރައްޔިތުން ކުރިމަތީގައި މަސައްކަތް ކުރާ ސަރުކާރެއް ކަމަށް އޭނާ ވިދާޅުވި އެވެ.\n"ސަރުކާރު އޮތީ ވަރަށް ހަރުދަނާ ކަމާ އެކު. ސަރުކާރުން ހިންގާ ޕްރޮޖެކްޓުތަކަށް ވެސް ހުއްޓުމެއް ނާންނާނެ. ހިންގުމުގައި އެއްވެސް މައްސަލައެއް ނުޖެހޭނެ." -- ޝައިނީ\nދެ ހާސް އަށާރަ އޮތީ ކިހިނެއް؟\nއެހެންވެ، މިހާރު އުފެދޭ ސުވާލަކީ މައުމޫނާ ނުލާ ރައީސް ޔާމީނަށް ވެރިކަން ދެމެހެއްޓުނަސް، ކުރިމަތީގައި އޮތް ރިޔާސީ އިންތިހާބު ކާމިޔާބު ކުރެއްވިދާނެތޯ އެވެ.\nރައީސް ޔާމީންގެ ކޮޅުގައި ތިއްބެވި ބޭފުޅުން ގެންދަވަނީ އެމަނިކުފާނު އެކަނި ނުކުމެވަޑައިގެން ވެސް 2018 ގެ އިންތިހާބު ކާމިޔާބު ކުރައްވާނެ ކަމަށް ވިދާޅުވަމުންނެވެ. އެ ފަރާތްތަކުގެ މެސެޖު ވަރަށް ސާފެވެ؛ ރައީސް ޔާމީން ދެވަނަ ދައުރަކަށް އިންތިހާބު ކުރަން ވާގިވެރި ވާން ބޭނުން ނުވާ އެންމެން "ގޭގައި މަޑުކުރާށެވެ". އެއީ ރައީސް ޔާމީންގެ ބޭބޭފުޅު މައުމޫން ވިޔަސް ހެވެވެ. ރައީސް ޔާމީނާއި އެމަނިކުފާނުގެ އަރިހުގައި ތިއްބެވި ބޭފުޅުން ގޮސް އިންތިހާބު ކާމިޔާބު ކުރާ ނަމެވެ.\n"[މިދިޔަ] އިންތިހާބަށް ރައީސް ޔާމީން ކުރިމަތިލެއްވިއިރު އެއް ގޮންޖެހުމަކަށް ވީ މައުމޫން އަރިހުގައި ހުންނެވުން. އިދިކޮޅު ފަރާތްތަކުން ބުނަމުން ދިޔައީ ރައީސް ޔާމީން ވެރިކަމަށް ވަޑައިގަތަސް، މައުމޫން ކަމަށް އަސްލު ވެރިކަން ކުރައްވާނީ،" ޝައިނީ ވިދާޅުވި އެވެ.\n"މި ޒަމާނުގައި އާއިލީ ވެރިކަމެއް ނުހިނގާނެ. އެ މީހެއްގެ ކުޅަދުންތެރިކަން ހުރި މިންވަރަކުން ވެރިކަމަށް އަންނާނީ."\nކޯޓުގެ ހުކުމާ އެކު ޕީޕީއެމްގެ ކައުންސިލް ބައްދަލުވުމެއްގެ ރިޔާސަތު ރައީސް ޔާމީން ބަލަހައްޓަވަނީ.-- ފޮޓޯ: މުހައްމަދު ޝަރުހާން/ މިހާރު\nއެއީ ނުވާނެ ކަމެއް ކަމަށް މައުމޫން ފެކްޝަންގެ ބޭފުޅުންނާއި އިދިކޮޅު ފަރާތްތަކުން ވެސް ގަބޫލުކުރެ އެވެ. އެ ބޭފުޅުން ދެކެވަޑައިގަންނަވާ ގޮތުގައި މިދިޔަ ރިޔާސީ އިންތިހާބުގައި ރައީސް ޔާމީން ހޮވިވަޑައިގަތީ ސީދާ މައުމޫންގެ ސަބަބުންނެވެ. އެ ހަގީގަތް އަދިވެސް ބަދަލު ނުވާ ކަމަށާއި ޕީޕީއެމްގެ ގިނަ އާއްމު މެމްބަރުންގެ ތާއީދު ވެސް އޮތީ މައުމޫނަށް ކަމަށް އެ ބޭފުޅުން ވިދާޅުވެ އެވެ. އެެހެންވެ، އެ ފަރާތްތަކުން ވިދާޅުވަނީ މައުމޫނާ ނުލާ ރައީސް ޔާމީނަށް ވެރިކަން ލިބިވަޑައި ނުގަންނަވާނެ އެވެ.\nއެ ދުވަސް އައުމުގެ ކުރިން ރައީސް ޔާމީނަށް އެޅުއްވޭނެ އެއް ފިޔަވަޅު، ޖަމީލް ދެކެވަޑައިގަންނަވާ ގޮތުގައި، އެބަ އޮތެވެ. އެއީ ޔޫރަޕްގެ އިއްތިހާދު (އީޔޫ)ން ވަކިވާން ބޭނުންވާ ކަމަށް ގިނަ އިނގިރޭސިން ބުނުމުން އެ ގައުމުގެ ބޮޑުވަޒީރަކަށް އޭރު ހުންނެވި ޑޭވިޑް ކެމަރަން ހެއްދެވިހެން އިސްތިއުފާ ދެއްވުމެވެ. ޑިމޮކްރެޓިކް މުޖުތަމައުތަކުގައި އަމަލު ކުރާ ރިވެތި ގޮތަކީ، ޖަމީލް ފާހަގަކުރެއްވި ގޮތުގައި، އެ ބޭފުޅަކު ވަކާލާތު ކުރައްވާ ކަމެއް ނުވަތަ އަދާކުރައްވާ މަގާމަކަށް ވަޑައިގެންނެވުމުގެ އަސާސްތައް ނެތި ދިއުމުން އެކަމުން ދުރަށް ވަޑައިގަތުމެވެ.\n"ރައީސް ޔާމީނަށް ވެރިކަން ލިބިވަޑައިގަތުމުގެ ހުރިހާ އަސާސްތަކެއް މި ވަނީ ގެއްލިފައި. މައުމޫނާ ނުލާ ރައީސް ޔާމީނަކީ ސިޔާސީ ގޮތުން އެއްވެސް ބުރަދަނެއް ހުރި ބޭފުޅެއް ނޫން،" ޖަމީލް ވިދާޅުވި އެވެ.\nބައިބައިވެފައިވާ ޕާޓީއަކަށް ވެރިކަން ދޭން ރައްޔިތުން ބޭނުންވާނެތޯ ކުރާ ސުވާލު ވެސް އަދި އެބަ އޮތެވެ. މި މި އާއިލީ ގަދަހިފުމުގައި މޮޅުވާނީ ކޮން ކޮޅެއްކަން ބުނަން ނޭނގޭއިރު، މައުމޫން ދެން އަމަލު ކުރައްވާނެ ގޮތެއް ވެސް އަދި ހާމައެއް ނުކުރައްވަ އެވެ. ވެރިކަމުގައި ހުންނަވާ ބޭފުޅަކަށް އިންތިހާބުގައި އަބަދުވެސް ލިބިވަޑައިގަންނަވާ ފުރުސަތު ރައީސް ޔާމީނަށް އެބަ އޮތެވެ. އެކަމަކު މައުމޫނަކީ ސިޔާސީ ގޮތުން ވެސް ބާރުހުރި ފަރާތެއް ކަމާ މެދު ޝައްކެއް ނެތެވެ. އެހެންކަމުން، ރައީސް ޔާމީނަށް މައުމޫން ކުރެއްވި ތާއީދު އަނބުރާ ގެންދެވިކަން އިއުލާންކުރެއްވުމުން އާންމުންގެ ހިތުގައި އުފެދުނު ސުވާލުތައް އޮތީ އެވެ. އެއީ ދެން ވާނީ ކިހިނެއް ހެއްޔެވެ؟ މޮޅުވާނީ ކޮން ބައެއް ހެއްޔެވެ؟ ރާއްޖޭގެ ސިޔާސީ މަސްރަހު ބަދަލުވާނީ ކޮން ގޮތަކަށް ހެއްޔެވެ؟ މިއީ އަދި ޖަވާބު ނެތް ސުވާލުތަކެކެވެ.\nރައީސް މައުމޫން އަބްދުލްގައްޔޫމް ސިޔާސީ ޕާޓީ ދިވެހި ސަރުކާރު ޕީޕީއެމް ރައީސް އަބްދުﷲ ޔާމީން ޕީޕީއެމްގެ ކޯޅުން\n92 ކޮމެންޓް, 114 ރިއެކްޝަންސް\nރާއްޖޭގެ ސިޔާސީ މައިދާނުގައި، އަދިވެސް އެންމ ނުފޫޒް ގަދަ ފަރާތަކީ މައުމޫން، މިކަން ޔާމިންވެސް ވެސް އަދި ނަޝިދުވެސް ގަބޫލުކުރާނެ\nމައމޫން ގެ ނަން ދެން ދެމި އޮންނާނީ 30 އަހަރުގެ ތަރއްގީއަށްޓަކައި ހަމައެކަނި އިހްތިރާމް އަދާކުރަންޖެހޭ ބޭފުޅެއްގެ ގޮތުގަ. ލޯކަކް އިންތިހާބުވރައީސް ޔާމީން ކާމިޔާބު ކުރައްވާނީ މައމޫނާ ނުލައި. އެ ހިސާބުން މައމޫނަށް އިހްސާސް ކުރެއްވޭނެ ދިވެހި ރައްޔިތުން އެއްވެސް ރައީސަކަށް "އީމާންވެގެން" ނޫޅޭނެކަން. ރައްޔިތުންނަށް މުހިންމީ ގައުމަށް އަންނަ ތަރައްގީކަން. މައުމޫން ގެ ހުރިހާ ހަކަތަ އެއް ބޭނުން އެ ކުރައްވަނީ ޕާޓީ ހައިޖެކް ކުރައްވައިފެން ރޔ އަށް ލޯކަކް އިންތިހާބު ކާމިޔާބު ވެ ނުދިނުމަށް. އެކަމަކު މައމޫން ހައިރާންކޮށްކައްވައި ރޔ ގެ އަމާޒަށް ވާސިލްވާނެ. އޭގެ ފަހުން ކޮންގްރެސް ބާއްވާނެ. ރިޔާސީ ޓިކެޓް ކަށަވަރު ކުރައްވާނެ! ވެރިކަމަށް ކުރިމަތިލައްވާނެ. އެއްބުރުން ރިޔާސީ އިންތިހާބު ރޔ ކާމިޔާބު ކުރައްވާނެ! ނުވަތަ 45% މަދުވެގެން ހޯއްދަވާނެ! ދެން ޖެހޭނީ ބޭނުންވިޔަސް ނުވިޔަސް ރޔ ގެ ޝަރުރުތަކާ އެއްގޮތަށް ރޔ އަށް ބައިއަތު ހިފަން ދެން ތިބި ބަޔަކު. ދެން އެބަޔަކު އެ ދުވަހުން ތިބޭނީ މަށަށް މަށަށް ކިޔަ ކިޔާ.\nޑރ. ޥަހީދުއަށް ވީވަރުވެސް ދެން ޔާމީނަށް ނުވާނެ.\nރައީސް މައުމޫނުގެ ތާއީދުނެތި ޔާމީނައް 2018 ރައްޔިތުންގެ ސައްހަވޯޓަކުން ކާމިޔާބު ނުވާނެ ކަމުގެ 100% ޔަގީންކަން އެބައޮތް. އެހެންނެއްނޫން މިހާރު އެހެން ކަންކަންވެސް ނިންމާއުސޫލުން ކޯޓުތަކުން 2018 ކާމިޔާބު ކުރެވިދާނެ ނޫނީ މަޖިލިސް މެދުވެރިކޮއް ރިޔާސީ ދައުރަކީ 10އަހަރުކަމައް ހެދުން ފަދަކަމަކުން ވެރިކަން ދަންމާލެވިދާނެ. އެކަމަކު މީގެން އެއްވެސް ގޮތަކުން މުޅިދުނިޔެއައް އޮޅުވައެއްނުލެވޭނެ.\nނަސީދުވެސް މިގައުމަށް ބޭނުމެއް ނޫން އަދި ގަސީމްވެސް މިގައުމަށް ބޭނުމެއްނޫން އަދީ މައުމޫނުވެސް ބޭނުމެއް ނޫން! ބޭނުމީ ރައީސް ޔާމީން\nމިގައުމުގެ ތާއީދު ގެއްލުނީ މައުމޫނާ ނަސީދަށް! ޔާމީނަށް ތާއީދު ލިބުނީ!\nމާ ރީއްޗެއްނޫން ހުސް ޑިސްލައިކް ލިބުނީމަ. ހެހެހެހެހެ.\nޔާމީން އަކީ މިގައުމުގެ ރައްޔިތުން ތާއީދު އޮތް މީހެއް\nމިގައުމުގެ ރައީސުލް ޖުމުހޫރިއްޔާ އޮނަރަބަލް ޔާމީން އަބްދުލް ގައްޔޫމަށް އޮތް ތާއީދު ނެތްކަމަށް ކިތަންމެ ވަރަކަށް ދައްކަން އުޅުނަސް ތިކަމެއް ނުވާނެ! ތާއީދު އޮތް ކަން ގަބޫލް ކުރެވޭތީ މިހާރު ގޮވަނީ ނެތެ!\nރައީސް ޔާމިނަށް އޮތް ތާއީދު ދެލޯ ފުހެފަ ބަލާލީމާ ފެންނާނެ!\nރައީސް ޔާމީނަކީ ކުރިން ތާއީދު އޮތް ބޭފުޅެއް ނޫން! ނަމަވެސް މިހާރު މި ބުނަނީ ދިވެހިރާއްޖޭގެ ވެރިކަމަށް އައުމުން ރައީސް ޔާމީން އަކީ ތާއީދު އޮތް މީހެއް! މައުމޫނުގެ ވަސް ވަނީ މިގައުމުން މިހާރު ފިލާފަ! ރައީސް ޔާމީނަށް މިގައުމުގައި ތާއީދު އެބައޮތް! މިކަން ނުފެންނާނީ ލޮލުގ މައްސަލަ އުޅޭމީހުންނަށް! މި ބުނީ ސިޔާސީގޮތުން\nއެކަކު 100 ނަމުގަ ޔާމީނަށް ތާއީދު އޮތޭ ލިޔުނަސް. ހުސް ޑިސްލައިކް ދޯ.


ވާހަކަ : ވަރުހުރީ ވަނާޖުބޭސާއަކު ނޫނެވެ\n19 އޭޕްރިލް 2021 | ހޯމަ 10:52\nގަލޮޅުގޭ އަލިކިލެގެފާނަކީ 19 ވަނަ ޤަރުނުގެ ކުރީކޮޅުން ފެށިގެން އޮޅުދޫ ކަރައިގެ ގާލީގައި ހުރި މުއްސަންޖެކެވެ. އެރަށުގައި ކާބޯތަކެތީގެ ވިޔަފާރި އޮތީ އޭނާގެ އަތްޕުޅުމަތީގައެވެ. އޭނާގެ އަމިއްލަފުޅު ނައުފަހަރު ދިވެހިރާއްޖެއާއި އޮޅުދޫކަރައިގައި އެކިލެގެފާނު ވިޔަފާރިއާއިގެން އެތައް ދަތުރެއްކޮށްފައިވެއެވެ. އެއްފަހަރަކު ގާލީގެ ބަނދަރުގައި ވިޔަފާރިވެރި ނައުފަހަރުތަކެއް ބޮޔާރައްޓުގައި ޖެހިފައި އޮތެވެ. ބަނދަރުގައި އޮވެ ގިނަދުވަސްވުމުން ދަތިވެގެން ކިތައްމެ ބަޔަކު ގާލީ ކަސްޓަމަށް މައްސަލަ ހުށަހެޅިއެވެ. އަދި ކަސްޓަމާ ކައިރިއަށް ނައުފަހަރު ގެންނަންވެގެން ވަރަށް މަސައްކަތްކުރިއެވެ. އެއީ ކުރީގައި ޖެހިގެން ކުރީ ނަންބަރެއް ލިބޭތޯއެވެ.\nކޮންމެއަކަސް އެކިލެގެފާނުގެ ނައުފަހަރުގެ ވެރިން އަލިކިލެގެފާނުގެ އަރިހަށް ޝަކުވާއާއިގެން އައިސް ވާހަކަ ދެންނެވުމުން ވިދާޅުވީ ކަލޭމެން ބާރަށް އަންބާ ކިޔާފައި ކަސްޓަމާއި ވީހައިވެސް ކައިރިއަކުން ބަނދަރުން ތަން ހޯދާށެވެ. އެމީހުން އެކަމާ އުޅެގެންވެސް މާބޮޑު ވަރެއް ނުވިއެވެ. އެމީހުން އަންބާގެ މައިގަނޑަކަށް ކިޔަނީ ”ވަނާޖުބޭސާ ވަނާޖުބޭސާ“ މިހެންނެވެ. އެންމެފަހުން ވަގުތު ގާތްވަމުން ދާތީ އެކިލެގެފާނު ދުންބައްތެއްޔެއްގައި ކަސްޓަމް ދޮށަށް ވަޑައިގެން އެއްގަމަށް އަރައި ވަޑައިގެން ކަސްޓަމާ ދިމާއަށް ވަޑައިގަތެވެ. ވަޑައިގަންނަވަމުން ވަނާޖުބޭސާގައިތޯ ވަރުހުރީ ފައިސާގައިތޯ ވަރުހުރީ މިފަހަރު ބަލާނަމެވެ. ވިދާޅުވިއެވެ. އޭރު އަތްޕުޅުގައި ރުފިޔާ ކީސާއެއްއޮތެވެ. އެވަޑައިގަތް ގޮތަށް ކަސްޓަމްގެ ވެރިމީހާއާއި ބައްދަލުކޮށް ފުރަތަމަ ވެސް އެމީހާއަތަށް ދިއްކޮށްލީ ރުފިޔާ ކީސާއެވެ. ދެން އެދިވަޑައިގަތީ އޭނާ ބޭނުންފުޅުވާ ކަންތައްތަކެވެ. އެދިވަޑައިގަތުމާއެކު ކަސްޓަމުގެ ވެރިމީހާ ބަނދަރަށް އެންގީ އަލިކިލެގެފާނުގެ ނައުފަހަރު ބަނދަރު ކުލީގެ ޖޫރިމަނާ މުޅިން ކަޑާލާ އަވަހަށް އޭގެ މާލިމީ އެއްގަމަށް އަރުވާ މަގުފަހިކޮށްދީ ހެދުމަށެވެ.\nމިކަމާ އެމީހުން އުޅެނިކޮށް އެކިލެގެފާނު ކަސްޓަމުން ބަނދަރުތެރެއަށް ވަޑައިގަތުމަށް އޭނާގެ ދުންބައްތެއްޔަ އަރާވަޑައިގަންނަވަމުން ގޮވާލެއްވިއެވެ. ދުނިޔޭގައި އަބަދުވެސް ވަރުހުރީ ފައިސާގައެވެ. ފައިސާގެ ކުރިމަތީގައި ބާރުހުރި އެހެން އެއްވެސް އެއްޗެއްނެތެވެ. މިއަދު މިކަންތަކުންވެސް މަށަށް އެނގުނީ ވަނާޖުބޭސާއަށްވުރެ ވެސް ފައިސާގެ ބާރު ގަދަކަމެވެ.“ އެޒަމާނުގައިވެސް ނުފޫޒާއި ފައިސާގެ ބޭނުން ކޮށްގެން އެމީހަކު ބޭނުންކަމެއް ފުއްދަމުން ދިޔައެވެ.


"Messi Akee Jaadhoogareh, Ei Football Ge Harry Potter" - Vaguthu\nސްޕެއިންގެ ބާސެލޯނާއަށް ކުޅެމުން އަންނަ އާޖެންޓީނާގެ ތަރި ލިއޮނަލް މެސީއަކީ ފުޓުބޯޅައިގެ މައިދާނުގެ ހެރީ ޕޮޓާ ކަމަށް އިޓަލީ ޤައުމީ ޓީމުގެ ކުރީގެ ކުޅުންތެރިޔާ ކްރިސްޓިއަން ވިއެރީ ބުނެފިއެވެ.\nމެސީއަށް ތައުރީފުކޮށް ވިއެރީ މި ވާހަކަދައްކާފައިވަނީ ޔުއެފާ ޗެމްޕިއަންސް ލީގުގައި ބާސެލޯނާއިން އިޓަލީގެ ގަދަބާރު ޔުވެންޓަސް 2-0 ގެ ނަތީޖާއަކުން ބަލިކުރި މެޗަށްފަހު ވާހަކަދައްކަމުންނެވެ.\nއެ މެޗުގައި ބާސެލޯނާ ޖެހި ދެ ގޯލުގައިވެސް މެސީގެ ދައުރު ބޮޑެވެ. އެގޮތުން ފުރަތަމަ ގޯލު އުސްމާން ޑެމްބެލޭ ޖެހީ މެސީ ދިން ހިތްގައިމު ބޯޅައަކުންނެވެ. އަދި ދެވަނަ ގޯލު މެސީ ކާމިޔާބުކޮށްފައިވަނީ ލިބުނު ޕެނަލްޓީއަކުންނެވެ.\nސީބީއެސް ސްޕޯޓްސްއާއި ވާހަކަދައްކަމުން ވިއެރާ ބުނީ މި މެޗުގައި ބާސާއިން ބޭނުންނަމަ ހަ ގޯލު ނުވަތަ ހަތް ގޯލުވެސް ޖެހިދާނެ ކަމަށާއި އެހާވެސް މި މެޗުގައި ބާސެލޯނާ މޮޅުކަމަށެވެ.\n"މެސީއަކީ ޖާދޫގަރެއް، އެއީ ފުޓުބޯޅައިގެ ހެރީ ޕޮޓާ، އޭނަ ކުޅުން ހުއްޓާލައިފިނަމަ އަހަރެންގެ ޓީވީ އެއްލާލާނަން، އަދި ދުވަހަކުވެސް ޓީވީ ނުބަލާނަން، ދެން އަހަރެން ބަލަން ފަށާނީ ނެޓްފްލިކްސް، އެއީ މެސީ ކުޅުން ހުއްޓާލައިފިނަމަ އަހަރެން ކުރާނެ އިތުރު ކަމެއް ނުހުންނާނެ" ވިއެރާ ބުންޏެވެ.\nމި މެޗުގައި މެސީގެ މޮޅު ކުޅުމާއެކު ޔުވެންޓަސްއަށް އެޓީމުގެ އަސްލު ކުޅުން ކުޅެވޭގޮތެއް ނުވެއެވެ. އަދި ގިނަވަގުތު ބޯޅަ ހިފަހައްޓައިގެން ކުޅުނީވެސް ބާސެލޯނާއެވެ. ވިއެރީ ބުނީ މި މެޗުގައި ބާސާގެ ފަރާތުން ފެނުނީ އުއްމީދުކުރި ވަރަށް ވުރެވެސް މޮޅު ކުޅުމެއް ކަމަށާއި އެއީ އެހެން ލެވެލްއެއްގެ ފުޓުބޯޅަ ކުޅޭ ޓީމެއް ކަމަށެވެ. އަދި މިިފަދަ މެޗެއް ބެލުމުގެ ފުރުސަތު ސަޕޯޓަރުންނަށް ނެތުމަކީ ދެރައެއް ކަމަށާއި މިއީ ކޮންމެ ފުޓުބޯޅަ ސަޕޯޓަރަކުވެސް ބަލަން ކަމުދާ މެޗެއް ކަމަށެވެ.\n"އަހަންނަކަށް ނޭނގެ އެމީހުން (ބާސެލޯނާ) ރެއާލް މެޑްރިޑް އަތުން ބަލިވި ގޮތެއް، އެކަމަކު ޔުވެންޓަސް މެޗު ބަލާފަ އަހަންނަށް އެނގިއްޖެ އެމީހުން ބަލިކުރެވޭ ފެންވަރުގެ އެހެން ޓީމެއް މިހާރު ނެތްކަން، ބާސާ ބަލިކުރުމަކީ ނުކުރެވޭނެ ކަމެއް" ބާސާގެ ކުޅުމަށް ތައުރީފުކޮށް ވިއެރާ ބުންޏެވެ.\nމިއީ ބާސެލޯނާގެ ރައީސްކަމުން ބާޓެމޮއު އިސްތިއުފާދިން ފަހުން އެޓީމުން ކުޅުނު ފުރަތަމަ މެޗެވެ. ލަލީގާގެ ތާވަލުގެ 12 ވަނައިގައި އޮތް ބާސެލޯނާ ދެން މެޗެއް ކުޅޭނީ އަންނަ ހޮނިހިރު ދުވަހު އަލަވޭސް އާއި ދެކޮޅަށެވެ.\nމެސީގެ އެންމެ ފުރަތަމަ ކޮންޓްރެކްޓް ލިޔުނީ ޓިޝޫއެއްގައި\nއޮކްޓޯބަރ 29, 2020 19:18\nނޮވެމްބަރު 3, 2020 16:40


Adhuge dhuniye: Hulhanguge nazarugai Russia ge konme mahujanakee vagekeve. - One Online\nއަދުގެ ދުނިޔެ: ހުޅަނގުގެ ނަޒަރުގައި ރަޝިޔާގެ ކޮންމެ މަހުޖަނަކީ ވަގެކެވެ.\nރަޝިޔާގެ ބައެއް މަހުޖަނުންނާއި ރައީސް ޕުޓިން. ރަޝިޔާގެ ގިނަ މަހުޖަނުންނާ ދެކޮޅަށް ހުޅަނގުގެ ގައުމުތަކުން ދަނީ ފިޔަވަޅު އަޅަމުން. ފޮޓޯ ސޯޝަލް މީޑިއާ\nރަޝިޔާ އާއި ޔުކްރޭނުގެ މެދުގައި ހަނގުރާމައެއް ފެށުނުފަހުން ބައިނަލްއަގުވާމީ މީޑިއާގައި ރަޝިޔާގެ މަހުޖަނުންނަށް ނިސްބަތްކޮށްފައި އޮލިގާރކުންނޭ ލިޔުން އަދި ބުނުން ވަނީ އާއްމުކޮށްފައެވެ. މިލިއަނަރެކޭ، ބިލިއަނަރެކޭ ބުނުމުގެ ބަދަލުގައި ރަޝިޔާގެ ވިޔަފާރިވެރިއެއްނަމަ ބޭނުންކުރާތީ ފެންނަނީ އޮލިގާރކް، މިބަހެވެ. ފަރަންސޭސިވިލާތުން ރަޝިޔާގެ އޮލިގާރކެއްގެ އެވެނި ޔޮޓެއް ހިފަހައްޓައިފިޔޭ ނުވަތަ އިޓަލީވިލާތުން ރަޝިޔާގެ އޮލިގާރކެއްގެ މިވެނި މުދަލެއް ހިފަހައްޓައިފިޔޭ ލިޔެފައިވަނިކޮށް ފެންނާނެއެވެ. އެބުނާ އޮލިގާރކުގެ މާނަޔަކީ ކޮބައިބާވައެވެ. އެއީ ހުރިހާ މުއްސަނދި ވިޔަފާރިވެރިންނަށް ކިޔާ ނަމަކީ ބާވައެވެ. ނުވަތަ އެއީ ވިޔަފާރިވެރިންގެ ތެރެއިން ޚާއްސަ ވައްތަރެއްގެ ބަޔަކަށް ކިޔާ ނަމަކީ ހެއްޔެވެ. ޚާއްސަ ބައެއްނަމަ އެ ޚާއްސަކަން އޮތީ ހަމައެކަނި ރަޝިޔާއަށް ބާވައެވެ.\nދުނިޔޭގެ އެހެން އެއްވެސް ތަނެއްގެ ވިޔަފާރިވެރިޔަކަށް ނިސްބަތްކޮށްފައި އޮލިގާރކެކޭ ބުނާތީ ނީވެއެވެ. އޮލިގާރކުންނޭ ކިޔަމުންދަނީ ހަމައެކަނި ރޫސީ މަހުޖަނުންނަށެވެ. ވިޔަފާރިވެރިންނަށެވެ. އެކަމަކު އޮލިގާރކް، މި ލަފްޒަކީ ރޫސީ ލަފްޒެއް ނޫނެވެ. އޭގެ އަސްލަކީ ގްރީކް ބަހެވެ. އޮލިގާރަކީ ގަދީމީ ގްރީކް ބަހުގައި އެކުވި ލަފްޒެކެވެ. އޮލިގޯ އާއި އާރކެވެ. އޮލިގޯގެ މާނަޔަކީ މަދު މީހުންނެވެ. އާރކްގެ މާނަޔަކީ ވެރިމީހާއެވެ. ނުވަތަ ވެރިންނެވެ. ރަސްރަސްކަލުންނަށް މޮނާރކް ކިޔާ ފަދައިންނެވެ. މި ލަފްޒު މީގެ އެތައް ސަތޭކަ އަހަރު ކުރިން ފެށިގެން އިނގިރޭސި ބަހާއި އެނޫންވެސް ބަސްބަހުގެ ތެރެއަށް ވަނީ ވަދެފައެވެ. މޮނާރކީއަކީ ރަސްކަމަށް ކިޔާ ނަންކަމަށްވީފަދައިން އޮލިގާރކީއަކީ މަދުބަޔަކު ގައުމުގެ ވަސީލަތްތައް ކޮންޓްރޯލްކޮށްގެން އުޅުމެވެ.\nރަޝިޔާގެ ވިޔަފާރިވެރިން ނުވަތަ މަހުޖަނުންނަކީ އޮލިގާރކުންނޭ ހުޅުނގުގެ މީޑިއާއިން އެބުނާ ބުނުމުގެ ހަގީގީ މާނަޔަކީ ރަޝިޔާއަކީ އޮލިގާރކީއެކޭ ބުނުމެވެ. ގައުމުގެ އެންމެހައި ވަސީލަތްތަކުގެ މައްޗަށް ނުހައްގުން މަދުބަޔަކު ވެރިވެގެން ގައުމުގެ މުއްސަނދިކަން މަދުބަޔަކު ފޭރެމުންދާ ބޯދާ ނިޒާމެއްގެ ގައުމެކޭ ބުނުމެވެ. ރަޝިޔާގައި މުއްސަންޖަކު ހުރިއްޔާ އެމީހެއްގެ މުދަލާއި ފައިސާޔަކީ ދައުލަތުން ލޫޓުވައިލައިގެން އަމިއްލަކޮށްގެން އުޅޭ ފައިސާއޭ ނުސީދާގޮތުން ބުނުމެކެވެ. އެކަހަލަ ފައިސާއެއްވިއްޔާ ޖެހުނުތާކުން އެވީ ހިފަހައްޓަންތާއެވެ. ރަޝިޔާގެ މަހުޖަނުންގެ ޔޮޓްތަކާއި އެނޫންވެސް ތަކެތި ހުޅަނގުގެ ގައުމުތަކުން ނަގަމުން ފޭރެމުން އެދަނީ މިވިސްނުމުގައެވެ. ރޫސީއެއް ވިއްޔާ ހަލާލު މުދަލެއް ނުހުންނާނޭ ކަމަށް ދައުވާކޮށްފައެވެ. މިހާރު ފެންނަމުންދަނީ މި މަންޒަރެވެ.\nރަޝިޔާވެސް ހިމެނޭގޮތުން އިރުމަތީ ޔޫރަޕުގައި ކޮމިއުނިޒަމްގެ ބާރު ދެރަވެ ކޮމިއުނިސްޓް ކިއްލާތަކުގައި ރެނދުލައި އެންމެފަހުން ކޮމިއުނިޒަމް މުލުން ލުހިގެން ދިޔައިރު ރަޝިޔާގައިވެސް އަދި ކޮމިއުނިސްޓް ވެރިކަން ހިނގި އެހެން ގައުމެއްގައިވެސް މަހުޖަނުންނެއް ނެތެވެ. ކޮމިއުނިޒަމަކީ މަހުޖަނުން އުފައްދާ ނިޒާމެއް ނޫނެވެ. އެންމެންވެސް މަސައްކަތްކުރަނީ ދައުލަތަށްޓަކައެވެ. އޭގެ ބަދަލުގައި އެންމެންނަށް ދިރިއުޅެވޭނޭގޮތް ތަނަވަސްކޮށްދެނީ ދައުލަތުންނެވެ. އެއީ ކޮމިއުނިޒަމްގެ އަސާސެވެ. މައިގަނޑެވެ. ގައުމުގަައި ހަމަކޮންމެ އެއްޗެއްގެ މިލްކުވެރިޔަކީ ދައުލަތެވެ. ކޮންމެ ވިޔަފާރިއަކީވެސް ދައުލަތުގެ ވިޔަފާރިއެކެވެ. ކޮންމެ ވިޔަފާރިއަކުން ލިބޭ ނަފާއަކީ ދައުލަތަށް ވަންނަ އެއްޗެކެވެ. ރައްޔިތުންގެ ޖީބަށް ވަންނާނީ އެމީހަކު ކުރާ މަސައްކަތުގެ އުޖޫރައެވެ.\nކޮމިއުނިޒަމް މުލުން ލުހިގެންގޮސް ރަޝިޔާ އާއި ރުމޭނިޔާ އާއި ހަންގޭރީ ކަހަލަ އިރުމަތީ ޔޫރަޕުގެ ގައުމުތަކުގައި ކެޕިޓަލިޒަމް ތައާރަފުވީ ހަމަ ކުއްލިއަކަށެވެ. ކެޕިޓަލިޒަމަކީ ކޮމިއުނިޒަމްގެ އިދިކޮޅެވެ. އެއީ މަހުޖަނުން އުފައްދާ ނިޒާމެކެވެ. ރަޝިޔާގައި ކެޕިޓަލިޒަމް ތައާރަފުވެ ބޮޑެތި އިންޑަސްޓްރީތައް ރައީސް ޔެލްސިންގެ ޒަމާނުގައި އަމިއްލަ ފަރުދުންނަށް ދޫކޮށްލީ ނިސްބަތުން ވަރަށްވެސް ކުޑަ އަގެއްގައެވެ. އެހެންވީމާ އެމަރުހަލާގައި ކިރިޔާވެސް ބުއްދިޔެއް ހުރެގެން ކަމެއްކުރި މީހަކު ވިއްޔާ މުއްސަނދިވެ ބިލިއަނަރަކަށް ބަދަލުވެގެންދިޔައީ ނުހަނު އަވަހަށެވެ. އެއީ 90ގެ އަހަރުތަކެވެ. ރޯމަން އެބްރަހިމޮވިޗްމެން އެލީޝާ އުސްމަނޯފްމެން ބިލިއަނަރުންނަށްވީ އެދުވަސްވަރުގައެވެ. އެދުވަސްވަރު މަހުޖަނުންނަށްވީ މީހުންނާއި ރަޝިޔާގެ ސަރުކާރާ ގުޅުން އެބައޮތެވެ. އެއީ ސިއްރުކަމެއް ނޫނެވެ.\nއެކަމަކު ކެޕިޓަލިސްޓް ނިޒާމުގެ ތެރެއިން އަމިއްލަ ވިސްނުމާއި ބުރަ މަސައްކަތުން ހަލާލުގޮތުގައި މުއްސަނދިވި މަހުޖަނުންވެސް އެބަތިއްބެވެ. އޮލިގާރކުންނޭ ނުކިޔޭނެ މީހުން އެބަތިއްބެވެ. ރައީސް ޕުޓިންއާ އެއްވެސް ގުޅުމެއްނެތް އަދި ރަޝިޔާ ސަރުކާރާ އެއްވެސް ގުޅުމެއްނެތް މަހުޖަނުން އެބަތިއްބެވެ. އެކަމަކު މިހާރު ފެންނަމުންދަނީ ރަޝިޔާއަށް ނިސްބަތްވަންޏާ އޮލިގާރކެއްގެ ނަންދެވޭ މަންޒަރެވެ. ފެންނަމުންދަނީ ރަޝިޔާއަށް ނިސްބަތްވާ މަހުޖަނުންގެ މުދައު ފޭރި ކޮންފިސްކޭޓް ކުރަމުންދާ މަންޒަރެވެ. އޮލިގާރކެކޭ ބުނެފިއްޔާ އެމީހެއްގެ މުދަލާއި ފައިސާ ފޭރެން އެއޮތީ ގާނޫނީ ހުއްޖަތެކެވެ. ހުޅަނގުގެ މީޑިއާގައި އެބޭނުންކުރާ އޮލިގާރކް، މި ލަފްޒަކީ މިދެންނެވި ނިޔަތުގައި ބޭނުންކުރާ ސިޔާސީ ލަފްޒެކެވެ. ނުސީދާކޮށް ވަގެކޭ ބުނުމަށް ބޭނުންކުރާ ލަފްޒެކެވެ.\nގުޅޭ ޓެގު އެމެރިކާ ރަޝިޔާ ފްރާންސް އިޓަލީ


Zuvaanun Ge Dhuvahaai Dhimaakoh Hithadhoo Community Center in Kulhivaru Ge Eid Eh - Vaguthu\nޒުވާނުންގެ ދުވަހާއި ދިމާކޮށް ހިތަދޫ ކޮމިއުނިޓީ ސެންޓަރުން ކުޅިވަރުގެ އީދެއް\nޒުވާނުންގެ ދުވަހާއި ދިމާކޮށް އައްޑޫސިޓީ ހިތަދޫ ކޮމިއުނިޓީ ސެންޓަރުން އިންތިޒާމުކޮށްގެން ހަތަރު ކުޅިވަރު ހިމެނޭ ބޮޑު ކުޅިވަރުގެ އީދެއް ބާއްވަން ނިންމައިފިއެވެ.\nފެސްޓިވަލެއްގެ ގޮތުގައި ބާއްވާ މި ކުޅިވަރުގެ އީދުގައި ކުރިޔަށްގެންދަން ނިންމާފައިވާ ހަތަރު ކުޅިވަރަކީ ފައިވް އޮން ފައިވް ސްޓްރީޓް ސޮކާ މުބާރާތަކާއި 8 ބޯލް ޕޫލް ބިލިއާޑް މުބާރާތެއްގެ އިތުރުން ފުސްބޯލް އަދި ބެޑްމިންޓަން ޓީމު އިވެންޓު މުބާރާތެކެވެ.\nމި ފެސްޓިވަލް ކުރިޔަށްގެންދަން ނިންމާފައިވަނީ އޮކްޓޯބަރު 22 ވާ ހުކުރު ދުވަހުން ފެށިގެންނެވެ. އެގޮތުން ހުކުރުދުވަހުގެ ހަވީރުން ފެށިގެން މި ފެސްޓިވަލްގެ ކުޅިވަރު ހަރަކާތްތައް ކުރިޔަށްދާނެ އެވެ. ފެސްޓިވަލުގައި ބައިވެރިވުމަށް ބޭނުންވާ ފޯމު މިހާރު ހިތަދޫ ކޮމިއުނިޓީ ސެންޓަރުން ލިބޭއިރު ބައިވެރިވުމުގެ އެންމެ ފަހު ސުން ގަޑިއަކީ ބުރާސްފަތި ދުވަހުގެ މެންދުރު 12:00 އެވެ.\nފައިވް އޮން ފައިވް ސްޓްރީޓް ސޮކާގައި ބައިވެރިކުރުމަށް ނިންމާފައިވަނީ ޖުމްލަ 16 ޓީމުކަމަށް މުބާރާތް އިންތިޒާމުކުރާ ހިތަދޫ ކޮމިއުނިޓީ ސެންޓަރުން މައުލޫމާތުދެއެވެ.\nމި ހަަތަރު ކުޅިވަރަށް ހާއްސަކޮށްގެން ކުރިޔަށްގެންދާ މުބާރާތުގައި ޗެމްޕިއަން ޓީމަށް 3500 ރުފިޔާގެ ފައިސާގެ އިނާމު ދިނުމަށް ނިންމާފައިވާއިރު، ރަނަރަޕް އަށް 1500 ރުފިޔާ ދިނުމަށް ވަނީ ނިންމާފައެވެ.\nއައްޑޫސިޓީގައި މީގެކުރިންވެސް ވަނީ ކޮމިއުނިޓީ ސެންޓަރުން އިންތިޒާމުކޮށްގެން ކުޅިވަރުގެ އެކި ހަރަކާތްތައް އިންތިޒާމުކޮށްފައެވެ. މި ހަރަކާތްތައް އިންތިޒާމުކުރުމުގެ މައިގަނޑު މަގްސަދަކީ ޒުވާނުންގެ މެދުގައި އެކުވެރިކަން އާލާކޮށް އަމާން ހިތްފަސޭހަ އައްޑޫސިޓީއަކަށް ހެދުމުގެ މަގުސަދުގައެވެ. އަދި ވީހާވެސް ގިނަ ޒުވާނުންނަށް ކުޅިވަރުތަކުން ފުރުސަތު ހޯދައިދިނުމުގެ މަގުސަދުގައެވެ.\nހިތަދޫ ވަލުތެރެއިންނާއި ގައްދޫ ރަސްފަންނުން މަސްތުވާތަކެތި ހޯދައިފި\nހިތަދޫ އާއި މަރަދޫ ގުޅުވާލައި ބްރިޖުގެ މަސައްކަތް ފަށައިފި\nހިތަދޫ ބަނދަރުގެ އެއްގަމު ތޮށިލުމަށް ބޭނުންވާ ގަލުގެ ދެ ވަނަ ޝިޕްމަންޓް ރަށަށް\nއޮކްޓޯބަރ 20, 2021 18:46\nޒުވާނުންނަކީ ހަމައެކަނި ކުޅިވަރުކުޅެން ތިބޭ ބައެއްބާ! ކުޅިވަރު ނުކުޅޭ ޒުވާނުންނަށް ޒުވާނުންގެ ދުވަހުގައި އެއްވެސް ކަމެއް ނެތްތަ؟


4 furolhu lee ulhandhu parking zoneh hadhan fashifi\nހަތަރު ފުރޮޅުލީ އުޅަނދުގެ ޕާކިން ޒޯނެއް ހަދަން ފަށައިފި\nވެލާނާގޭ ކައިރީގައި ގާއިމްކުރި ޕާކިން ޒޯނެއް: ހަތަރު ފުރޮޅުލީ އުޅަނދުފަހަރު ޕާކް ކުރަން ހާއްސަ ޕާކިން ޒޯނެއް ހެދުމުގެ މަސައްކަތް ދަނީ ކުރަމުން -- ފޮޓޯ މާލޭ ސިޓީ ކައުންސިލް\nހަތަރު ފުރޮޅުލީ އުޅަނދުފަހަރު ޕާކް ކުރަން ހާއްސަ ޕާކިން ޒޯނެއްގެ މަސައްކަތް މާލޭ ސިޓީ ކައުންސިލާއި ޕްލޭނިން މިނިސްޓްރީ ގުޅިގެން ފަށައިފި އެވެ.\nމި ޕާކިން ޒޯނު ހަދަނީ ތީމުގޭގެ ކުރިމަތީން ތަޅާލާފައިވާ އޮންނަ މާފަންނުއާގޭގެ ބިމުގަ އެވެ. މީގެ ކުރިން މާފަންނުއާގެ ބައެއް ވަނީ އޭރުގެ ރިޔާސީ ގަނޑުވަރު ތީމުގޭގެ ސަލާމަތީ ސަބަބުތަކަށްޓަކައި ދައުލަތަށް ނަގައިފަ އެވެ. މާފަންނުއާގެ ބިމުގައި 22،000 އަކަފޫޓް ހުރެ އެވެ. އޭގެ ތެރެއިން ދައުލަތަށް ނަގައިފައިވަނީ 12،000 އަކަފޫޓެވެ.\nއެ ބިމުގައި މިހާރު ކުރަމުންދާ މަސައްކަތަކީ އުޅަނދު ޕާކް ކުރާނެ ޖާގަ ކަނޑައެޅުމުގެ ގޮތުން ލައިން ކުރެހުމުގެ މަސައްކަތެވެ. އަދި ޕާކިން ޒޯނުގެ މަސައްކަތް ނިންމާ ވަރަށް އަވަހަށް އެތަން ހުޅުވާނެ ކަމަށް މާލޭ ސިޓީ ކައުންސިލުން ވަނީ ބުނެފަ އެވެ.\nމާލޭ ސިޓީގެ މޭޔަރު ޝިފާ މުހައްމަދު މިއަދު ވިދާޅުވީ، އެ ސަރަހައްދުގައި ޕާކިން ޒޯނެއް ހަދަނީ ބާޒަރު މައްޗަށް ލުޔެއް ގެންނަން ވެގެން ކަމަށެވެ.\nޝިފާ އިތުރަށް ވިދާޅުވީ، މާލޭ ސިޓީ ކައުންސިލްގެ ވިސްނުމަކީ ހުސް ބިންތަކާއި ފަޅު ގެތަށް ޕާކިން ޒޯނަކަށް ތަރައްގީ ކުރުން ކަމަށެވެ. އޭނާ އިތުރަށް ވިދާޅުވީ މާފަންނުއާގެ ގޭގައި ހަދަމުންދާ ޕާކިން ޒޯނުން ފައިސާ ދީގެން ޕާކްކުރެވޭ ތަނެއްތޯ ނުވަތަ ނޫންތޯ ކަނޑައެޅުމުގެ މަޝްވަރާތައް މިހާރު ކުރައްވަމުންގެންދާ ކަމަށެވެ.\nސުޕްރީމް ކޯޓް ޓްރެފިކް މައްސަލަތައް މާލޭ ސިޓީ + ލޯކަލް މާރުކޭޓް މާލޭ ސިޓީ ކައުންސިލް


Dhiraagun digital healthcare aa gulhey webinar eh\nދިރާގުން ޑިޖިޓަލް ހެލްތު ކެެއާއާ ގުޅޭ ވެބިނާއެއް\nދިރާގު ހެޑް އޮފީސް: ޑިޖިޓަލް ގިނަ ހިދުމަތްތަކެއް ވަނީ ތައާރަފު ކޮށްފަ -- ފޮޓޯ: ދިރާގު\nރާއްޖޭގެ އެންމެ ބޮޑު އެއް ޓެލެކޮމް ކުންފުނި ކަމަށްވާ ދިރާގުން ސިއްހީ ދާއިރާގެ މީހުންނަށް ހާއްސަކޮށްގެން ޑިޖިޓަލް ހެލްތް ކެއާއާ ގުޅޭ ވެބިނާއެއް ބާއްވައިފި އެވެ.\n"ޕެރެޑައިމް ޝިފްޓް އިން ޑިޖިޓަލް ހެލްތު ކެއާ" ގެ ނަމުގައި ބޭއްވި މި ވެބިނާގައި ހެލްތު މިނިސްޓްރީގެ އޮފިޝަލުންގެ އިތުރުން ހޮސްޕިޓަލްތަކާއި ކްލިނިކްތަކުގެ އިތުރުން ސިއްހީ ދާއިރާގެ ބޭފުޅުން ބައިވެރިވެފައިވެ އެވެ.\nދިރާގު "އެއްވުން" ޕްލެޓްފޯމު މެދުވެރިކޮށް ކުރިއަށް ގެންދިޔަ މި ވެބިނާގައި އެންމެ އިސްކޮށް ބައިވެ ކީނޯޓް ސްޕީކް ދެއްވާފައިވަނީ ނޭޝަނަލް ޔުނިވާސިޓީ އޮފް ސިންގަޕޯގެ ސްމާޓް ހެލްތު ލީޑާޝިޕް ސެންޓަރުގެ ޗީފް ޑރ. އެޑަމްޗީ އެވެ. އޭނާއަކީ މި ދާއިރާގެ މާހިރެކެވެ.\nމި ވެބިނާގައި ބައިވެރިވި ބޭފުޅުންގެ ތެރޭގައި އެތެރެ ހަށީގެ ބަލިތަކަށް ފަރުވާ ދިނުމުގައި 38 އަހަރުގެ ތަޖުރިބާ ލިބިފައިވާ ރާއްޖޭގެ މަޝްހޫރު ޑޮކްޓަރެއް ކަމަށްވާ ޑރ. އަބްދުލް އަޒީޒު ޔޫސުފް ބައިވެރި، ސުވާލު ކުރުމުގެ ފުރުސަތު ހުޅުވާލި އެވެ.\nމި ވެބިނާގެ ތެރޭގައި ދިރާގުން ވަނީ "މަގޭ މެމޯ" ގެ ނަމުގައި ހެލްތް ކެއާ އެޕްލިކޭޝަން އެއް ނެރެފަ އެވެ. މި އެޕްލިކޭޝަނުން އެކި ކްލިނިކްތަކުގެ ޑޮކްޓަރުންނަށް ފަސޭހަކަމާ އެކު އެޕޮއިންޓްމަންޓް ހެއްދެ އެވެ.\nދިރާގު ޓީވީ ޕްރޮމޯޝަން މިމަހުގެ ނިޔަލަށް އިތުރުކޮށްފި\nގޭމްހަބްގެ މޮބައިލް ގޭމްތައް ދިރާގަށް\nފަަތުރުވެރިންގެ ކޮންޓެކްޓުން މަދުކުރަން ވޮއިސް އެސިސްޓެންޓެއް\nދިރާގު ސްޓްރީމިން ބަންޑަލްތަކަށް ޓިކްޓޮކް


Maseeh vaki kurumuge massala anna mahuge 8 ga | Mihaaru\nނޫސްވެރިންގެ ބައްދަލުވުމެއްގައި މަސީހް. - ފޮޓޯ: މިހާރު\n24 އޮކްޓޯބަރ 2018 - 16:13 19 comments\nރައްޔިތުންގެ މަޖިލިހުގެ ރައީސް އަބްދުﷲ މަސީހް މުހައްމަދު މަގާމުން ވަކިކުރުމުގެ މައްސަލައިގެ ޖަލްސާ އަންނަ މަހުގެ އަށް ވަނަ ދުވަހު ބާއްވަން ނިންމައި އެކަމުގެ ނޯޓިސް މަސީހަށާއި މަޖިލިހުގެ މެމްބަރުންނަށް މަޖިލިހުގެ އިދާރާ އިން މިއަދު ފޮނުވައިފި އެވެ.\nމަސީހް ވަކިކުރުމުގެ މައްސަލަ 51 މެމްބަރުންގެ ސޮޔާއެކު، މަޖިލީހަށް މިއަދު ހުށަހެޅިއިރު، ޕީޕީއެމް/އެމްޑީއޭގެ 15 މެމްބަރުން ވެސް ވަނީ މަސީހު ވަކި ކުރަން ފެންނަ ކަމަށް ވިދާޅުވެ ސޮއި ކުރައްވައިފަ އެވެ. އެ މައްސަލައިގައި ދެން ސޮއިކުރެއްވީ އެމްޑީޕީ އާއި ޖުމްހޫރީ ޕާޓީ އާއި އަދާލަތާއި އަމިއްލަ މެމްބަރުންނެވެ.\nމަޖިލީހުގެ އަމީން އާންމު ފާތުމަތު ނިއުޝާ ސޮއި ކުރައްވައި، މަސީހަށް ފޮނުއްވި ސިޓީއެއްގައި ވިދާޅުވީ އެމަނިކުފާނުގެ މައްޗަށް ހުށަހެޅި އިތުބާރު ނެތް ކަމުގެ މައްސަލަ މަޖިލީހުގެ އިދާރާ އަށް ލިބިފައިވާ ކަމަށެވެ.\nމަޖިލީހުގެ ގަވައިދުގައިވާ ގޮތުން، އެފަދަ މައްސަލައެއް ލިބުމުން އެ މައްސަލައިގެ ލިޔުން ލިބޭތާ ގިނަވެގެން ރަސްމީ ބަންދު ނޫން ތިން ދުވަހުގެ ތެރޭގައި އެ މައްސަލައިގެ ނޯޓިސް އަމީން އާންމު މެމްބަރުންނަށާއި މަޖިލީހުގެ ރައީސަށް ދޭން ވާނެ އެވެ.\nމިއީ މަސީހްގެ މައްޗަށް އިތުބާރު ނެތް ކަމަށް މެމްބަރުން ސޮއިކުރައްވައި ހުށަހެޅި ތިން ވަނަ ފަހަރެވެ. ފުރަތަމަ، 26 މެމްބަރުންގެ ސޮޔާ އެކު ހުށައެޅި އިރު، ދެވަނަ ފަހަރު މައްސަލަ ވެއްދީ 45 މެމްބަރުންގެ ސޮޔާ އެކުގަ އެވެ.\nމަސީހުގެ އިތުބާރު ނެތް ކަމުގެ މައްސަލަ އިދިކޮޅު ފަރާތްތަކުން ހުށަހެޅި މައްސަލަ ނިންމުމަށް މެއި 27، 2017 ގައި ނެގި ވޯޓުން، މަސީހުގެ އިތުބާރު އޮތް ކަމަށް ފާސްވީ ވޯޓު ލާން ބޭނުންކުރާ މެޝިންގެ ބަދަލުގައި މެމްބަރުން އަތް އުފުލައިގެންނެވެ. އެ ގޮތަށް ވޯޓު ނަގަން ނިންމުމުން، އިދިކޮޅު މެމްބަރުން އެ ދުވަހުގެ ޖަލްސާ ބޮއިކޮޓް ކުރެއްވި އެވެ.\nއެ މައްސަލަ އިން މަސީހު ސަލާމަތްވުމުން، އެފަދަ ދެ ވަނަ މައްސަލައެއް ހުށަހެޅިޔަ ނުދިނުމަށްޓަކައި، މަޖިލީހުގެ ރައީސްގެ އިތުބާރު ނެތްކަމަށް ހުށަހެޅުމަށްޓަކައި ބޭނުންވާ ސޮއިގެ އަދަދު 42 އަށް އިތުރު ކޮށް މަޖިލީހުގެ ގަވާއިދު އިސްލާހް ކުރި އެވެ. މީގެ ކުރިން، ގަވައިދުގައި އޮތް ގޮތުން، އެންމެ 15 މެމްބަރުންގެ ސޮޔާ އެކު ވެސް، މަޖިލިހުގެ ރައީސާއި ނައިބު ރައީސް މަގާމުން ވަކިކުރުމަށް ހުށަހެޅޭނެ އެވެ.\nއެ އިސްލާހު ފާސްކުރުމުން 45 މެމްބަރުންގެ ސޮޔާ އެކު ހުށަހެޅުމުން، އެ މައްސަލަ މަޖިލީހުގެ ތަޅުމުން ބޭރުކޮށްލީ، އެ މައްސަލައިގައި ސޮއިކުރެއްވި ޕީޕީއެމްގެ މެމްބަރުން މަޖިލީހުން ވަކިވެއްޖެ ކަމަށް ކަނޑައަޅައިގެންނެވެ. އެގޮތަށް ކަނޑައެޅީ ޕީޕީއެމުން އެދިގެން އިލެކްޝަންސް ކޮމިޝަނުންނެވެ.\nއިތުރު ލިޔުންތައް އަބްދުﷲ މަސީހް މުހައްމަދު ރައްޔިތުންގެ މަޖިލިސް މަޖިލީހުގެ މެމްބަރުން އިތުބާރުނެތްކަމުގެ ވޯޓް އިދިކޮޅު ފަރާތްތައް ޕީޕީއެމް އެމްޑީޕީ ޖުމްހޫރީ ޕާޓީ އަދާލަތު ޕާޓީ


Kulagadha rasmiyyaathakaa eku Villi Mu'assasaa Cup fashaifi - One Online\nވިލި މުއައްސަސާ ކަޕްގެ ފެށުމުގެ ރަސްމިއްޔާތުގެ ތެރެއިން -- ފޮޓޯ/ ސުއާދު އަބްދުލް ސައްތާރު، އިމޭޖަސް އެމްވީ\nކުލަގަދަ ރަސްމިއްޔާތަކާއެކު ވިލި މުއައްސަސާ ކަޕް ފަށައިފި\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބާއްވާ ވިލި މުއައްސަސާ ކަޕް ފަށައިފިއެވެ.\nވިލިމާލެ ފުޓްސަލް ދަނޑުގައި ރޭ ބޭއްވި "ވިލި މުއައްސަސާ ކަޕް 2019" ފެށުމުގެ ރަސްމިއްޔާތު ޝަރަފުވެރިކޮށްދެއްވީ 20 އަހަރަށްފަހު ދާދި ފަހުން ފުޓުބޯޅައިން ރިޓަޔާކުރި ރާއްޖޭގައި އުފެދުނު އެންމެ މޮޅު ގޯލްކީޕަރު އިމްރާން މުހައްމަދެވެ. އިމްރާންގެ އިތުރުން އެމްޓީސީސީގެ މެނޭޖިން ޑިރެކްޓަރު ހަސަން ޝާހު އާއި އެކުންފުނީގެ ބައެއް އިސްވެރިން އެ ރަސްމިއްޔާތުގައި ބައިވެރިވެވަޑައިގެންނެވިއެވެ.\nވިލި މުއައްސަސާ ކަޕްގެ ފެށުމުގެ ރަސްމިއްޔާތުގައި އެމްޓީސީސީގެ މެނޭޖިން ޑިރެކްޓަރު ޝާހު ވާހަކަދައްކަވަނީ -- ފޮޓޯ/ ސުއާދު އަބްދުލް ސައްތާރު، އިމޭޖަސް އެމްވީ\nއެ ރަސްމިއްޔާތުގައި ވާހަކަދައްކަވަމުން ޝާހު ވިދާޅުވީ އެ މުބާރާތް ކިތަންމެ ވާދަވެރިކޮށް ދިޔަ ނަމަވެސް، ވާދަވެރިކަން އޮންނަންވާނީ އެއް ބަޔަކު އަނެއް ބަޔަކު ޖެހޭ ގޮތަށް ނުވަތަ ނަފުރަތާއި ރުޅިވެރިކަން އުފެދޭ ގޮތަށް ނޫން ކަމަށާއި އެކުވެރި މާހައުލެއްގައި އެ މުބާރާތް ނިމިގެންދާނެ ކަމަށް އުންމީދުކުރައްވާ ކަމަށެވެ.\nމުބާރާތުގައި ވާދަކުރާ ހުރިހާ ޓީމަކުން ވެސް ރުޅި އިސްނުކޮށް، މޮޅު ކުޅުން ދައްކައި ފެންވަރު ދެއްކުމަށް މަސައްކަތްކުރާނެ ކަމަށް އުންމީދުކުރައްވާ ކަމަށެވެ. އަދި މުބާރާތުގައި ވާދަކުރާ ކްލަބު އެމްޓީސީސީގެ ޓީމުން މޮޅު ކުޅުމާއެކު މުބާރާތުގެ ޗެމްޕިއަންކަން ހޯދުމަށް މަސައްކަތްކުރުމަށް އެޓީމަށް އޭނާ ވަނީ އިރުޝާދުދެއްވައިފައެވެ.\nވިލި މުއައްސަސާ ކަޕްގައި އެމްޑަބްލިޔުއެސްސީ އާއި ވިލިމާލެ ޕޮލިސް ބައްދަލުކުރި މެޗުގެ ތެރެއިން: އެ މެޗު 5-2ގެ ނަތީޖާއަކުން ކާމިޔާބުކުރީ އެމްޑަބްލިޔުއެސްސީ -- ފޮޓޯ/ ސުއާދު އަބްދުލް ސައްތާރު، އިމޭޖަސް އެމްވީ\nމުބާރާތް ފެށުމުގެ ރަސްމިއްޔާތަށްފަހު ރޭ ދެ މެޗު ކުޅުނެވެ. "ގްރޫޕު އޭ"ގައި ރޭ ކުޅުނު މެޗުގައި ބައްދަލުކުރީ ވިލިމާލެ ޕޮލިހާއި މާލޭ ވޯޓާ އެންޑް ސެވަރޭޖް ކޮމްޕެނީ (އެމްޑަބްލިޔުއެސްސީ) އެވެ. އެ މެޗު 5-2ގެ ނަތީޖާއަކުން ކާމިޔާބުކުރީ އެމްޑަބްލިޔުއެސްސީއެވެ.\nއެ މެޗުގައި އެމްޑަބްލިޔުއެސްސީގެ ލަނޑުތައް ކާމިޔާބުކޮށްދިނީ މުހައްމަދު ހަސަނާއި މުހައްމަދު ދައިސަމް އަބްދުﷲ އާއި އާދަމް ހާފިޒާއި މޫސާ ނަޖާހު އަދި ހަސަން ތާއިފެވެ. މެޗުގައި ވިލިމާލެ ޕޮލިހުން ޖެހި ލަނޑުތައް އެޓީމަށް ކާމިޔާބުކޮށްދިނީ އަހްމަދު ސޮބާހު އަދި ހައިޝަމް އަބްދުލްމަޖީދެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ އެމްޑަބްލިޔުއެސްސީގެ ހަސަން ތާއިފެވެ.\nރޭ ކުޅުނު "ގްރޫޕު ބީ"ގެ މެޗުގައި ބައްދަލުކުރީ 2017ގެ ޗެމްޕިއަން މޯލްޑިވްސް ގޭހާއި ކްލަބު ވެމްކޯއެވެ. އެ މެޗު 4-1ގެ ނަތީޖާއަކުން ކާމިޔާބުކުރީ ވެމްކޯއެވެ.\nއެ މެޗުގައި ވެމްކޯގެ އިބްރާހިމް މުބީން ވަނީ ތިން ލަނޑު ޖަހައި، ހެޓްރިކެއް ފުރިހަމަކޮށްފައެވެ. އެޓީމުގެ އަނެއް ލަނޑު ކާމިޔާބުކޮށްދިނީ އިބްރާހިމް ޖުނާހެވެ. މެޗުގައި މޯލްޑިވް ގޭހުން ކާމިޔާބުކުރި ހަމައެކަނި ލަނޑު އެޓީމަށް ކާމިޔާބުކޮށްދިނީ ހަސަން ސިފާއުއެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ މެޗުގައި ތިން ލަނޑު ކާމިޔާބުކުރި ވެމްކޯގެ އިބްރާހިމް މުބީނެވެ.\nވިލި މުއައްސަސާ ކަޕްގައި މޯލްޑިވް ގޭހާއި ކްލަބު ވެމްކޯ ބައްދަލުކުރި މެޗުގެ ތެރެއިން: އެ މެޗު 4-1ގެ ނަތީޖާއަކުން ކާމިޔާބުކުރީ ވެމްކޯ -- ފޮޓޯ/ ސުއާދު އަބްދުލް ސައްތާރު، އިމޭޖަސް އެމްވީ\nއެ މުބާރާތުގައި މިރޭ ތިން މެޗެއް ކުޅުމަށް ހަމަޖެހިފައިވެއެވެ. މިރޭ 8:00ގައި ކުޅޭ "ގްރޫޕު އޭ"ގެ މެޗުގައި އެމްޑަބްލިޔުއެސްސީ އާއި ވިލި ޖޯލި ބައްދަލުކުރާ އިރު، މިރޭ 9:00ގައި ކުޅޭ "ގްރޫޕު ބީ"ގެ މެޗުގައި ބައްދަލުކުރާނީ ކްލަބު ވެމްކޯ އާއި ސްޓެލްކޯއެވެ. އަދި މިރޭ 10:00ގައި ކުޅޭ "ގްރޫޕު އޭ"ގެ މެޗުގައި ބައްދަލުކުރާނީ ވިލިމާލެ ޕޮލިހާއި އެމްއާރުސީސީއެވެ.\nމިއަހަރުގެ މުބާރާތުގެ "ގްރޫޕު އޮފް ޑެތު"ގެ ގޮތުގައި ފާހަގަކޮށްލެވެނީ "ގްރޫޕު ބީ" އެވެ. އެ ގްރޫޕުގައި ހިމެނޭ 2017ގެ ޗެމްޕިއަން މޯލްޑިވްސް ގޭހާއި އެންމެ ފަހުގެ ރަނަރަޕް ކްލަބު އެމްޓީސީސީގެ އިތުރުން ވެމްކޯ އަދި ސްޓެލްކޯއެވެ. އެ މުބާރާތުގެ "ގްރޫޕު އޭ"ގައި ހިމެނެނީ ވިލިމާލެ ޕޮލިހާއި މޯލްޑިވްސް ވޯޓާ އެންޑް ސެވަރޭޖް ކޮމްޕެނީ (އެމްޑަބްލިޔުއެސްސީ) އާއި ވިލިޖޯލި އަދި މެރިޓައިމް ރެސްކިއު ކޯޑިނޭޝަން ސެންޓަރު (އެމްއާރުސީސީ)، ކޯސްޓްގާޑެވެ.\nގުޅޭ ޓެގު ފުޓްސަލް ވިލި މުއައްސަސާ ކަޕް ވަން އޮންލައިން


Magusadhakee himaayah kurevey thanthanun manfaa libeygoi hamajehsun\nއެންވަޔަރަމެންޓް މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން-- ފޮޓޯ: އެންވަޔަރަމެންޓް މިނިސްޓްރީ\n"މަގުސަދަކީ ހިމާޔަތް ކުރެވޭ ތަންތަނުން މަންފާ ލިބޭގޮތް ހަމަޖެއްސުން"\nމަގުސަދަކީ ހިމާޔަތް ކުރެވޭ ތަންތަން ރައްކާތެރި ކުރުމާއި މަންފާ ލިބޭގޮތް ހަމަޖެއްސުން ކަމަށް އެންވަޔަރަމެންޓް މިނިސްޓަރު، ޑރ. ހުސައިން ރަޝީދު ހަސަން ވިދާޅުވެއްޖެ އެވެ.\nއެންވާރަމަންޓް މިނިސްޓްރީގައި މިއަދު ބޭއްވި ނޫސްވެރިންގެ ބަައްދަލުވުމުގައި މިނިސްޓަރު ވިދާޅުވީ ރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ޤާނޫނުގެ ދަށުން ބޮޑުތިލަދުންމަތީގެ 11 ސަރަހައްދެއް މިނިސްޓްރީން ހިމާޔަތް ކޮށްފައިވާ ކަމަށެވެ.\nމިނިސްޓަރު ވިދާޅުވީ އެތަންތަން ހިމާޔަތް ކުރުމަށްފަހު ވަކި ވަކި މެނޭޖުމަންޓް ޕްލޭންތައް ހަދަން ބޭނުން ވާނަމަ އެ މެނޭޖުމަންޓް ޕްލޭންތައް ހަދާ އިއުލާންކޮށް އެކަން ކުރެވޭނެ ކަމަށެވެ.\nއޭގެ ބޭނުމަކީ ހިމާޔަތް ކުރެވޭ ތަންތަނަކީ ހަމައެކަނި ހިމާޔަތް ކުރެވިފައި އޮންނަ ތަންތަނަށް ވުމުގެ ބަދަލުގައި، އެ ތަންތަނަށް ބޭނުންވާ ރައްކާތެރިކަމާ ހިމާޔަތްދީ އަދި އެ ތަންތަނުގެ ބޭނުން ދިވެހި ރައްޔިތުންނަށް ވެސް ކުރެވޭ މަންފާ ލިބޭ ތަންތަން ކަމުގައި ހަމަޖެއްސުން ކަމަށެވެ.\nއެގޮތުން އެތަންތަނުން އާމްދަނީ ލިބޭނެ އެހެން މަސައްކަތްތައް ވެސް އެތަންތަނުގައި ގާއިމް ކުރެވި އެއީ ރައްޔިތުންނަށް އާމްދަނީ އާއި ވަޒީފާ ލިބޭނެ ތަނެއް ގޮތުގައި ހެދުން ކަމުގައި މިނިސްޓަރު ވަނީ ވިދާޅުވެފަ އެވެ.\nހިމާޔަތް ކުރުމަށް ކަނޑައަޅާފައިވާ 11 ސަރަހައްދަކީ:\n- ހއ. ގައްލަންދޫ ރަށާއި، ފަޅާއި، ފަރުގެ ސަރަހައްދު (252 ހެކްޓަރ)\n- ހއ. ބިލެތްދޫ ތިލަ ސަރަހައްދު (4354 ހެކްޓަރ)\n- ހއ. ކެލާ ކަނޑޫފާ ސަރަހައްދު (112 ހެކްޓަރ)\n- ހދ. ފިނޭ ތިލަ (97.9 ހެކްޓަރ)\n- އިންނަފުށި ރަށާއި، ފަޅާއި، ފަރުގެ ސަރަހައްދު (1366 ހެކްޓަރ)\n- ނ. ބޮލިއްސަފަރު ރަށާއި، ފަޅާއި، ފަރުގެ ސަރަހައްދު (954 ހެކްޓަރ)\n- ށ. ނާލާހުރާ ފިނޮޅާއި، ފަޅުގެ ސަރަޙައްދު (159 ހެކްޓަރ)\n- ނ. ފޮއްދިއްޕަރު ފިނޮޅާއި، ފަޅުގެ ސަރަޙައްދު (322 ހެކްޓަރ)\n- ނ. ކެނދިކުޅުދޫ ކުޅި (512 ހެކްޓަރ)\n- ނ. އޮރިމަސް ތިލަ (46.3 ހެކްޓަރ)\n- ނ. ބޮޑުޅައިމެންދޫ ރަށާއި، ފަޅާއި، ފަރުގެ ސަރަހައްދު (321 ހެކްޓަރ)\nއެ 11 ސަރަހައްދާއެކު ބޮޑު ތިލަދުންމަތީގައި ހިމާޔަތްކޮށްފައިވާ ސަރަހައްދުތަކުގެ އަދަދަކީ ޖުމްލަ 15 ސަރަހައްދެވެ.


އިންތިޚާބުގައި ވާދަކުރަންވީތަ؟ ނުކުރަންވީތަ؟\nއިންތިޚާބުގައި ވާދަކުރުމާ މެދު އިދިކޮޅު އިއްތިހާދުގެ ހިޔާލު ވަނީ ތަފާތުވެފައި\nލޯކަލް ކައުންސިލް އިންތިޚާބުގައި އަދާލަތުން ވާދައެއް ނުކުރާނެ\nކ. މާލެ | 12 ޖެނުއަރީ 2017 | ބުރާސްފަތި 21:34 | 3,269\nއެމްޑީޕީގެ ޗެއާޕާސަން ކަމަށް ކުރިމަތިލައްވާފައިވާ ހަސަން ލަތީފް ނ. އަތޮޅުގައި: އެމްޑީޕީން ދަނީ ލޯކަލް ކައުންސިލް އިންތިޚާބަށް ފުރިހަމަ އަށް ތައްޔާރުވަމުން. - ރާއްޖެއެމްވީ\nއިންތިޚާބުތަކަށް ނުފޫޒު ފޯރުވުމަށް ސަރުކާރުން މަސައްކަތްކުރާ ކަން ވަރަށް ހާމަކަށް ބޮޑު ގޮތެއްގައި އެ އޮތީ ފެންނަށެވެ. ލޯކަލް ކައުންސިލް އިންތިޚާބާ ގުޅިގެން ހިނގަމުންދާ ކަންކަމަށް ބެލުމުން އެކަން ވަރަށް ސާފުކޮށް ފެންނަން އެބަ އޮތެވެ. އިންސާފުވެރި އިންތިޚާބެއް ނުލިބޭނެކަން ރައްޔިތުންގެ ތެރެއިން ގިނަ ބަޔަކު ގަބޫލުކުރެއެވެ. ހާއްސަކޮށް އިދިކޮޅު ފަރާތްތަކެވެ. އެފަދަ އިންތިޚާބެއްގައި ބައިވެރިވުމަކީ ރަނގަޅު ކަމެއް ހެއްޔެވެ؟ ނުވަތަ ބައިވެރި ނުވެ ދޫކޮށްލުމަކީ ޖަރީމާ ހިންގަން ދެވޭ ފުރުސަތެއް ހެއްޔެވެ؟\nއިލެކްޝަންސް ކޮމިޝަން މެދުވެރިކޮށް އެތައް "ޖަރީމާތަކެއް" އެ ދަނީ ހިންގަމުންނެވެ. ކެންޑިޑޭޓުން ކުރިމަތިލައި ކަނޑައަޅައި ނިމިފައި ވަނިކޮށް އަނެއްކާ އަލުން އިންތިޚާބަކަށް ހުޅުވައިލީ ކީއްވެގެންކަން އެންމެންނަށް ވެސް އެނގެއެވެ. ވަކި ޕާޓީއަކަށް ތައްޔާރު ނުވެވޭތީ ކޯޓު މެދުވެރިކޮށް އިންތިޚާބު ހުއްޓުވުމުން ކޯޓުގެ ހުކުމަށް ތަބާވުމުގެ ނަމުގައި އެ ޕާޓީގެ ކެންޑިޑޭޓުންނަށް ކުރިމަތިލެވޭ ގޮތަށް އަލުން އިންތިޚާބު އެވަނީ އިއުލާނުކޮށްފައެވެ. އެއީ ވެސް ސީދާ ބޭއިންސާފުން ހިންގި ކަމެއްކަން އިދިކޮޅު ފަރާތްތަކުން ދަނީ ބުނަމުންނެވެ.\nއިންތިޚާބުގައި ވާދަކުރުމާއި ކެމްޕެއިންކުރުމަކީ ގާނޫނުއަސާސީން ލިބިދޭ ހައްގެކެވެ. ނަމަވެސް ކެމްޕެއިންކުރުމުގެ ފުރުސަތު ވަކި ބަޔަކަށް ވާގޮތަށް ކަންކަން ވަނީ އިންތިޒާމުކޮށްފައެވެ. މަގުމައްޗަށް ކުނި އެޅޭތީ ޕޯސްޓަރު ހިއްޕޭކަށް ނެތެވެ. ޕޯސްޓަރު ބަހައި ކެމްޕެއިން ހަރަކާތްތައް ހިންގޭކަށް ނެތެވެ. ދުއްވާ އުޅަނދުފަހަރަށް އުނދަގޫވެ މަގު ބަންދުވާތީ ލޮރީ ބުރެއް ބޭއްވޭކަށް ނެތެވެ. މަގުމައްޗަށް އެއްވެވޭކަށް ނެތެވެ. ދެން އިންތިޚާބަކަށް މީހަކު ކެމްޕެއިން ކުރާނީ ކިހިނެއް ހެއްޔެވެ؟\nމާލޭގައި އެއްވުންތައް އެއްވުމަށް ކަނޑައަޅާފައި އޮތީ އެންމެ ސަރަހައްދެކެވެ. ކާނިވާ ސަރަހައްދު އެ ކަމަށް ކަނޑައެޅިއިރު އެތަން ވެސް ދޫކުރުމުގައި އިންސާފެއް ނެތެވެ. އިދިކޮޅު ފަރާތްތަކަށް ކެމްޕެއިން ޖަލްސާއެއް ބާއްވާލާނެ ތަނެއް ނުލިބެއެވެ. މުޅި އިންތިޚާބު ނިމެންދެން ސަރުކާރު ހިންގާ ޕީޕީއެމްއަށް ދަރުބާރުގެ ދީފައިވީ ނަމަވެސް އިދިކޮޅު ފަރާތްތަކަށް ސްކޫލެއްގެ ކުޑަ ކްލާސްރޫމެއް ވެސް ނުލިބެއެވެ. ކެމްޕެއިން ކުރުމުގައި ހަމަހަމަ ފުރުސަތެއް ވެސް ނެތް އިންތިޚާބެއްގައި ވާދަކުރުމުގެ މާނައަކީ ކޮބައި ހެއްޔެވެ؟\nއިންތިޚާބުގައި ބައިވެރިވުމާ މެދު އިދިކޮޅު ކޯލިޝަންގެ މެދުގައި ވެސް ވަނީ ހިޔާލު ތަފާތުވެފައެވެ. އަދާލަތު ޕާޓީން ވަނީ އިންސާފުވެރި އިންތިޚާބެއް ލިބެން ނެތް ކަމަށް ބަލައި އިންތިޚާބުގައި ވާދަނުކުރަން ނިންމާފައެވެ. މޯލްޑިވްސް ޔުނައިޓެޑް އޮޕޮޒިޝަންގެ ކުރީގެ ޑެޕިއުޓީ ލީޑަރު އަދި އެމްޑީޕީގެ ކުރީގެ ޗެއާޕާސަން އަލީ ވަހީދުގެ ވިސްނުންފުޅަކީ ވެސް އެއީ އެވެ. އިންސާފުގެ އެންމެހާ ހަމަތަކުން ނެއްޓިފައިވާ ޖަރީމާތަކުން ދުރުވާންޖެހޭ ކަމަށް އަލީ ވަހީދު ވިދާޅުވެފައި ވެއެވެ. އަދި އަދާލަތު ޕާޓީގެ ނިންމުމަށް ހިތްވަރު ދެއްވާފައި ވެއެވެ.\nއަލީ ވަހީދު މިގޮތަށް ވިސްނެވި ނަމަވެސް އިދިކޮޅު އެމްޑީޕީން ދެކޭ ގޮތުގައި ޑިމޮކްރަސީ ދެމެހެއްޓުމަށް ކުރަންޖެހޭ ކަންކަން ކުރުމުގައި ދެމި ތިބެންޖެހެއެވެ. އެމްޔޫއޯގެ ހިޔަނި ކެބިނެޓްގެ ވަޒީރު މުހައްމަދު މަލީހް ޖަމާލް ވިދާޅުވީ ކުރިއަށް އޮތް ލޯކަލް ކައުންސިލް އިންތިޚާބަކީ ރައީސް ޔާމީނަށް ރައްޔިތުން ނޫނެކޭ ބުނުމަށް ވަރަށް މުހިއްމު އިންތިޚާބެއް ކަމަށެވެ.\nއަލީ ވަހީދު ފާހަގަކުރެއްވި ފަދައިން ކަނޑައެޅިގެން މަކަރު ހަދާނެ އަދި ބޭއިންސާފުން ކަންކަން ހިނގާނެ އިންތިޚާބެއްގައި ވާދަކުރުމުގެ މާނައަކީ ކޮބައި ހެއްޔެވެ؟ އަނެއްކޮޅުން ސަރުކާރުން ހަދާނެ އެއްޗެއް ހަދަން ދޫކޮށްލައި ބަލި ގަބޫލުކޮށްގެން އިންތިޚާބުތަކާ ދުރުގައި ތިބުމަކީ ހަމަޖެހޭ ކަމެއް ހެއްޔެވެ؟ އެކަމުން ލިބޭނީ ފައިދާތޯ ނުވަތަ ގެއްލުންތޯ މި ވަނީ ސުވާލު އުފެދިފައެވެ.


Europe gai Covid casethah ginavaathee WHO in kanboduvejje | Mihaaru\nދުނިޔެ / ޔޫރަޕް\nޔޫރަޕްގައި ކޮވިޑް ކޭސްތައް ގިނަވާތީ ޑަބްލިޔުއެޗުއޯ ކަންބޮޑުވެއްޖެ\nފްރާންސްގައި ކޮވިޑް-19ގެ ބަލިމީހަކަށް ފަރުވާދެނީ: ކޭސްތައް ފެންނަލެއް މިހާރު ދަނީ ގިނަވަމުން -- ފޮޓޯ: އޭއެފްޕީ\nޔޫރަޕްގައި ކޮވިޑް-19ގެ ބަލިމީހުންގެ އަދަދު މާ ބޮޑަށް މައްޗަށް ދާތީ، ޑަބްލިޔުއެޗުއޯ އިން ކަންބޮޑުވުން ފާޅުކޮށް، އެއީ ނުރައްކަލެއް ކަމަށް ބުނެފި އެވެ.\nދުނިޔޭގެ ސިއްހަތު ޖަމިއްޔާ އިން ޔޫރަޕަށް ކަނޑައަޅާފައި ހުންނަވާ ޑައިރެކްޓަރު ހެންސް ކުލޫޖް ވިދާޅުވީ މިދިއަ ދެ ހަފުތާގައި ޔޫރަޕްގެ ދެބައި ކުޅަ އެއްބައި ގައުމުތަކުގައި ކޮވިޑް-19ގެ ކޭސްތައް ވަނީ ދެ ގުނައަށް އަރައިފައި ކަމަށެވެ. އޭނާ އިންޒާރު ދެއްވި ގޮތުގައި މިއީ "ހޭލަން ޖެހޭ ވަރުގެ ކަމެކެ"ވެ.\n"އަހަރެމެންގެ ކުރިމަތީގައި ނިއުޅެމުން މިދަނީ ވަރަށް ނުރައްކާތެރި ހާލަތެއް،" ކުލޫޖް ވިދާޅުވި އެވެ.\nދުނިޔޭގައި ކޮވިޑް-19 ޖެހުނު މީހުންގެ އަދަދު މިހާރު ވަނީ 30 މިލިއަން ފަހަނައަޅައިފަ އެވެ.\nކޯޕަންހޭގަންގައި ވާހަކަ ދައްކަވަމުން ކުލޫޖް ވިދާޅުވީ މިދިއަ ހަފުތާގައި އެކަނި ވެސް މުޅި ޔޫރަޕުން ފެނުނު ކޮވިޑް ބަލިމީހުންގެ އަދަދު 300،000 އަށް އަރަ އެވެ. އަދި މާޗު މަހު ކޮވިޑް ފުރަތަމަ ފެތުރެން ފެށިއިރު ހަފުތާއަކު ރިޕޯޓްކުރި ކޭސްތަކަށް ވުރެ މިހާރު ހަފުތާއެއްގައި ފެންނަ ކޭސްތައް ގިނަވެއްޖެ ކަމަށް ވެސް، އޭނާ ވިދާޅުވި އެވެ.\n"މި ކޭސްތައް ފެންނަނީ ޓެސްޓް ހެދުން ރަނގަޅުވުމުން ކަމަށް ވިޔަސް ސަރަހައްދުގައި ބަލި ފެތުރެމުން އެ ދަނީ ކަންބޮޑުވާން ޖެހޭ ފަދަ ހަލުއި މިނެއްގައި،" ކުލޫޖް ވިދާޅުވި އެވެ.\nބަލީގައި އެޑްމިޓްކުރާ މީހުންނާއި މަރުވާ މީހުންގެ އަދަދު އަދި ހުރީ، އެހާ މައްޗަކު ނޫނެވެ. އެކަމަކު ފްރާންސާއި ސްޕެއިންގައި އެ ދެ ބައި ވެސް ފެންނަނީ މައްޗަށް ޖެހިލާ ތަނެވެ.\nމިހާރު ގިނައިން ފެންނަނީ ބަލިޖެހިފައިވާ ޒުވާނުންނެވެ. އެކަމަކު އުމުރުން ދުވަސްވީ މީހުންނާއި ބަލީގެ ނުރައްކާ އެންމެ ބޮޑު ސިއްހީ މައްސަލަތައް ހުންނަ މީހުންގެ ތެރޭގައި ވެސް ކޮވިޑް ފެތުރުމުގެ ބިރު މިހާރު ވަނީ އުފެދިފަ އެވެ.\nކުލޫޖް ވިދާޅުވި ގޮތުގައި ލޮކްޑައުން ތެރޭގައި އެޅި ފިޔަވަޅުތަކުގެ ރަނގަޅު އަސަރު ކުރިން ފެނުނެވެ.\n"އެންމެ ބޮޑަށް ދަށަށް ދިޔައީ ޖޫން މަހު، ސެޕްޓެމްބަރު މި ފެންނަނީ ހޭލަން ޖެހޭ މިންވަރަކަށް ކޭސްތައް އިތުރުވާތަން،" އޭނާ ވިދާޅުވި އެވެ.\nކުލޫޖް ވިދާޅުވި ގޮތުގައި ބަލިން ރައްކާތެރިވާނެ ގޮތްތައް އެނގުމާއި ފިޔަވަޅުތައް ވެސް އެޅެން އޮތުމުން، މިކަން އަދިވެސް ކޮންޓްރޯލްކުރެވިދާނެ އެވެ.\nހާލަތު އެންމެ ގޯހީ ފްރާންސްގަ އެވެ. އިއްޔެ ފްރާންސުން 10،593 ކޭސް ފެނުނެވެ. މިއީ ބަލިމަޑުކަން ފެތުރުނު ފަހުން އެއް ދުވަހަކަށް އެގައުމުން ފެނުނު އެންމެ ގިނަ އަދަދެއްގެ ކޭސް އެވެ.\nފްރާންސް ޔޫރަޕް ޑަބްލިއުއެޗްއޯ


ވަކީލްކަމުގެ ހުއްދަ ބާތިލްވުން: މިނިވަން ވިސްނުމަށް ހުރަހެއް؟\nވަކީލްކަމުގެ ހުއްދަ ބާތިލްވުން: ފަނޑިޔާރުންގެ މިނިވަން ވިސްނުމަށް ހުރަހެއް؟\n13 ޖޫން 2022 - 11:28 0\nޖުޑިޝަލް ސާވިސް ކޮމިޝަން (ޖޭއެސްސީ)އަކީ ގާނޫނުއަސާސީން އެ ތަން އެކުލަވާލާފައި އޮތް ގޮތުން ސިޔާސީ ކުލަ ޖެހިފައިވާ ތަނެކޭ ބުނުމަކީ ދޮގަކަށް ނުވާނެ އެވެ. އެ ތަނުގައި ސިޔާސީ ބޭފުޅުން ތިއްބަވަ އެވެ. ރައްޔިތުންގެ މަޖިލީހުން އައްޔަނުކުރާ މެންބަރާއި ބަންޑާރަނައިބުގެ އިތުރުން ރައީސް އައްޔަނުކުރާ މެންބަރުވެސް ކޮމިޝަންގައި ހިމެނޭތީ ކޮމިޝަނުގެ ކޮމްޕޮޒިޝަން އެކުލަވާލެވިފައި އޮންނަ ގޮތުން ސިޔާސީ ފަރާތްތަކަށް ސީދާ ގޮތުންނާއި ނުސީދާ ގޮތުން ބޮޑު ކޮންޓްރޯލެއް ލިބެ އެވެ. ދެން ތިއްބެވީ ފަނޑިޔާރުންތަކެކެވެ.\nއެހެންވެ، ފަނޑިޔާރުންގެ މައްޗަށް ސިޔާސީ ބައެއްގެ އަތް ގަދަ ކަމަށް ބުނެ ފާޑުކިޔުން ބޮޑުވަނީ އެވެ.\nޖޭއެސްސީގެ މައިގަނޑު މަސައްކަތަކީ ފަނޑިޔާރުންގެ ސުލޫކު ހުރީ ފަނޑިޔާރުންގެ ގާނޫނުގައި ބުނާ ގޮތަށްކަން ކަށަވަރުކުރުމެވެ. އެކަންކަން ބަލާއިރު، ބައެއް ފަހަރު ފެންމަތި ވަނީ ހަމައެކަނި އާދައިގެ ސުލޫކީ މައްސަލަތަކެއް ނޫނެވެ. ރިޝްވަތާއި ނުފޫޒުގައި ޖެހުމުގެ މައްސަލަތައްވެސް ފެންމަތިވެ އެވެ. އެފަދަ މީހަކު އަދުލުއިންސާފުގެ ދާއިރާގައި އެމީހަކު މަސައްކަތްކުރުމަކީ ހަމަ ޔަގީނުންވެސް ދާއިރާގެ މަސްލަހަތު ހުރި ގޮތެއް ނޫނެވެ.\nފަނޑިޔާރުކަމުގެ މަގާމަށް މި އައްޔަނުކުރެވެނީ ގާނޫނީ ވަކީލަކަށް ވީތީ އެވެ. ފަނޑިޔާރުކަން ކުރާތީ އެ މުއްދަތަަށް ވަކީލުކަމުގެ ހުއްދަ ހިފެހެއްޓިފައި އޮންނަނީ އެވެ. މަގާމުގައި ހުއްޓައި ފަނޑިޔާރެއްގެ މައްޗަށް ކޮންމެ ފަދަ ތުހުމަތެއް ކުރެވިގެން ފަނޑިޔާރުކަމުން ވަކިކުރެވުނު ނަމަވެސް، ވިދިގެން އަންނަ ދުވަހު ގާނޫނީ ވަކީލެއްގެ ގޮތުގައި ހަރަކާތްތެރިވާން ފަށަ އެވެ. ފަނޑިޔާރުކަމުގެ ތަޖުރިބާއާއި، އޭރު އުފެދިފައި ހުރި ގުޅުންތަކުގެ ފައިދާއާއެކު ވަކާލާތުކުރުމުގެ މަސައްކަތަށް ރުޖޫއަ ވަނީ ނިކަން އަވަހަށް އަދި ބާރަށެވެ.\nމިކަމުގެ ސަބަބުން އަދުލުއިންސާފުގެ ދާއިރާގެ ތަސައްވުރު ކިލަނބުވެގެންދާކަމީ ދެކޮޅު ނުހެދޭނޭ ހަގީގަތެކެވެ. އެހެންނަމަވެސް މިކަން ހައްލުކުރުމަށް ސަރުކާރުން މިހާރު ހިފާފައި އޮތް މަގަކީ އެންމެ އަދުލުވެރި، ރަނގަޅު މަގުތޯ ސުވާލު އުފެދެ އެވެ.\nހައްލަކީ ވަކާލާތުކުރުމުގެ ހުއްދަ ހިފެހެއްޓުންތަ؟\nކުރިމަތިވަމުން އައި ގޮންޖެހުމަށް ހައްލެއް ގެނައުމަށް ސަރުކާރުގެ ފަރާތުން މިހާރު އެއޮތީ ޖުޑީޝަލް ސަރވިސް ކޮމިޝަންގެ ގާނޫނަށް އިސްލާހެއް ހުށަހަޅާފަ އެވެ. އެ އިސްލާހުގައި ބުނާ ގޮތުން ފަނޑިޔާރުކަމުގައި ހުއްޓައި މަގާމުން ވަކިކުރެވޭ ފަނޑިޔާރެއްގެ ވަކާލާތުކުރުމުގެ ހުއްދަ އޮޓޮމެޓިކުން ބާތިލުވާނެ އެވެ. މިއީ ކުރިމަތިވަމުން އައި ގޮންޖެހުމަށް އޮތް ހަމަ އެންމެ ރަނގަޅު ހައްލުތޯ މިއީ ބޮޑު ސުވާލެކެވެ.\nފަނޑިޔާރުގޭގެ ބޭއިންސާފު އެންމެ ކައިރިން ފެނުނު އެއް ބަޔަކީ ވަކީލުންނެވެ. އެ ވަކީލުންނަށް ކުރިމަތިވި ގޮންޖެހުންތައް މަދެއް ނޫނެވެ. ވަކީލުން އޭރު ތިބީ ސުޕްރީމް ކޯޓުގެ މަދު ފަނޑިޔާރުންތަކެއްގެ ކޮންޓްރޯލްގަ އެވެ. އޭގެ ކުރިން ބަންޑާރަ ނައިބު އޮފީހުގެ ކޮންޓްރޯލްގައި ވެސް ވަކީލުން ތިއްބެވެ.\n"ސެލްފް ރެގިއުލޭޓަރީ ސިސްޓަމްއެއް ގެނައީ ވެސް މީގެ ކުރިން ގާނޫނީ ފަންނުގެ ބޭފުޅުންނަށް ދިމާވި ހިތްދަތި ގޮތްތަކަށް ނިމުމެއް ގެނައުން، ހިތި ތަޖުރިބާތަކެއް ކޮށްފަ ހުރީމަ، ބަންޑާރަ ނައިބު އޮފީހުގެ ދަށުގައި އޮތް ޒަމާނަކާއި ސުޕްރީމް ކޯޓު ދަށުގައި އޮތް ޒަމާނަކުން، އެ ކަން ތަޖުރިބާ ކުރި އެއް ބަޔަކު ޖޭއެސްސީގައި ވެސް އެ ތިބީ، [އެކަމަކު] ޖޭއެސްސީގެ ނުފޫޒު އިތުރު ދާއިރާތަކަކަށް ފުޅާވާ މަންޒަރު މި ފެންނަނީ،" ކުރީގެ ޑެޕިއުޓީ އެޓާނީ ޖެނެރަލް އަހްމަދު އުޝާމް ވިދާޅުވި އެވެ.\n"ޖޭއެސްސީ އެ ނިންމާ ނިންމުމެއްގެ ސަބަބުން ކެރިއާ އެއްކޮށް ނިމުމަކަށް މި އަންނަނީ، އަޅުގަނޑު ގަބޫލު ކުރަން ފަނޑިޔާރުންގެ ގޮތުގައި ރަނގަޅު ބޭފުޅުން ނުކުންނަން ޖެހިލުން ވާނެ،" އެމްއެންޕީގެ ނައިބު ރައީސަކަށް ވެސް ހުންނެވި އުޝާމް ވިދާޅުވި އެވެ.\nބާ ކައުންސިލްގެ ރައީސް މައުމޫން ހަމީދު ވެސް ވިދާޅުވަނީ ބިލު އޮތް ގޮތުގެ ސަބަބުން "މިނިވަން ވިސްނުމެއްގައި" މަސައްކަތް ކުރަން ބޭނުންވާ އެއްވެސް ފަނޑިޔާރަކަށް ދެން އެ ފުރުސަތެއް ނޯންނާނެ ކަމަށެވެ. ފަނޑިޔާރުން ތިބެން ޖެހޭނީ ޖޭއެސްސީން އަޅާފާނެ ފިޔަވަޅަކާ މެދު އަބަދުވެސް އެ ވިސްނުމުގައި ކަމުގަ އެވެ.\n"ލޯވ ޕްރޮފެޝަން އެކްޓްގެ މައިގަނޑު އެއް ރޫހަކީ ވަކީލުން އަމިއްލައަށް ރެގިއުލޭޓް ކުރެވޭނެ މިނިވަން ނިޒާމެއް ނުވަތަ ސެލްފް ރެގިއުލޭޓަރީ ފްރޮފެޝަންއެއްގެ ގޮތުގައި މި ޕްރޮފެޝަން އޮތުން، ބިލުން އެ ކަމަށް އުނިކަމެއް އެބަ ލިބޭ،" މައުމޫން ހަމީދު ލިޔުއްވާފައިވެ އެވެ.\nފަނޑިޔާރުން ހުވާ ކުރުމަށް ބޭއްވި ރަސްމިއްޔާތެއްގެ ތެރެއިން\nކެންދޫ ދާއިރާގެ މެންބަރު އަދި ގާނޫނީ ވަކީލު އަލީ ހުސައިން ވެސް އެ ބިލު ސިފަކުރެއްވީ މިހާރު ތިބި ފަނޑިޔާރުންނަށް ބިރު ދައްކަން ކުރާ އަމަލެއްގެ ގޮތުގަ އެވެ. ފަނޑިޔާރުކަމުން ވަކިވުމުގެ އިތުރަށް ދެން ލައިސަންސް ވެސް ބާތިލްވާނެ ކަމުގެ އިންޒާރެއް ދިނީ ކަމުގަ އެވެ.\n"މިހާރު ތިބި ފަނޑިޔާރުންނަށް ބިރު ދައްކަން ވެގެން ކުރާ ކަމެއް ގޮތުގައި ސިފަވަނީ. ދެން ވަކިކޮށްފިނަމަ ދެން ލައިސަންސް ވެސް ނުލިބޭނެއޭ. އެންމެ ބޮޑަށް ޖޭއެސްސީ ސިޔާސީ ވެފައި އޮތް ދުވަސްވަރަކީ ވެސް މިއީ،" ވެރިކަން ކުރާ ކޯލިޝަންގައި ހިމެނޭ ޖޭޕީގެ މެންބަރު އަލީ ހުސައިން ވިދާޅުވި އެވެ.\nވާހަކަ ދެކެވުނު ބައެއް އެހެން ވަކީލުންގެ ވިސްނުން ތަފާތެވެ.\n"ފަނޑިޔާރުކަމުގެ މަގާމުގައި ހުރެ ރިޝްވަތު ހިފިކަން ސާބިތުވީ. ވަކި މީހެއްގެ މަންފާއަށް މަސައްކަތް ކުރިކަން ސާބިތުވީ. އެފަދަ ކަމެއް ސާބިތުވެގެން ވަކިކުރާ ފަނޑިޔާރަށް ހުއްދަ އޮންނަން ވީތޯ ހަމަ އަނެއް ދުވަހު އަދުލު އިންސާފަށް ވަކާލާތުކުރާ މީހެއްގެ ގޮތުގައި ނުކުމެ މަސައްކަތްކުރަން؟" ވަކީލަކު ސުވާލު އުފެއްދި އެވެ.\nއެހެންނަމަވެސް އެ ވަކީލުގެ ނަޒަރުގައިވެސް ފަނޑިޔާރުކަމުން ވަކިކުރުމާއެކު އޮޓޮމެޓިކުން އެޅޭ ފިޔަވަޅެއްގެ ގޮތުގައި ވަކާލާތުކުރުމުގެ ހުއްދަ ބާތިލުވުން ހިމަނާފައި އޮތުމުން ބާ ކައުންސިލްގެ ދައުރަށް ހުރަސް އެޅެ އެވެ. ފަނޑިޔާރުކަމުން ވަކިކުރެވުމުން، އޭނާ ވަކިކުރެވުނު ސަބަބަށް ބަލައި، އޭނާގެ ވަކާލާތުކުރުމުގެ ހުއްދައާމެދު ބާ ކައުންސިލުން ގޮތެއް ނިންމަންޖެހޭ ގޮތަށް އޮތުން ރަނގަޅުކަމުގައި އެ ވަކީލު ދެކެ އެވެ.\nފަނޑިޔާރުންނާއި ވަކީލުން؛ އެއް މިންގަނޑަކުން ކިރުން ރަނގަޅު؟\nފަނޑިޔާރުން އައްޔަން ކުރަނީ ދައުލަތުންނެވެ. މުސާރަ އާއި އިނާޔަތްތައް ދެނީ ދައުލަތުންނެވެ. މަސައްކަތް ކުރަނީ ވެސް ދައުލަތަށެވެ. މުޅި ދައުލަތާއި މުޖުތަމައުގެ މަސްލަހަތަށެވެ. މައްސަލާގައި އިންސާފު ގާއިމް ކޮށްދިނުމަށެވެ. ވަކީލުންނަކީ، މައްސަލައެއްގައި ހިމެނޭ ހަސްމަކުން އައްޔަން ކުރާ ބައެކެވެ.\n"ފަނޑިޔާރުންނަކީ މުޅި ރައްޔިތުންގެ ހައްގުގައި، މުޅި މުޖުތަމައުގެ މަސްލަހަތުގައި މަސައްކަތް ކުރަން، ވަކި ހުވައެއްގެ މަތީގައި އައްޔަން ކުރާ ބައެއް، ވަކީލުން މަސައްކަތް ކުރާނީ އޭނާގެ ކްލައިންޓްއަށް، ފަނޑިޔާރުން އަމަލު ކުރަން ޖެހޭ ސުލޫކީ މިންގަނޑާއި ވަކީލުގެ ސުލޫކީ މިންގަނޑާ ވަރަށް ތަފާތު،" އުޝާމް ވިދާޅުވި އެވެ.\nއަލީ ހުސައިން ވެސް ވިދާޅުވީ ފަނޑިޔާރުކަމުގެ މަގާމުން ވަކިވާ މައްސަލައިގެ ބޮޑު މިނަށް ބަލާފައި އަހަރު ދުވަހުގެ ސަސްޕެންޝަނެއް ދިނުމަކީ ބައެއް ގައުމުތަކުގައި އަމަލު ކުރާ ގޮތެކެވެ. އެކަމަކު ކުޑަ މައްސަލައެއްގައި ފަސް އަހަރުގެ ދިގު މުއްދަތަކަށް ސަސްޕެންޑްކޮށްފައި، އަދި އެހެން މައްސަލަތަކުގައި އުމުރު ދުވަހަށް ލައިސަންސް ބާތިލްވާ ގޮތަށް އޮތުން ރަނގަޅެއް ނޫން ކަމަށެވެ.\n"ފަނޑިޔާރުންގެ މިންގަނޑާއި ވަކީލުންގެ މިންގަނޑު ވަރަށް ތަފާތު. ފަނޑިޔާރުންގެ ނަޒާހަތްތެރިކަން ބަލަން މި އޮންނަނީ ވަރަށް މަތީ މިންގަނޑެއް. ކިރިޔާ ވެސް އޭނާގެ އަހްލާގާ މެދު ސުވާލު އުފެދެއްޖެއްޔާ ވަކިކުރުން އެބަ އޮވޭ. އެ ހާލަތު އޮންނަ މީހެއް ނޫން ވަކީލަކީ،" އަލީ ހުސައިން ވިދާޅުވި އެވެ.\nކޮންމެއަކަސް، މިހާރު ހުށަހަޅާފައި އޮތް އިސްލާހުގެ ސަބަބުން ބާ ކައުންސިލްގެ ދައުރެއްގެ ނެތި، ވަކީލެއްގެ ވަކާލާތުކުރުމުގެ ހުއްދައާމެދު ގޮތް ނިމިގެން ދެ އެވެ. މިއީ ގާނޫނީ ވަކީލުންގެ ފަންނުގެ ދާއިރާގެ ތެރޭގައި އަމިއްލައަށް ގޮތް ނިންމުމަށް ވަކީލުން ނިންމި ނިންމުމާ ފުށުއަރާ އިސްލާހެކެވެ. ރައްޔިތުންގެ މަޖިލީހަށް ހުށަހެޅިފައިވާ އެ އިސްލާހު އަދި އޮތީ ފުރަތަމަ ކިޔުން އިއްވި ގޮތަށެވެ. ބިލުގެ އިބްތިދާއީ ބަހުސްގެ މަރުހަލާއެއް ތަޅުމުގައި ހިނގާނެ އެވެ. ބިލު ދިރާސާ ކުރަން ޖުޑިޝަރީ ކޮމިޓީއަށް ވެސް ދާނެ އެވެ.


Ithuru 82 meehun balin ragalhu vejje – Iru\nއިތުރު 82 މީހުން ބަލިން ރަނގަޅު ވެއްޖެ\nމިއަދު 82 މީހުން ބަލިން ރަނގަޅު ވެފައުވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެ ގޮތުން މިހާރު މި ބައްޔަށް ބޭސްކުރަމުން ދަނީ 368 މީހުންނެވެ.\nއެޗްޕީއޭއިން މިރޭ އާންމުކުރި ތަފާސް ހިސާބުތައް ދައްކާގޮތުން އިއްޔެ އިރުއޮއްސި6އިން މިރޭގެ އިރުއޮއްސި6އާހަމައަށް ބަލިޖެހުނު މީހުންގެ ތެރެއިން 82 މީހަކުވަނީ ރަނގަޅުވެފައެވެ. މިއާއެކު ކޯވިޑް-19 އިން ރަނގަޅުވި މީހުންގެ ޖުމްލަ އަދަދުވަނީ 1759 އަށް އިތުރުވެފައެވެ. އަދި މިހާތަނަށް ބަލި ޖެހުނު މީހުންގެ ތެރެއިން %80 މީހުންމިވަނީ ބަލިން ރަނގަޅުވެފައެވެ.\nބަލިން ރަނގަޅިވާ މީހުން އިތުރުވެ، ކުރިއަށްވުރެ ޕޮޒިޓިވްވާ މީހުންގެ އަދަދު މަދުވުމުން ފަރުވާދޭ މީހުްނ ނުވަތަ އެކްޓިވް ކޭސްތައް މިހާރުވަނީ މަދުވެފައެވެ. އެގޮތުން މިބައްޔަށް ފަރުވާދެމުންދާ މީހުންގެ ޖުމްލަ އަދަދަކީ 368އެވެ. މީގެ ތެރޭގައި ހިމެނެނީ 235 ބިދޭސީންނާއި 133 ދިވެހިންނެވެ.\nމިއަދު 703 މީހަކު ޕޮޒިޓިވްވެއްޖެ\nމި މަހުގައި ރާއްޖޭގައި ކޮވިޑަށް ޕޮޒިޓިވްވި މީހުންގެ ރެކޯޑް:\n1 ޖޫން – 56 މީހުން ޕޮޒިޓިވްވި\n2 ޖޫން – 12 މީހުން ޕޮޒިޓިވްވި\n3 ޖޫން –9މީހުން ޕޮޒިޓިވްވި\n4 ޖޫން – 22 މީހުން ޕޮޒިޓިވްވި\n5 ޖޫން – 11 މީހުން ޕޮޒިޓިވްވި\n6 ޖޫން – 18 މީހުން ޕޮޒިޓިވްވި\n7 ޖޫން –2މީހުން ޕޮޒިޓިވްވި\n8 ޖޫން – 13 މީހުން ޕޮޒިޓިވްވި\n9 ޖޫން – 26 މީހުން ޕޮޒިޓިވްވި\n10 ޖޫން – 20 މީހުން ޕޮޒިޓިވްވި\n11 ޖޫން – 14 މީހުން ޕޮޒިޓިވްވި\n12 ޖޫން – 27 މީހުން ޕޮޒިޓިވްވި\n13 ޖޫން – 10 މީހުން ޕޮޒިޓިވްވި\n14 ޖޫން – 22 މީހުން ޕޮޒިޓިވްވި\n15 ޖޫން – 30 މީހުން ޕޮޒިޓިވްވި\n16 ޖޫން – 29 މީހުން ޕޮޒިޓިވްވި\n17 ޖޫން – 26 މީހުން ޕޮޒިޓިވްވި\n18 ޖޫން – 17 މީހުން ޕޮޒިޓިވްވި\nމިހާތަނަށް އައި އިރު ރާއްޖެއިން މި ބަލި ޖެހިގެން 8 މީހަކު ވަނީ މަރުވެފައެވެ. އޭގެތެރޭގައި ހިމެނެނީ 83 އަހަރުގެ ދިވެހި އަންހެނަކާއި 33 އަހަރުގެ ބަންގްލަދޭޝް ފިރިހެނަކާއި 80 އަހަރުގެ ދިވެހި ފިރިހެނަކާއި 88 އަހަރުގެ ދިވެހި ފިރިހެނަކާއި 45 އަހަރުން ބަންގްލަދޭޝް ފިރިހެނެއްގެ އިތުރުން 54 އަހަރުގެ ބަންގްލަދޭޝް ފިރިހެނަކާއި 89 އަހަރުގެ ދިވެހި އަންހެނަކާއި 38 އަހަރުގެ ބަންގްލަދޭޝް ފިރިހެނެކެވެ.


ކާއިނާތުގައި އަހަރެން ކުރި ދަތުރު – DhiSalafiyyah\nކާއިނާތުގައި އަހަރެން ކުރި ދަތުރު\n21/03/2012 ޢާންމު ލިޔުންއަލް އަޚް މުޙައްމަދު ނިހާދު ޖަމާލު\nއަހަރެންނާއި އެކީ ދަތުރެއް ކޮށްލަން ތިޔަ ކިޔުންތެރިޔާއަށް ދަޢުވަތު އަރުވަމެވެ. މުޅި ދަތުރު އަހަރެމެން ހުއްޓައިނުލައި ކުރިޔަށް ދާނީ، އަލި ދަތުރުކުރާ ހަލުވި ބާރު މިނުގައެވެ. އެއީ ސިކުންތަކު 299,792,458 (29.9 މިލިއަން) މީޓަރު ބާރު މިނުގައެވެ. ނުވަތަ ގަޑިއަކު 1,079,252,484 (1.08 ބިލިއަން) ކިލޯމީޓަރު ބާރުމިނުގައެވެ. ދަތުރު ފެށުމަށް ހަމަޖެހިފައި ވަނީ ދުނިޔެއަކުންނޫނެވެ. އިރުންނެވެ. އަހަރެމެންގެ ދަތުރު އިރުން ފެށުމަށް ހަމަޖެހިފައިވާތީ އާއި ދަތުރަކީ ދުނިޔެއިން ބޭރުގައި ކުރެވޭ ދަތުރަކަށްވާތީއާއި އަދި ދަތުރު މިކުރަނީ މިހާރު ސައިންޓިސްޓުންނަށް ހޯދިފައިވާ ކާއިނާތުގެ ބޭރު ކައިރިޔަށް ކަމުގައިވާތީ، ދަތުރުގެ ހުރިހާ ވަގުތެއްގައިވެސް ސަމާލުވެ އިނުމަށް ކިޔުންތެރިޔާއަށް ނަސޭހަތްތެރިވަމެވެ. އަހަރެމެންގެ ޚިޔާލީ ދަތުރު މިފަށަނީ ޖެނުއަރީ 1 ވަނަ ދުވަހުއެވެ. ގަޑިން މެންދަމު 12 ޖެހީއެވެ. ދަތުރުގެ އެންމެހާ ބައިވެރިންނަށް ބާއްޖަވެރި ދަތުރަކަށް އެދެމުން އަހަރެމެންގެ ދަތުރު ފެށީމެވެ.\nއިރާއި އެންމެ ކައިރީގައިވާ ޕްލެނެޓް ކަމުގައިވާ “މާރކިއުރީ” އާއި “ވީނަސް” ދަތުރުފެށިތާ މާގިނައިރެއްނުވެ ކަނޑައްތު ކޮށްފީމުއެވެ. އެއަށްފަހު ދެން ޖެހިގެން އައި ޕްލެނެޓް “އާރތް” (ދުނިޔެ) އާއި ކައިރިން ދަތުރު ކުރެވުނުއިރު ދަތުރަށް އަދި މިވީ އެންމެ 8 މިނެޓް9ސިކުންތެވެ. ހުއްޓައިނުލައި ކުރިޔަށްދަމާ ބަހީއެވެ. ދެން އަނެއްކާވެސް މާ ދުރުނޫން ހިސާބަކުން ޕްލެނެޓް “މާރސް” ފެނިއްޖެއެވެ. މާގިނައިރުތަކެއްނުވެ އެ ޕްލެނެޓްވެސް ފަސްލައިފީމުއެވެ. އެއަށްފަހު “ޖުޕިޓާރ”، “ސެޓާރން” ، “ޔޫރެންސް” ، “ނެޕްޓޫން” އަދި އެންމެފަހުން “ޕްލޫޓޯ”އާއި އަރައި ހަމަކޮށް މާގިނަ އިރުތަކެއްނުވެ އެ ޕްލެނެޓްތައްވެސް ފަސްލައި އޮބައިލައިފިއެވެ. ދަތުރުގެ މިވީހާތަނަށް 3.5 ބިލިޔަން މޭލު ކަނޑައްތު ކުރެވުނުކަމުގައި ވިޔަސް، އަހަރެމެންގެ ދަތުރު ފެށިތާ އަދި މިވީ އެންމެ5ގަޑި އިރާއި 31 މިނެޓެވެ. މާގިނައިރެއް އަދި ނުވޭތާއެވެ. ދުވަހަކީ ޖެނުއަރީ 1 ވަނަދުވަހެވެ. ގަޑިން ފަތިހު 0531 އެވެ. ދުނިޔޭގައި ހުރިނަމަ ހާ ގޮވާއަޑު އިވުނީސްކަން ގައިމޭ ހިތަށް އެރިއެވެ.\nމާގިނަ އިރުތަކެއްނުވެ އަހަރެމެންގެ ސޯލާރ ސިސްޓަމް ފަސްލައި އޮބައިލައިފިއެވެ. ވަށައިގެންވަނީ އަނދިރިކަމެވެ. ތަރިތަކުގެ ބެބުޅުން ފިޔަވައި އެހެން ދެވަނަ އެއްޗެއް އަހަރެމެންނާއިއެކު ނުވެއެވެ. ކަޅުފޮތިގަނޑަކަށް މެޝީން ބަޑި އަކުން ބަޑިޖަހާފައި އަހަރެމެންގެ ވަށައިގެން އެފޮތިގަނޑު ބައްދާފައި އޮތުމެކޭ އަހަރެމެން ޖައްވުގައި އޭރު ތިބި ހިސާބެކޭ ވަކި ތަފާތެއްނެތެވެ. ދަތުރު ކުރަމުންދަނީ ހަލުވި ސްޕީޑެއްގައި ނަމަވެސް، ޖައްވުގެ ފަޅުކަމުގެ ތެރެއިން އެއްވެސް ތަނަކަށް ދެވޭކަހަލަ އިހުސާސެއް އަހަރެމެންނަކަށް ނުވެއެވެ. ތަޖުރިބާ ކުރެވެމުންމިދަނީ ފަޅުކަމާއި އަނދިރިކަމުގެ އިންތިހާއެވެ…\nމިގޮތަށް ދަތުރުކުރަމުން ކުރަމުންގޮސް4ވަނަ އަހަރު ފެށި5ވަނަ އަހަރަށް ލީތަނާ، ވަރަށް ދުރުން، ތަންކޮޅެއް އަލިގަދަ ތަރިއެއް ފެނިއްޖެއެވެ. އެތަރިއާއި އަހަރެމެންނާއި އެންމެ ކައިރިވެވުނީ5ވަނަ އަހަރުގެ އޭޕްރީލް މަހުގެ 19 ވަނަ ދުވަހުއެވެ. މިތަރިއަށް ކިޔަނީ “އަލްފަ ސެންޓޯރީ’ އެވެ. މިތަރިއަކީ އަހަރެމެންގެ ސޯލާރ ސިސްޓަމާއި 25 ޓްރިލިއަން މޭލު ދުރުގައިވާ، ދުނިޔެއާއި އެންމެ ކައިރީގައި ވިދާ ބަބުޅާ ތަރިއެވެ. ސުބުޙާނަﷲއެވެ. މިތަރިއާއި ހަމައަށް އާދެވޭވަރު މިވީ ދަތުރު ފެށިތާ5އަހަރާއި ދުވަސްކޮޅެއް ވީފަހުންތާއެވެ. ކިޔުންތެރިޔާއެވެ! އަދި ދަންނަވަންތޯއެވެ! ވޭތުވެދިޔަ5އަހަރު އަހަރެމެންގެ އުޅަނދު ދަތުރުކުރަމުން މިދިޔައީ ހަމައެކަނި ދަތުރަށް ތައްޔާރުވުމުގެ ނިޔަތުގައެވެ. ރަންވޭމައްޗަށް އަރައި އުޅަނދު ހަމަޖެހިލީ އަދި ކިރިޔާއެވެ. ހަގީގަތުގައި އަހަރެމެންގެ މަންޒިލަށް ދިޔުމުގެ ދަތުރު ދާދި ދެންމެއަކު މިފެށީއެވެ…\nހުއްޓައިނުލައި ހަމަ އެބާރުމިނުގައި ދަތުރު ކުރަމުންދާތާ މިއަދަށްމިވީ 10 އަހަރެވެ. ވޭތުވެދިޔަ 10 އަހަރު ދުވަހު އަހަރެމެންގެ އުޅަނދު ދަތުރު ކުރަމުން މިދިޔައީ އަލި ދަތުރު ކުރާ ބާރުމިނުގައި ކަމުގައިވިޔަސް، ކާއިނާތުގެ ބިޔަކަމާއި ފުޅާކަމުން، އެއްވެސް ތަނަކަށް ދެވޭކަހަލަ އިހުސާސެއް އަހަރެމެންނަކަށް ނުވެއެވެ. ކިތަންމެ ދުރަށް ދަތުރު ކުރި ނަމަވެސް ތަރިތަކުގެ އެއްވެސް ހަރަކާތެއް އަހަރެމެންނަކަށް އިހުސާސެއް ނުވެއެވެ. އަހަރެމެން ދިރިއުޅޭ ގެލެކްސީގައި ވަރަށް ގިނަ ތަރިތައް ހުރިއެއްކަމަކު އަހަރެމެންނާއި އަދި ދިމާވީ އެންމެ ތަރިއެކެވެ. ދެން ހުރި ތަރިތައް ދުރުން ވިދާ ބަބުޅާތަން ފެނުނުނަމަވެސް އެއިން ތަރިއަކަށް ދެވޭނެ ޒަމާނެއްވެސް ނޭނގެއެވެ.\nދަތުރު ކުރަމުންގޮސް 11 އަހަރުވީތަނާ، އަހަރެމެންގެ ވަށައިގެންވާ ތަރިތައް މަޑުމަޑުން އަހަރެމެންނާއި ދުރަށް ފޭވާންފަށައިފިއެވެ. މިގޮތަށް ތަރިތައް ފަހަތަށް ޖެހެމުން ޖެހެމުންގޮސް 100 އަހަރުވީފަހުން ދެންފެނިގެންދިޔައީ ޖައްވުގެ ފަޅުކަމާއި އަނދިރިކަމުގެ ތެރެއިން ގޭސް ފަށަލަތަކެކެވެ. އެ ގޭސް ތަކަކީ އަހަރެމެންގެ ގެލެކްސީގެ ބޭރުކައިރީގައިވާ ގޭސް ފަށަލަތަކެވެކެވެ. މިހާހިސާބުން ގެލެކްސީ ފަހަނައަޅައި ދާކަމުގެ އިހުސާސް މަޑުމަޑުން ކުރެވެން ފަށައިފިއެވެ. އެހެންނަމަވެސް ގެލެކްސީ ފަހަނައަޅައި ދިޔުމަށްޓަކައި ކުރަން އޮތް ދަތުރު ވަރަށް ދިގުކަމުގެ އިހުސާސްކުރެވެއެވެ.\nމިގޮތަށް ދަތުރުކުރަމުންގޮސް، ކިރިޔާ ގެލެކްސީގެ އެއް އަރިމަތިން ފެންނަވަރުވީ ދަތުރުފެށިތާ 1000 (އެއްހާސް) އަހަރު ފަހުންނެވެ. ގެލެކްސީ ދުރުން ރީއްޗަށް ފެނި، މުޅީން ސާފު ވާވަރުވީ ދަތުރު ފެށިތާ 100,000 (އެއްލައްކަ) އަހަރުފަހުންނެވެ. މިހާރު ގެލެކްސީ ފެންނަނީ ބޮޑު އަލިގުޅައެއްގެ ސިފައިގައެވެ.\nދުރަށް ދަތުރު ކުރި ކުރީހެން ފެންނަނީ އިތުރު ގެލެކްސީތަކެވެ. ތަރިތަކަކީ ގެލެކްސީތަކުގެ ތެރޭގައި ވާއެއްޗެއްކަމުން އަހަރެމެން މިހާރު ދަތުރު ކުރަމުން މިދަނީ ގެލެކްސީގެ ބޭރުން ކަމުގައިވާތީ، އެންމެ ތަރިއެއްވެސް ފެންނަވަރެއްނުވެއެވެ. އޭގެބަދަލުގައި ފެންނަނީ އެތައް ބިލިޔަން ތަރިތަކެއްގެ މައްޗަށް އެކުލެވިގެންވާ ވަރަށް ގިނަ ބައިވަރު ގެލެކްސީތަކެކެވެ. އަލި ދަތުރު ކުރާ ސްޕީޑްގައި ދަތުރުކުރުމުން މިއިން ކޮންމެ ގެލެކްސީއެއް ކަނޑައްތުކުރަން 100,000 (އެއްލައްކަ) އަހަރު ނަގާނެތާއޭ އަހަރެންގެ ހިތަށް އަރަންފެށިއެވެ. ނޫނެކެވެ! އަހަރެމެންގެ ގެލެކްސީއަށްވުރެ ބޮޑު ބިޔަ ގެލެކްސީ ތައްވެސް ފެންނަން އެބަހުއްޓެވެ. އެހެންވިއްޔާ އެއިން ކޮންމެ ގެލެކްސީއެއްގައި ދަތުރުކޮށްފައި ދިޔުމަށް 100,000 (އެއްލައްކަ) އަހަރަށްވުރެވެސް ގިނަ ދުވަސް ނަގާނެތާއެވެ.\nދަތުރުގެ މިހާހިސާބުން ފެށިގެން، ދެން އަހަރެމެންނަށް ފެންނަމުންދާ ކޮންމެ އަލި ގުޅައަކީ ތަރިއެއް ނޫނެވެ. އެހެން ނަމަވެސް އެއިން ކޮންމެ އަލިގުޅައަކީ ގެލެކްސީއެކެވެ. ދަތުރުފެށިތާ 5,000,000 (5 މިލިއަން) އަހަރު ވޭތުވެއްޖެއެވެ. މިހާރު އަހަރެމެންނަށް އަހަރެމެންގެ ގެލެކްސީ ފެންނަނީ ހަމަ ކިރިޔާއެވެ. 50,000,000 (50 މިލިއަން) އަހަރު ވޭތުވެއްޖެއެވެ. މިހާރު އަހަރެމެންނަށް ފެންނަނީ ބޮޑެތި ގެލެކްސީ ގްރޫޕްތަކެކެވެ. ކޮންމެ ގްރޫޕެއްވެސް ހިމެނެނީ އެހެން ގްރޫޕްތަކާއި މަސްހުނި ނުވާނޭހެން ވަކީން ދުރުގައެވެ. އަހަރެމެންގެ ގެލެކްސީ ކޮބައިތޯ ހޯދައި ބަލައިލީމެވެ. އެހެންނަމަވެސް ގެލެކްސީގެ ހިލަމެއްވެސް ވާވަރުނުވިއެވެ. މުޅީން ގެއްލިއްޖެއެވެ.\nމާބޮޑު ހަރަކާތެއް ނެތި އަދި ދަތުރު ކުރެވޭކަމުގެ އެއްވެސް އިހުސާސެއްނެތި ގިނަ ޒަމާންތަކެއްވެއްޖެއެވެ. މިގޮތަށް ދެވޭ ނުދެވޭ ހިސާބެއްނޭނގި ދަތުރު ކުރެވޭތާ 10,000,000,000 (10 ބިލިޔަން) އަހަރުވެއްޖެއެވެ. މިހާހިސާބުން އަހަރެމެންގެ ދަތުރު މަޑު ޖައްސާލުމަށްފަހު ފަހަތަށް އެނބުރި ބަލައިލަންވީއެވެ. މިހާރު ތިޔަ ތަޖުރިބާ ކުރެވެނީ ގުނައި ޢަދަދު ނުކުރެވޭވަރުގެ އެތައް ބިލިޔަން ގެލެކްސީ ތަކެކެވެ. މި މަންޒަރު އެންމެ ބޮޑަށް ސިފަވަނީ ކަޅު ކަރުދާސް ގަނޑަކަށް އުކާލެވިފައިވާ ދޮންވެލިތަކެއްގެ ސިފައިގައެވެ.\nކިޔުންތެރިޔާއެވެ. މިއީ އަދި މުޅި ކައުނުން އިންސާނުންނަށް ހޯދިފައިވާ ކުޑަކުޑަ މިންވަރެކެވެ. މި ހޯދިފައިވާ މިންވަރު ސިފަ ކުރެވެނީ އާދައިގެ އޭ4 ސައިޒު ކަރުދާހެއްގައި ތުނޑު ހިމަ ފަންސޫރަކުން ތިއްކެއް ޖަހައިލީމައި ކުރެހިގެންދާ ތިއްކަށްވުރެވެސް ކުޑަ ތަންކޮޅެއްގެ ގޮތުގައެވެ.\nމިހާހިސާބުން އަހަރެންގެ ހަނދާނަށް ﷲގެ ކުރުސީ އަތުވެއްޖެއެވެ. ޢިލްމުވެރީން ވިދާޅުވާގޮތުގައި ކުރުސީއަކީ މާތްﷲގެ ފައިންޕުޅު ބީއްސަވާ މަޤާމުފުޅެވެ. އެ ކުރުސީ މުޅި ކާއިނާތާއި އުޑަށްވުރެވެސް ބޮޑެވެ.\nوَسِعَ كُرْسِيُّهُ السَّمَاوَاتِ وَالْأَرْضَ ﴿٢٥٦﴾ سورة البقرة\nމާނައީ: ” އެކަލާންގެ ކުރުސީ އުޑުތަކާއި ބިމުގެ އެންމެހައި ކަންކޮޅުތަކަށް ތަނަވަސްވެގެންވެއެވެ. “\nދެން އަހަރެންގެ ހިތަށްއެރީ ޢަރުޝީއެވެ. ސުބުޙާނަﷲ… ކުރުސީ ނަގާބަހައްޓާ ޢަރުޝީގަ ބޭހެއްޓީމަ މިސާލަކީ ބޮޑު ސަހަރާއެއްގެ ތެރޭގައި އޮންނަ ކުޑަ އަނގޮޓިއެއްގެ މިސާލެވެ. އަދި ކިޔެއްތޯއެވެ. މާތްﷲ ވޮޑިގެންވަނީ ޢަރުޝީގައެވެ.\nإِنَّ رَبَّكُمُ اللَّـهُ الَّذِي خَلَقَ السَّمَاوَاتِ وَالْأَرْضَ فِي سِتَّةِ أَيَّامٍ ثُمَّ اسْتَوَىٰ عَلَى الْعَرْشِ يُغْشِي اللَّيْلَ النَّهَارَ يَطْلُبُهُ حَثِيثًا وَالشَّمْسَ وَالْقَمَرَ وَالنُّجُومَ مُسَخَّرَاتٍ بِأَمْرِهِ ۗ أَلَا لَهُ الْخَلْقُ وَالْأَمْرُ ۗ تَبَارَكَ اللَّـهُ رَبُّ الْعَالَمِينَ ﴿٥٤﴾ سورة الأعراف\nމާނައީ: ” ހަމަކަށަވަރުން، ތިޔަބައިމީހުންގެ ވެރިރަސްކަލާނގެއީ، ހަ ދުވަހުގެ ތެރޭގައި، އުޑުތަކާއި ބިން ހެއްދެވި اللَّه އެވެ. އެއަށްފަހު، އެކަލާނގެ عرش ގެ މައްޗަށް استواء ވެ ވޮޑިގެންވިއެވެ. އަދި އެކަލާނގެ ރޭގަނޑުން ދުވާލު ފޮރުއްވާލައްވައެވެ. (އެއިން ކޮންމެ އެއްޗެއް) އަވަސްކަމާއެކު (އަނެކައްޗެއް) ހޯދައިގަނެއެވެ. އަދި އިރާއި، ހަނދާއި، ތަރިތައް، އެކަލާނގެ أمر ފުޅަށް ކިޔަމަން ކުރައްވާފައިވާ ގޮތުގައި ހެއްދެވިއެވެ. ދަންނާށެވެ! ހެއްދެވުމާއި أمر ކުރެއްވުންވަނީ، އެކަލާނގެއަށް خاص ވެގެންނެވެ. عالم ތަކުގެ ވެރި اللَّه މަތިވެރިވެ ވޮޑިގެންފިއެވެ. “\nދެން އަހަރެންގެ ހިތަށް އައީ މި ތިން ޖުމުލައެވެ. އިންސާނާގެ ނިކަމެތިކަމާއެވެ. އިންސާނާގެ ކުޑަކަމާއެވެ. އިންސާނާގެ ނުކުޅެދުންތެރިކަމާއެވެ.


Health un engumun FAM ge Medical Unit bandhu kohfi\nހެލްތުން އެނގުމުން އެފްއޭއެމްގެ މެޑިކަލް ބަންދުކޮށްފި\nއެފްއޭއެމްގެ މެޑިކަލް ޑިޕާޓްމެންޓްގައި އެންމެ އިސްކޮށް މަސައްކަތް ކުރައްވާ ޝަކީބު،\nހެލްތު މިނިސްޓްރީން އަންގުމުން އެފްއޭއެމްގެ މެޑިކަލް ޔުނިޓުން ގައުމީ ޓީމުގެ ކުޅުންތެރިންނަށް ދެމެދު އައި ސިއްހީ ހިދުމަތް މެދުކަނޑާލައިފި އެވެ.\nއެ ހިދުމަތް މެދުކަނޑާލާފައިވާތަން މިހާރު ތިން މަސް ވެއްޖެ އެވެ. އެފްއޭއެމްގެ ސީނިއާ ނައިބު ރައީސް އަދި ގައުމީ ޓީމުގެ ފިޒީޝަން އަހްމަދު ޝަކީބު (ޑޮކް) ވިދާޅުވީ، ހެލްތު މިނިސްޓްރީން އަންގާފައި ވަނީ ސިއްހީ ހިދުމަތް ދޭ ތަންތަން ރަޖިސްޓްރީ ކޮށްގެން ނޫނީ ނުހިންގުމަށެވެ. އޭނާ ވިދާޅުވީ ގައުމީ ޓީމުގެ ކުޅުންތެރިންނަށް ކުރިމަތިވާ އަނިޔާތަކާ ގުޅިގެން އެ ކުޅުންތެރިންނަށް ހިލޭ ފަރުވާ ދޭތާ މިހާރު 23 އަހަރު ވެފައިވާ ކަމަށާއި، ހެލްތު މިނިސްޓްރީގެ އުސޫލަށް ފެއްތުމުގެ ގޮތުން އެ ހިދުމްތްތައްވެސް މެދުކަނޑާލާފައިވާ ކަމަށެވެ.\n"މިއީ އެފްއޭއެމްގެ އިންޓަ ޑިޕާޓްމެންޓެއް ގޮތަށް ހިންގާތަނެއް، ފީފާގެ ގަވާއިދުގެ ދަށުން ގައުމީ ޓީމުގެ ކުޅުންތެރިންނަށް ފަރުވާ ދިނުމަށް، ހެލްތު މިނިސްޓްރީން މިތަނަށްވެސް އެގޮތަށް އެންގީމަ އަޅުގަނޑު އަމިއްލައަށް ވެސް ހެލްތަށް ގުޅައި އެކަން ސާފް ކުރިން،" ސްޕޯޓްސް ފިޒީޝަނެއްގެ ގޮތުގައި މީގެ 25 އަހަރުން ކުރިން ފެށިގެން މަސައްކަތް ކުރަމުން އަންނަ ޝަކީބު ވިދާޅުވި އެވެ. "ހެލްތު މިނިސްޓްރީން އަނގާފައި މިވަނީ ރަޖިސްޓްރީ ނުކޮށް ހިދުމަތް ކުރިއަށް ނުގެންދިއުމަށް، އެހެންވެ ރަޖިސްޓްރީ ކުރަން ހިދުމްތް މެދުކަނޑާލީ."\nޝަކީބު ވިދާޅުވީ ރަޖިސްޓްރޭޝަން މަރުހަލާގައި އިތުރު މައްސަލައެއްވެސް ދިމާވެފައިވުމުން އެކަން ލަސްވެގެން ދާ ކަމަށެވެ. އިކޮނަމިކް މިނިސްޓްރީއަށް ރަޖިސްޓްރީ ކުރަން ހުށަހެޅުމުން އެސޯސިއޭޝަނަކަށް ނުވަތަ ޖަމްއިއްޔާއެއްގެ ދަށުން ވިޔަފާރި ނުކުރެވޭނެ ކަމަށް އަންގާފައިވާ ކަމަށް އޭނާ ވިދާޅުވި އެވެ. އަދި އެފްއޭއެމްގެ އާ އިމާރާތުގައި ސްޕޯޓްސް މެޑިސިން ސެންޓަރެއް ހިންގުމަށް ހަމަޖެހިފައި ވުމުން އެފްއޭއެމްގެ ވިސްނުން ހުރީ މެޑިކަލް ސެންޓަރެއްގެ ގޮތުގައި ރަޖިސްޓްރީ ކޮށްގެން އަގު ނަގާ އުސޫލުން ހިދުމަތް ދިނުން ކަމަށެވެ.\n"އަގަނޑުމެންގެ އާ އިމާރާތުގައި ހިމެނޭނެ، ސްޕޯޓްސް މެޑިސިން ސެންޓަރެއް ގާތްގަނޑަށް 2000 އަކަފޫޓް އެކަމަށް ހާއްސަ ކޮށްފައިވާނެ، އެހެންވެ މެޑިކަލް ސެންޓަރެއްގެ ގޮތުގައި ރަޖިސްޓްރީ ކުރަން އަޅުގަނޑުމެން ވިސްނުން ހުރީ،" ޝަކީބު ވިދާޅުވި އެވެ. "އެހެން ކުޅިވަރުތަކަށްވެސް އެތަނުން ހިދުމްތް ދޭނެ، އެގޮތުގައި ހިންގަން އަގު ނަގައިގެން އެތަން ރަޖިސްޓްރީ ކުރުމުގެ ޕްރޮސޮސްގައި އިކޮނަމިކް މިނިސްޓްރީން އެގޮތަށް އެނގާފައި ވަނީ، އެފްއޭއެމްގެ ނަމުގައި ވިޔާފަރި ނުކުރެވޭނެ ކަމަށް."\nއޭނާ ވިދާޅުވީ، ކުޅުންތެރިންނަށް ދެމުން ގެންދިޔަ އެ ހިދުމަތް މިހާރު މެދުކަނޑާލާފައި ވުމުން އަދި ކުޅުންތެރިންގެ ފަރުވާގެ ކަންކަން އެހެން ހޮސްޕިޓަލުތަކުގައި މަސައްކަތް ކުރާ ޑޮކްޓަރެއްގެ ލަފާގެ މަތިން ކުރިއަށް ގެންދިއުމަށް ކުޅުންތެރިންނަށް އިރުޝާދު ދޭ ކަމަށެވެ.\n"ޚުލުންތެރިންނަށް އަނިޔާ ވާގޮތުން އަޅުގަނޑު މިހާރު ރެފާ ކުރަނީ ތި މައްސަލައިގަ ނަމަ، މވެނި ޑޮކްޓަރަކަށް ދައްކައި ފަރުވާގެ ކަންކަން ކުރިއަށް ގެންދިއުމަށް."


"Kobaa saafu" campaign vaiga hifaa mulhi Raajje ah | Mihaaru\nށ. ކަނޑިތީމު ސާފު ކުރުމަށް ފަހު، އެ ރަށުގައި ދިރިއުޅޭ ބަޔަކު ފޮޓޯއަކަށް ހުއްޓިގެން.\n"ކޮބާ ސާފު" ކެމްޕެއިން ވައިގައި ހިފައި މުޅި ރާއްޖެ އަށް\n17 ފެބުރުއަރީ 2019 - 16:126comments\nއެންމެ ފުރަތަމަ ހުޅުމާލޭގެ އެކި ސަރަހައްދުތަކުގައި ހުރި ޕްލާސްޓިކް ފުޅި އާއި ދަޅާއި ސިމެންތި ކޮތަޅާއި ކަރަންޓު ނަރާއި ޕެކެޓާއި ސުޕާރި ޕެކެޓާއި ކުނިވާ ޒާތުގެ އެކިއެކި ކުނިބުނި ނަގައި ފަރުދީ ޒިންމާ އަދާކުރި އެވެ. "ކޮބާ ސާފު" މި ޝިއާރުގެ ދަށުން ހުޅުމާލޭގައި ފެށި އެ މަސައްކަތް ފުޅާވެ، އެ ހަރަކާތް މުޅި ރާއްޖެ އަށް މިހާރު ވަނީ ފެތުރިފަ އެވެ. ފަރުދީ ޒިންމާ އަދާކުރުމުގެ ގޮތުން ރަށްތަކުގައި ދިރިއުޅޭ ގިނަ އަދަދެއްގެ ބަޔަކު އަތުކުރި އޮޅާލައިގެން ނުކުމެ، އެ މީހެއްގެ ރަށް ސާފުތާހިރުކޮށް ބެހެއްޓުމުގެ މަސައްކަތް ވަނީ ފަށައިފަ އެވެ.\nނަތީޖާ އަކީ މިއީ އެވެ؛ ރާއްޖެ ސާފު ކުރުމުގެ ހަރަކާތަކީ ބޮޑު ޗެލެންޖަކަށްވެ، ގިނަ އަދަދެއްގެ ރައްޔިތުން ރާއްޖެ ސާފު ކުރުމަށް އަމާޒު ހިފައި، އެކަން އެހެރަ ހަގީގަތަކަށް ހަދަނީ އެވެ. "އެއްގަމާއި މޫދު ޕްލާސްޓިކްގެ ޝިކާރައަކަށް ވެދިޔަ ނުދީ"، "އަޅުގަނޑުމެން ގައުމު ސާފުތާހިރު ކަން މަތީ އަބަދަށް" "ތިމާވެއްޓާ ރައްޓެހި ތަނަކަށް ރާއްޖެ ހަދަމާ" މިފަދަ ޝިއާރުތައް ކުރިއަށް ނެރެގެން ރައްޔިތުން ނުކުތީ އެވެ.\nރަށެއްގެ ފަޅު ތެރޭގައި ހުރި ކުނިތަކެއް ދެ މީހަކު ނަގަނީ.\nބޮޑެތި ގޯނި ގޯންޏަށް ކުނިބުނި އަޅައިގެން، "މަވެސް ސާފުކޮށްފިން" އެ ޝަރަފް ހޯދި އެވެ.\nރާއްޖެ ސާފު ކުރުމުގެ ބޮޑު ހަރަކާތް ފެށީ ދިވެހި ޒުވާނުންގެ ޖަމިއްޔާ އިންނެވެ. އެ ޖަމިއްޔާގެ ރައީސް ހަސަން ޝަހީދު (ސަންޗޭޒް) އޭނާގެ ރައްޓެހިންނަށް ކުރި ޗެލެންޖް، ރާއްޖޭގެ އެކި ކަންކޮޅުތަކުގައި ތިބި މީހުންނާ ހަމައަށް ގޮސް، އެމީހުން ވެސް މިކަމުގައި ބައިވެރިވެ، އެމީހަކު ހުރި ތަނެއް ސާފު ކުރުމުގެ މަސައްކަތް ފަށައި، ކާމިޔާބު ހަރަކާތަކަށް ހެދީ އެވެ.\nސޯޝަލް މީޑިއާގައި ގިނަ ބައެއްގެ ސަމާލުކަން މިއަދު ހުއްޓިފައި އެވަނީ ރާއްޖޭގެ އެކި ކަންކޮޅުތަކުގައި ކުރިއަށްދާ ސާފު ކުރުމުގެ ހަރަކާތަށެވެ. ހާއްސަކޮށް، މި ހަރަކާތުގައި ގިނަ އަދަދެއްގެ ޒުވާނުން ބައިވެރިވުމަކީ ޝަހީދަށް ވެސް ލިބޭ ވަރަށް ބޮޑު ހިތްހަމަޖެހުމެކެވެ.\nރާއްޖޭގެ ރަށެއްގައި ބަޔަކު ސާފު ކުރުމުގެ ހަރަކާތް ހިންގަނީ.\nޝަހީދު "މިހާރު" އަށް ބުނީ ސާފު ކުރުމުގެ ހަރަކާތުގެ ދަށުން އެންމެ ފުރަތަމަ ޗެލެންޖް ކުރީ ފަސް ރައްޓެހިންނަށް ކަމަށެވެ. އެގޮތުން، އެ ފަސް ރައްޓެހިންނަށް ކުރި ޗެލެންޖު ކާމިޔާބުކަމާ އެކު ކުރިއަށް ގޮސް، އިތުރު މީހުންނަށް ޗެލެންޖް ކުރުމުން ރާއްޖެ އަށް އެކަން ފެތުރުނު ކަމަށް އޭނާ ބުންޏެވެ.\nރާއްޖޭގެ ރަށެއް ސާފު ކުރުމަށް ފަހު ބަޔަކު ފޮޓޯއަކަށް ހުއްޓިގެން.\n"ބެލެވޭ ގޮތުގައި މިހާތަނަށް 50 އަށް ވުރެ ގިނަ ރަށުގައި ދިރިއުޅޭ މީހުން ނުކުމެ، 10 ޓަނަށްވުރެ ގިނަ ޕްލާސްޓިކް ނަގާފައި ވަނީ. ކުރިއަށް އޮތް ދުވަސްތަކުގައި ވެސް އެހެން ބައެއް ރަށްތަކުން ސާފު ކުރާ ގޮތަށް ހަމަޖެހިފައި އޮތީ. މިއީ ހަގީގަތުގައި ވަރަށް ބޮޑު ކުރިއެރުމެއް ރާއްޖެ އަށް ލިބޭ،" ޝަހީދު ބުންޏެވެ.\nކުރިއަށް އޮތް ރައްޔިތުންގެ މަޖިލިހުގެ އިންތިހާބުގައި އަމިއްލަ ގޮތުން ހުޅުމާލެ ދާއިރާ އަށް ވާދަކުރާ ޝަހީދު ބުނި ގޮތުގައި، އޭނާގެ އަމާޒަކީ ދިވެހިންގެ ސަގާފަތް ގެއްލުނަ ނުދީ ހިފެހެއްޓެމެވެ. އަދި ރާއްޖެއަކީ ތިމާވެއްޓާ ރައްޓެހި ތަނަކަށް ހެދުމަކީ އަމާޒެއް ކަމަށް ވެސް ޝަހީދު ބުންޏެވެ.\nހުޅުމާލޭގައި މީހަކު ކުނިތަކެއްގެ ކައިރީގައި ފޮޓޯއަކަށް ހުއްޓިގެން.\n"އަޅުގަނޑު ދެކޭ ގޮތުގައި އެ ރަށެއްގެ ބަޔަކު ނުކުމެ އެ ރަށެއް ސާފު ކުރަން ވާނީ. މުސްތަގުބަލް އުޖާލާ ކުރަން މަސައްކަތް ކުރަން ވާނީ ހަމަ ދިވެހިން. މީގެ ކުރިން ފެނުނު ލާމަސީލު ގޮތްތައް އަލުން ގެނައުން ބޭނުމަކީ. އެބައެއް ދިރިއުޅޭ ތަނެއް އެބަޔަކު ރީއްޗަށް ބާއްވަން މަސައްކަތް ކުރަން ވާނީ،" ޝަހީދު ބުންޏެވެ.\nމީގެއިތުރުން އަމިއްލަ ފަރުދީ ޒިންމާ އަދާކުރާ ރައްޔިތުންތަކެއް ދިރިއުޅޭ ގައުމެއްގެ ގޮތުގައި ރާއްޖެ ހަދަން އަބަދުވެސް ބޭނުންވާ ކަމަށް ވެސް ޝަހީދު ބުންޏެވެ.\n"އަޅުގަނޑުގެ ހުވަފެނެއް ޕްލާސްޓިކް ބޭނުން ނުކުރާ ގައުމެއްގެ ގޮތުގައި ރާއްޖެ ހެދުމަކީ،" ޝަހީދު ބުންޏެވެ.\nރާއްޖޭގެ އެކި ރަށްރަށުގައި އުޅޭ ކުދި ބޮޑު އެންމެން ޝަހީދު ބުނި ގޮތަށް ފަރުދީ ޒިންމާ އަދާކުރުމުގެ މަސައްކަތް ފަށައިފި އެވެ. "މަވެސް ސާފުކޮށްފިން" ކަމަށް ބުނެ، އެ ލަގަބު ލިބިގަތެވެ. ކުރިއަށް އޮތް ތަނުގައި ވެސް ރަށް ހަޑިވެއްޖެނަމަ، އެތަން ސާފު ކުރުމުގެ މަތިވެރި ނިޔަތުގަ އެވެ.\nއިތުރު ލިޔުންތައް ދިވެހިރާއްޖެ ޒުވާނުން ރާއްޖޭގެ ރަށްތައް\nމާފަންނު މެދު ދާއިރާގެ މީހުން ނަމޫނާ ދައްކައިފި


Ras Online - އެއްބަޔަކު އަނެއް ބަޔަކަށް ފުރައްސާރަ ކުރުމާއި މަލާމާތް ކުރުމުން ދުރުހެލިވޭ: ޢީދު ޚުތުބާ\nއެއްބަޔަކު އަނެއް ބަޔަކަށް ފުރައްސާރަ ކުރުމާއި މަލާމާތް ކުރުމުން ދުރުހެލިވޭ: ޢީދު ޚުތުބާ\nއަހުމަދު ޔާމިން 31 ޖުލައި 2020\nޢީދު ނަމާދުގެ ޖަމާޢަތް - (ފޮޓޯ: ސޯޝަލް މީޑިއާ)\nއެއްބަޔަކު އަނެއް ބަޔަކަށް ފުރައްސާރަ ކުރުމާއި، މަލާމާތް ކުރުން ފަދަ ވިޔާނުދާ ޢަމަލުތަކުން ދުރުހެލިވުމަށާއި އަޚްވަންތަ ކަމުގެ ގުޅުން ބަދަހި ކުރުމަށް ޢީދު ޚުތުބާގައި ގޮވާލައިފިއެވެ.\nއަޞްޙާ ޢީދު ނަމާދުގެ ޚުތުބާގައި އިސްލާމީ މިފަދަ ބަރަކާތްތެރި އުފާވެރި ދުވަހެއްގައި، އަޅުގަނޑުމެންނަށް މާތް ﷲ ދެއްވި އެންމެ ބޮޑު ނިޢުމަތުގެ މަތިން ހަނދާން ކުރަން ޖެހޭކަން ފާހަގަކޮށްފައި ވެއެވެ. އެއީ މަތިވެރިވެގެންވާ އިސްލާމް ދީނުގެ ނިޢުމަތްކަމަށާއި މި ދީނަކީ ޤައުމުގެ މިނިވަންކަމާއި، ވަޙުދަތުގެ ކަމުން ދިވެހިންގެ ޢަޤީދާ ހަރުދަނާކުރުމަށް ވަނީ ގޮވާލާފައެވެ. އަދި ޤައުމުގެ މިނިވަންކަމުގެ ރަމްޒު ކަމުގައިވާ އިސްލާމް ދީން ޙިމާޔަތް ކޮށް ދެމެހެއްޓުމަށް ދިވެހި ދައުލަތުގެ ވެރިންނާއި، ރައްޔިތުންގެ ޢަޒުމް އާކުރުމަށްވެސް ޚުތުބާގައި ގޮވާލެއްވިއެވެ.\nޚުތުބާގައި ވަނީ ޢީދު ފާހަގަކުރުމުގައި މީހުން އެކަހެރި ނުކުރުމަށާއި އިސްލާމްދީނާ ފުށު ނާރާ ގޮތަކަށް އީދު ފާހަގަކުރުމަށް ގޮވާލާފައެވެ. މިގޮތުން ޢީދަކީ ޝަޙުވަތްތަކުގެ ފަހަތުން ދުއްވައި ގަންނަ ޢީދަކަށް ނުހެދުމަށް ޚުތުބާގައި ގޮވާލެއްވިއެވެ. އަދި ޢީދުގައިވެސް އިސްލާމީ މިންގަނޑުތަކާ އެއްގޮތަށް އުފާ ފާޅު ކުރުމަށް ހަނދާންކޮށްދެއްވައި ޚުތުބާގައި ބުނީ، ޢީދަކީ ތަފާތު ކުރުމެއްނެތި، ހުރިހާ މުސްލިމުންނަށްވެސް އަންނަ އުފާވެރި މުނާސަބަތެއް ކަމަށެވެ. އަދި އިސްލާމީ ޢީދުގައި އޮންނާނީ އިސްލާމީ މިންގަނޑުތަކާ އެއްގޮތަށް އުފާ ފާޅުކޮށް މުނިފޫހި ފިލުވުން ކަމަށްވެސް ޚުތުބާގައި ބުނެފައިވެއެވެ.\nމިއަހަރުގެ އަޟުޙާ ޢީދު ޚުތުބާގައި ވެސް ވަނީ އިބްރާޙިމް ޢަލައިހިއްސަލާމްގެ ދަރިކަލުން އިސްމާޢިލް ޢަލައިހިއްސަލާމް ޤުރުބާނަށް ހުށައެޅިގެން ދިޔަ ވަގުތު ކަންހިނގަދިޔަ ގޮތް ހަނދާން ކޮށްދެއްވާފައެވެ. މިގޮތުން ކަންކަމުގައި ކެތްތެރިވުމާށާއި އެ ޙާދިޘާގެ މަތިން ހަނދާންކޮށް މި މަތިވެރި ދުވަހުގައި މާތް ﷲއަށް ޝުކުރުވެރިވުމުގެ ގޮތުން ޤުރުބާން ކުރުމުގެ ދުވަހެއްގެ ގޮތުގައި ޚުތުބާގައި ހަނދާންކޮށްދެއްވިއެވެ. އަދި ކުޅަދާނަކަން ލިބިގެންވާ ކޮންމެ މީހަކުވެސް މި މަތިވެރި ސުންނަތް އަދާކުރުމަށް ގޮވާލެއްވިއެވެ.\nޚުތުބާގައި ވަނީ މިއަދުން ފެށިގެން ޙަޔާތަށް އައު ޞަފްޙާއެއް ހުޅުވައިލުމަށް އިލްތިމާސްކޮށްފައެވެ. މިގޮތުން ކިލަނބުވެފައިވާ އިޖްތިމާޢީ ޙާލަތު ބަދަލުކޮށް، އުފާވެރި ޠާހިރު ޙަޔާތެއް ބިނާ ކުރުމަށްވަނީ ގޮވާލައްވާފައެވެ. އަދި އެކަން އަޅުގަނޑުމެންނަށް ޙާޞިލްކުރެވޭނީ އަޅުގަނޑުމެންގެ މުޅި ޙަޔާތުގެ މަންހަޖަކީ އިސްލާމްދީން ކަމުގައި ހަދައިގެންނާއި ބައިބައި ނުވެ، އުއްމަތުގެ މަޞްލަޙަތުތައް ޙާޞިލުކުރުމަށްޓަ އެކުވެރިވެ، އެއްގަލަކަށް އަރައިގެންކަން ފާހަގަކޮށްފައެވެ.\nއަދި މުސްލިމުންނަށް ލިބިފައިވާ ކާމިޔާބުތަކުގެ ސަބަބަކަށް ވެފައި ވަނީ، އެއްބައިވަންތަ ކަމުގެ ސަބަބުންކަމަށާއި ނާކާމިޔާބު ލިބިފައިވަނީ ބައިބައިވުމުގެ ސަބަބުންކަންވެސް ޚުތުބާގައި ހަނދާންކޮށްދެއްވާފައި ވެއެވެ.


Moonuge hangandah neyngi dhevey gehlun – Iru\nމޫނުގެ ހަންގަނޑަށް ނޭނގި ދެވޭ ގެއްލުން\nޝާޝާ· 31 މޭ 2020\nއޮމާން ރީތި ހަންގަނޑެއް ލިބުމަކީ ކޮންމެ މީހަކު ވެސް ދެކޭނެ ހުވަފެނެކެވެ. އަދި ބިހި ނެގުމާއި، މޫނު ތެޔޮވުން ނުވަތަ ކުރަކިވުން ފަދަ ކަންކަމަކީ އަމިއްލަ ނަފްސަށް ކުރާ އިތުބާރު ގެއްލުވައިލާ ކަންކަމެވެ. ނަމަވެސް، މޫނުގެ ހަންގަނޑަށް ގެއްލުންވަނީ، ތިމާއަށް ނޭނގި ހެދޭ ގޯސްތަކަކުން ކަން އެނގޭ ހެއްޔެވެ؟ އެހެނަސް ޤުދުރަތީ ކަމެއްގެ ސަބަބުން މޫނުގެ ހަންގަނޑަށް ދިމާވާ މައްސަލަތައް، މީގައި އިސްތިސްނާ ވާނެއެވެ.\n1. ސައިބޯނިން މޫނު ދޮވުން\nގައިގައި އުނގުޅާ ސައިބޯންޏަކީ، މޫނުގެ ހަންގަނޑާ ގުޅޭ އެއްޗެއް ނޫނެވެ. މޫނު ދޮންނަން ޖެހޭނީ، އެކަމަށް ހާއްސަކޮށްފައި ހުންނަ އެއްޗަކުންނެވެ. އެހެންނޫނަމަ، ބިހި ނަގައި ގޮތްގޮތް ވުމަށް މަގުފަހިވާނެއެވެ.\n2. ފެން ނުބުއިން\nމިއީ އަބަދުވެސް އިވޭ ވާހަކައެކެވެ. ކޮންމެ މައްސަލައެއް ދިމާވެގެން އުޅުނަސް ގިނަ މީހުންގެ ލަފައަކަށް ވާނީ ގިނައިން ފެން ބުއިމަށެވެ. ނަމަވެސް އެއީ ތެދެކެވެ. ހަށިގަނޑަށް ބޭނުންވާ ވަރަށް ފެން ނުލިބޭނަމަ، އެކި އެކި މައްސަލަތައް ކުރިމަތިވެއެވެ. އޭގެން އެއް މައްސަލައަކީ މޫނުގެ ހަންގަނޑަށް ގެއްލުންވުމެވެ. އެހެންކަމުން، އަބަދުވެސް ގިނައިން ފެންބުއިމަށް އާދަކުރަން ވާނެއެވެ.\n3. ހަމާ ނުގުޅޭ ޕްރޮޑަކްޓެއް ބޭނުންކުރުން\nއެކި މީހުންގެ ހަންގަނޑާ ގުޅޭނީ އެކި ވައްތަރުގެ ޕްރޮޑަކްޓެވެ. އެގޮތުން އަވަހަށް ތެޔޮވާ ހަންގަނޑާއި (އޮއިލީ ސްކިން)، ހިކިފައި ހުންނަ ހަންގަނޑު (ޑްރައި ސްކިން)، އަދި ނާޒުކު ހަންގަނޑަށް (ސެންސިޓިވް ސްކިން) އަށް ބޭނުންވާނީ އެއިން ކޮންމެ މައްސަލައަކަށް ޙާއްސަކޮށްފައި ހުންނަ ޕްރޮޑަކްޓުތަކެވެ. އެހެންކަމުން، އެކަކަށް ރަނގަޅު އެއްޗެއް ދެވަނަ މީހަކަށް ރަނގަޅު ނުވުމަކީ ވެދާނެ ކަމެކެވެ.\n4. މޫނު ނުދޮވުން\nޤަވާއިދުން މޫނު ދޮވުމަކީ، ހަންގަނޑު ސާފުކޮށް ބެހެއްޓުމަށް އެޅޭ ފިޔަވަޅެކެވެ. ނަމަވެސް ބައެއް މީހުން މިކަން ކުރުމަށް ހަނދާން ނެތެއެވެ. އަދި ޙާއްސަކޮށް، މިދުވަސްކޮޅު އަބަދު ގޭގައި އިންނައިރު، މިފަދަ މުހިއްމު ކަންތައްތައް ވަރަށް ފަސޭހައިން ބޮލުން ކައްސާލާނެއެވެ. ނަމަވެސް، ކޮންމެދުވަހަކު ޤަވާއިދުން ދެފަހަރު މޫނު ދޮވުމަށް އާދަ ކުރަން ވާނެއެވެ. އޭރުން ދާހިއްލުމުގެ ސަބަބުން މޫނުގައި ހުންނަ ކުދި ވަޅުތައް (ޕޯސް) ބެދި، މިފަދަ ގޮތްގޮތް ވުމުން ރައްކާތެރި ކޮށްދޭނެއެވެ. އަދި މޫނު ތާޒާ ކޮށްދީ، އުޖާލާ ކޮށްދޭނެއެވެ.\n5. ނިދި ހަމަނުވުން\nދުޅަހެޔޮ، އުޖާލާ ހަންގަނޑެއް ހޯދުމަށް އޮތް އަނެއް ސިއްރަކީ، ހަށިގަނޑަށް ބޭނުންވާ ނިދި ހަމަކުރުމެވެ. އެގޮތުން، މަދުވެގެން 8 ނުވަތަ 10 ގަޑިއިރުގެ ނިދި ލިބޭތޯ ބަލަންވާނެއެވެ. މަދުން ނިދި ލިބުމަކީ، މޫނުގެ ސިފަ ގެއްލުވައިލާ ވަރުގެ ކަމެކެވެ. “ބިއުޓީ ސްލީޕް” އޭ ކިޔާ އެއްޗެއް އަޑުއަހަމު ހެއްޔެވެ؟ އޭގެން ވެސް އެނގެނީ، ނިންޖަކީ ތިމާގެ ރީތިކަމަށް އެހީވެދޭ އެއްޗެއް ކަމެވެ.\nވިޓަމިން ޑީ މަދުވުމާ ބްލެޑާގެ ކެންސަރާ ގުޅުން އެބަހުރި: ދިރާސާ\nމަތީގައި ފާހަގަކޮށްފައިވާ ކަންކަމުގެ އިތުރަށް، ޤަވާއިދުން މޫނު އެކްސްފޮލިއޭޓު ކޮށް، މޮއިސްޗަރައިޒް ކުރުމަށް ސަމާލުކަން ދޭންވާނެއެވެ. އޭރުން ތި ބޭނުންވާ ކަހަލަ އުޖާލާ ހަންގަނޑެއް ހާސިލްވެދާނެއެވެ.


Vaahaka: Dhe Hashi Ehfuraana - 04 ދެހަށި އެއްފުރާނަ-04 – Huvadhoo News Vaahaka: Dhe Hashi Ehfuraana - 04 Huvadhoo News\nހެދުނު ހޭލައިގެން އާނާ އާއި ނަބީލް ތައްޔާރުވަމުންދިޔައީ ފުރުމަށެވެ. ކާރެއް ނުލިބިގެން މަގުމަތީގައި އެހެން ތިބޭތާވެސް ބައިގަޑިއިރުވަނީއެވެ. ސްކޫލަށް ކުދިން ދާންޖެހޭ ގަޑިކަމުން މަގުމަތީގައި ދުއްވާ އެއްޗެހި ވަރަށް ގިނައެވެ.\nކުއްލިއަކަށް އާނާގެ ލޮލުގައި އަޅައިގަތީ ކައިރިން ދިޔަ ސައިކަލެއްގައި އިން މީހެކެވެ. އެއީ ރަޔާންއެވެ.\nއާނާ ނަބީލްގެ ފުރަގަހަށް ވަދެ ފިލީއެވެ. ނަބީލްއަށްވެސް ރަޔާންފެނުނެވެ. ދުއްވާ އެއްޗެހި ގިނަކަމުން ރަޔާން އަށް މަޑުކުރެވޭކަށް ނެތެވެ. އެމީހުން ފެނޭތޯ ރަޔާން އެބުރި އައިއިރު އާނާއާ ނަބީލް ފެންނާކަށް ނެތެވެ. އެހެންކަމުން ރަޔާން އެބުރި ދިޔައީއެވެ.\nނަބީލްއާއި އާނާ ފުރަން ލޯންޗަށް އަރާތިއްބާވެސް ނަބީލްއަށް ރަޔާން ފެނުނެވެ. ރަޔާންދިޔައީ އެމީހުން ފެނޭތޯ ހޯދަމުންނެވެ. ނަބީލް އާނާގެ ކުރިމައްޗަށް ހުއްޓިގަތެވެ. ފުރަގަހުން ރަޔާން އަށް ނަބީލް ފާހަގަކުރާކަށް ނޭގުނެވެ. އޭނައަށް އާނާވެސް ނުފެނުވެ.\n” ސާބަސް ނަބީލް. ކީއްވެ ޖެހި ބުދެއްހެން އަހަރެން ކުރިމަތީ ހުއްޓި ތިހުރީ. މިތާ އިށީނދެބަލަ” އާނާ ބުނެލިއެވެ.\n” އަހަރެން ހުންނާނީ އިރުކޮޅަކަށް ކޮޅަށް. އޭރުންތާ އާނާގެ ތިރީތި މޫނު އަހަންނަށް ފެންނާނީ.” ނަބީލް މިހެން ބުނުމުން އާނާ ލަދުރަކި ގޮތަކަށް ހީލިއެވެ.\nލޯންޗް ފުރިއިރުވެސް ރަޔާން ފެރީޓާމިނަލްގައި ހުއްޓެވެ. ހުރިހާ ލޯންޗެއް ބަލަމުންދިޔައެވެ.\nރަށަށް އާދެވުމާއެކު އާނާ ގެޔަށް ލާފައި ނަބީލް ދިޔައީ ގެޔަށެވެ. ކޮޓަރިޔަށް ވަދެ ދަބަސް އެދުމައްޗަށް އެއްލާލާފައި ނުކުމެ ބޭރު ޖޯލީގައި ޖައްސާލިއެވެ. ސިޓިންގރޫމްގައި ކުޅެން އިން ނުހައިކް ދުވެފަ އައިސް ނަބީލްގެ އުގަށް އެރިއެވެ.\nދީމާ ޖޫސްތައްޓެއް ހިފައިގެން އައިސް ޖެހިގެން ހުރި ޖޯލީގައި ޖައްސާލިއެވެ.\n“މާލެ ގޮސްސަދޯ ތިއައީ؟” ދީމާގެ ސުވާލުން ނަބީލް ހާސްވިއެވެ. އެއްފަހަރާ ޖޫސްތަށި ދިރުވާލިއެވެ.\n“ކާކު ބުނީ އަހަރެން ދިޔައީ މާލެއޭ. އަހަރެން ބުނީމެއްނުން އަހަރެން ދިޔައީ ރިސޯޓަށޭ!” ނަބީލް ބުނެލިއެވެ.\n” ދަރިފުޅުދޭ އެތެރެއަށް ކާޓޫން ބަލަން” ދީމާ ނުހައިކް ކައިރީ މިހެން ބުނުމުން ނުހައިކް ދުވެފަ އެތެރެއަށް ދިޔައެވެ.\n“އަހަންނަށް އެގޭ ނަބީލް އާއި އާނާ ދިޔައީ މާލެކަން. ނަބީލް އޮފީސް ކުއްޖަކު ނަބީލް އޮފީހަށް ނުދާތީ އެވާޙަކަ އަހަރެން ކައިރިން އެހުމުން އަހަރެން ނަބީލްއަށް ގުޅީ ޔަޤީން ކޮށްލަން. އަހަރެން ބެލިން ނަބީލް ދިޔައީ އޮފީސް ދަތުރަކުތޯވެސް. މިއަދު މާލެއިން ރަށަށް އައި ލޯންޗުން ނަބީލް އާއި އާނާ އައި ވާހަކަ ލޯންޗުން ދަތުރުކުރި އަހަރެންގެ އާއިލާ ކުއްޖަކު ބުނި އަހަރެން ކައިރީ.” ނަބީލްގެ ދޮގު ފަޅާއެރުމުން ނަބީލް އަގައިންވެސް ނުބުނެ އިނީއެވެ.\n” އަހަރެން ހިންހަމައެއް ނުޖެހޭ ނަބީލް އާނާ އާ ތިބާއްވާ ގާތްގުޅުމާ ދޭތެރޭ. ދެން ކަންތައް ކުރަންވާގޮތް އެގޭނީ ނަބީލްއަށް.” މިހެން ބުނެފައި ދީމާ ގޮސް އެތެރެއަށް ވަނެވެ.\nދުވަސްތައް ފާއިތުވަމުން ދިޔަވަރަކަށް ނަބީލްއާއި އާނާގެ ގުޅުން ބަދަހިވަމުންދިޔައެވެ. ދީމާގެ ކަމަކަށް އޮންނަނީ ގެޔަށް ވަނުމާއެކު ޒުވާބުކުރުމެވެ. އެހެންވެ ނަބީލް ގިނަ ވަގުތު އުޅެނީ ގެއިންބޭރުގައެވެ.\nއާނާ ވަރިޔަށް އެދި ފޯރމްލުމުން ރަޔާން އާނާ ވަރިކޮށްނުދިނެވެ. އަނެއްކާވެސް3މަސްފަހުން އާނާ ވަރިޔަށް އެދި ފޯރމްލިއެވެ. މިފަހަރު ރަޔާންގެ އަތުން ވަރިނަގައިދީ ކޯޓުންނެވެ. މިނިވަންވުމުން އާނާ ވަރަށް ހިތްހަމަ ޖެހުނެވެ. އާނާ ބޭނުންވީ ކުރިންވެސް އުޅުނުހެން މިނިވަންކަމާއެކީ މާލޭގައި އުޅޭށެވެ. ވަޒީފާވެސް މާލެ ބަދަލުކުރުމަށްފަހު އާނާ މާލެ ބަދަލުވިއެވެ. އާނާ މިހާރު ރަޔާންދެކެ ބިރެއް ނުގަނެއެވެ. އާނާ މާލެ ހެޑް އޮފީހަށް ބަދަލުވުމުން ރަޔާން ވަޒީފާއިން ކެޑިގެން ފުރައިގެން ދިޔައީއެވެ.\nނަބީލްވެސް މާލެ ބަދަލުވާން ވަރަށް މަސައްކަތް ކުރިއެވެ. އެހެނަސް ދީމާ ބޭނުން ނުވާތީ ނުދެވުނީއެވެ.\nއާނާ މާލެ އައި ފަހުން ނަބީލް އާއި ދުރުވާން ފަށައިފިއެވެ. އުޅޭލެއް ބިޒީ ކަމުންނޭ ކިޔާފަ ގިނަދުވަހު ނަބީލްއަށް ގުޅާވެސްނުލައެވެ.\nދުވަސް މަސްތަކަށް ބަދަލުވަމުން ދިޔައެވެ. އާނާ ނަބީލް އާ ވަރަށް ދުރުވެއްޖެއެވެ. މަހަކު އެއްފަހަރުވެސް ނުގުޅައެވެ. ނަބީލް ގުޅިޔަސް ފޯނު ނުނަގައެވެ. ފޯނުކަޑާލާފައި މެސެޖެއް ކޮށްލައެވެ.\nއާދައިގެ މަތިން ދުވަހެކެވެ. އާނާ އިނީ ރައްޓެއްސަކާއެކު މެންދުރުގެ ކެއުމަށް އިންސާފްކުރާށެވެ.\n“އައްސަލާމް އަލައިކުމް” ފަހަތުން މީހަކު ސަލާންގޮވީލި އަޑަށް އާނާ އެބުރި ބަލާލިއެވެ.\n” ނަބީލް!” އާނާއަށް ލިބުނީ ހައިރާން ކަމެކެވެ.\n“އިށީނދޭ! ކޮންވަޑާމެއް މާލެ އައިސްގެން ތިއުޅެނީ.” ކައިރީގައި ހުރި ގޮޑި ދައްކާލަމުން އާނާ އަހާލިއެވެ.\n” އަހަރެންގެ ވަރަށް އަގުބޮޑު އެއްޗެއް ގެއްލިގެން މިއައީ އެ ފެނޭތޯ” ކުރިމަތީ އިން ކުއްޖާއަށް ލޯ އަޅަމުން ނަބީލް ބުނެލިއެވެ.\n“އޯހް! ސޮރީ. މީ ނަވާލް. އަހަރެންގެ ބޯއި ފްރެންޑް. ނަވާ މީ ނަބީލް މައި ބެސްޓްފްރެންޑް” ނަބީލް އަށް ނަވާލް ތައާރަފްކޮށްދެމުން އާނާ ބުނެލިއެވެ.\nނަބީލް ޝޮކްވިއެވެ. އެވަރުގެ ކަމެއް އާނާ ކުރިއިރު ނަބީލްއަށް އަންގާވެސްނުލައެވެ. ނަވާލް ނަބީލްއާ ސަލާން ކުރަން އަތްދިއްކޮށްލުމުން ނަބީލް އެތަނުން ތެދުވެގެން ދިޔައީ ސަލާންވެސް ނުކޮށެވެ.\n” ދަނީތަ!” ނަބީލް ތެދުވުމުން އާނާ އަހާލިއެވެ.\n“އާ! އަހަރެން ތަނަކަށް ދާންޖެހޭ. އިރުކޮޅަކުން އަހަރެން ފުރަން.” ނަބީލް ޖަވާބު ދިނެވެ.\nއާނާ އޯކޭ ބުނުމުން ނަބީލްއަށް ރޮވުނެވެ. އެހާގިނަދުވަސް ކޮށްފަ ފެނުމުން އާނާ ކަންތައް ކުރިގޮތުންނާއި ފުރަން އުޅޭ ވާހަކަ ބުނުމުން އާނާ އަޅާނުލީމައެވެ. ލޮލުން ވެއްޓުނު ކަރުނަތިކި ފޮހެލަމުން ނަބީލް ނުކުމެގެން ދިޔައީ އެވެ. ނަބީލް އައީ ދެތިން ދުވަހު މަޑުކުރާ ގޮތަށެވެ. ނަމަވެސް ދެރަވި ވަރުން އެދުވަހު ފުރައިގެން ދިޔައީއެވެ.\nނަބީލް ކަރުނަ ފޮހެނުތަން ނަވާލްއަށް ރަގަޅަށް ފެނުނެވެ. ހިތުގައި ވަރަށް ގިނަ ސުވާލުތައް އުފެދުނެވެ.\nނަބީލް ރަށަށް ފުރައިގެން ދިޔުމުންވެސް އާނާ ނުގުޅައެވެ. ނަބީލްވެސް ނިންމީ ދެން އާނާއަށް ނުގުޅުމަށެވެ.\nއާނާ އާއި ނަވާލް އުޅެމުން އައީ ވަރަށް އުފަލުގައެވެ. ނަވާލް އަކީ ރާއްޖެތެރޭ ރަށެއްގެ ކުއްޖެއް ކަމުން މާލެ އަންނަނީ ވަރަށް މަދުންނެވެ. ނަވާލް ވަޒީފާއަކަށް ނުދާތީ އޭނަގެ ހުރިހާ ޚަރަދެއް ހިފެހެއްޓީ އާނާއެވެ. ނަވާލް އާނާއަށް ވަރަށް ރަގަޅެވެ. ވަރަށް ކެއާ ކުރެއެވެ. މިހެން އުޅޭތާ ތިންމަސް ފަހުން އާނާ ބޭނުންވީ ކައިވެނިކުރާށެވެ. ނަމަވެސް ނަވާލް ބޭނުމީ ފުރަތަމަ ވަޒީފާއެއް ލިބި ހަމަޖެހިގެން ކައިވެނިކުރާށެވެ.\nއާނާ ނަވާލްއަށް ސަޕްރައިޒްއެއް ދޭންވެގެން އެރަށަށް ދިޔައީއެވެ. ދާ ވާހަކަ އެކަކު ކައިރީވެސް ނުބުނެއެވެ. އާނާގެ އެންމެ ގާތްއެކުވެރިޔާ ސަރާ އާނާ އެކުގައި ދިޔައެވެ. އާނާއަށް ނަވާލްގެ ގޭގެ އެޑްރެސް އެގޭތީ ޓެކްސީއަކުން އެގެޔަށް ދިޔައީއެވެ.\n“އައްސަލާމް އަލައިކުމް” ގޭގެ ދޮރާށި މަތީގައި ހުރެ އާނާ ސަލާން ގޮވާލިއެވެ.\n” ވައަލައިކުމް ސަލާމް” އެތެރެއިން ނުކުތް އަންހެނަކު ސަލާން ބަލައިގަތެވެ. ހީވާ ގޮތުން އެއީ ނަވާލްގެ މަންމައެވެ.\n“އަހަންނަށް ކިޔަނީ އާނާ. މީ ސަރާ. ނަވާލް އުޅުއްވާތޯ؟” އާނާ ނަވާލްގެ މަންމައާ ވާހަކަ ދެއްކިއެވެ.\n” ވަދެ އިށީނދޭ! އެބައަންނަން ނަވާލްއަށް ގޮވާލާފަ.” ސިޓިންރޫމްގެ ސޯފާގައި އާނާމެން ބައިތިއްބާފައި މަންމަ ނަވާލްއަށް ގޮވަން ދިޔައެވެ.\n“އާނާ. ވަޓް އަ ސަޕްރައިޒް!” ނަވާލް އުފަލުން އައިސް އާނާގެ ގައިގައި ބައްދައިގަތެވެ. ކައިރީގައި ހުރި ސަރާ ކަރުކެހިލިއެވެ.\n” މަންމާ! މީ އާނާ. އަހަރެން ރައްޓެހިވެގެން އުޅޭ ކުއްޖާ.” މަންމައަށް އާނާ ތައާރަފްކޮށްދިނުމުން ނަބީލްގެ މަންމަ ހުރީ ވަރަށް އުފާވެފައެވެ.\n“ހަމަ ރަގަޅަށްތަ ދަރިފުޅާ. މަންމަ ހާދަ އުފާވޭ ތިކަހަލަ ރަގަޅު ކުއްޖެއް ނަވާލްގެ ހަޔާތަށް އައީމަ. މަންމަގެ ހިތަށް އެބަ އަރައޭ އަނެއްކާ ކިހިނެއްހޭ މިވަނީ މަގޭ ދަރިއަށް. ރައްޓެހިންނާއެކު ރަށުތެރޭ އެބުރޭ ކުއްޖަކު އަބަދު ގޭތެރޭ އޮންނާތީ އާއި ވަޒީފާއެއް ހޯދަން އެވަރަށް މަސައްކަތްކުރާތީ މަންމަ މިހުންނަނީވެސް އަހަން ކިހިނެއްވީހޭ! މީދޯ މިއައި ބަދަލަކީ.” މަންމަ މިހެން ބުނުމުން ނަވާލް ލަދުރަކިގޮތަކަށް ހީލަމުން ބޯކަހާލިއެވެ.\nއާނާ ހުރީ ނަވާލްމެންގޭގައެވެ. އެރަށަށް ދިޔައީ ހަފްތާއަކަށް ޗުއްޓީ ނަގައިގެންނެވެ. ދެދުވަސް ނިމިގެން ދިޔައީ މަޖާކުރުމުގައެވެ. ނަވާލްގެ މަންމަ އާނާއާ ވަރަށް ރުހި ގަބޫލެވެ. ސަރާވެސް އާނާމެންނާ އެކީ އެމީހުންދާ ކޮންމެތަނަކަށް ގެންދެއެވެ. ސަރާ އަކީ އެރަށަށް ބީރައްޓެހި ކުއްޖަކަށް ވީމަ އެކަނި ނުކުރަންވެގެންނެވެ. މިހެން އުޅުމުގެ ތެރޭގައި ނަވާލް ސަރާއާ ވަރަށް ގާތް ގުޅުމެއް ބާއްވާކަން އާނާއަށް ފާހަގަކުރެވުނެވެ.\n“ނަވާލް! އަހަރެން އެހާ ހިތަހަމް ޖެހޭ ކަމެއްނޫން ނަވާލް ސަރާއާ އެހާ ކްލޯސްކޮށް އުޅުމަކީ.” އެންމެ ފަހުން އާނާ ނަވާލް ކައިރީ ބުނެލިއެވެ.\n“އާނާ! އަހަރެން މިހުންނަނީވެސް ތިވާހަކަ އާނާ ކައިރީ ދައްކާނެ ގޮތެއް ނޭގިފަ.” ނަވާލް ބުނެލިއެވެ.\n“ކީކޭ ތިބުނީ! ނުވިސްނުނު!”\nއާނާއާއި ނަވާލް ތިބީ ގޭގެ ބޭރުގައި ހުރި ޖޯލިފައްޗެއްގައެވެ. ސަރާ ނިދާށޭ ކިޔާފަ އެތެރެޔަށް ވަނެވެ. ސަރާ ވަނުމުން އާނާ މިވާހަކަ ފެށީއެވެ.\nނަވާލް ޖޯލިން ތެދުވެ ދުރަށް ޖެހިލިއެވެ.\n” އަހަރެން ސަރާ ދެކެ ލައިކްވޭ. މިހާރު ލޯބި..”\n“ހުއްޓާލާ!” ނަވާލްގެ ވާހަކަ މެދުކަޑާލަމުން އާނާ ބުނެލިއެވެ.\n” ލޯބި އޭ! ނަވާލް. މީ ކުޅޭ ކުޅޭ ކުޅިވަރެއްތަ. ހިތަންއެރީމަ ލޯބިވެފަ ހިތަން އެރީމަ ގުޅުން ކަޑާލަން.” އާނާ ރުޅިގަދަވިއެވެ.\n” ނަވާލް. އަހަންނަށް ތިހެންނަހަދާ! އަހަރެން ނަވާލްދެކެ އިންތިހާއަށް ލޯބިވޭ. ނަވާލްއަށްޓަކާ އަހަރެން މިހިރީ ކޮންމެ ގުރުބާނީއެއްވެސް ވާން ތައްޔާރަށް. އަހަންނަށް ތިހެންނަހަދާ!” އާނާ ފަހުން ދެރަވިއެވެ.\n“އާނާ! ސޮރީ. އެކަމަކު އަހަރެން މިހާރު އާނާ ދެކެ ލޯބި ނުވޭ. އަހަރެން ލޯބިވަނީ ސަރާ ދެކެ.” ނަވާލް މިހެން ބުނެފައި އެތެރެޔަށް ވަދެގެން ދިޔައީއެވެ.\nއާނާ ރޮމުން ގޮސް ކޮޓަރިއަށް ވަންއިރު ސަރާ އޮތީ ފޯނުން ޓިކްޓޮކް ބަލާށެވެ. އާނާ ރޮމުންގޮސް ފާޚާނާއަށް ވަނުމުން ސަރާ ވަރަށް ކަންބޮޑުވިއެވެ. އާނާ ނުކުންނަންދެން ސަރާ އޮތީ ނުނިދައެވެ. ގާތްގަޑަކަށް ފަނަރަ މިނިޓް ވީއިރުވެސް އާނާ ނުނުކުތުމުން ސަރާ ގޮސް ފާޚާނާ ދޮރުގައި ޓަކިޖަހަން ފެށިއެވެ. އާނާ ދޮރު ނުހުޅުވިއެވެ. ސަރާ ދިޔައީ ނަވާލްއަށް ގޮވާށެވެ. ނަވާލް ފާޚާނާ ތަޅުދަނޑި ހިފައިގެން އައިސް ހުޅުވާލުމުން ސަރާ އާ ނަވާލްއަށް ލިބުނީ ޝޮކެކެވެ.\nމީ ވަރަށް ރީތި ވާހަކަ އެއް…. މި ވާހަކަ ލިޔާ ކުއްޖާ ވަރައް މޮޅު…. ށާބަހޭ… މި ވާހަކަ ހަބޭސް


Masdhalhuge agu bodeh nukuran: Mifco\nމިފްކޯ ފެލިވަރު މަސްދަޅު. މިފްކޯ އިން ވަނީ މަސް ދަޅުގެ އަގު ބޮޑު ކުރި ކަމަށް ދެކެވޭ ވާހަކަތައް ދޮގުކޮށްފައި -- ފޮޓޯ: އަވަސް\nމިފްކޯއިން ވިއްކާ މަސްދަޅުގެ އަގު ބޮޑުކުރަން އުޅޭ ކަމަށް ދެކެވޭ ވާހަކަތައް އެ ކުންފުނިން ދޮގުކޮށްފި އެވެ.\nރޯދަ މަސް ނިމުމުން މިފްކޯގެ މަސްދަޅުގެ އަގު ބޮޑުކޮށްފައިވާ ކަމަށް ބުނެ ސޯޝަލްމީޑިއާގައި ބައެއް އާންމުން ވަނީ މިފްކޯ އަށް ފާޑުކިޔާފަ އެވެ.\nމިކަމާ ގުޅިގެން އަވަސް އިން މިއަދު ކުރި ސުވާލަކަށް ޖަވާބު ދެއްވަމުން މިފްކޯގެ މެނޭޖިން ޑިރެކްޓަރު އިސްމާއީލް ފައުޒީ ވިދާޅުވީ މިފްކޯގެ މަސްދަޅު މިހާރު ބާޒާރުގައި ލިބެންހުރި އަގަކީ މިއަހަރުގެ ރޯދަ މަހަށް ހާއްސަ ކޮށްގެން ފެށި ޕްރޮމޯޝަނަކަށް ކަނޑައެޅި އަގުތަކެއް ކަމަށެވެ.\nކޮންމެ އަހަރަކުވެސް މިފްކޯއިން ރޯދަމަހާއި ދިމާކޮށް މަސްދަޅުގެ އަގު ހެޔޮ ކުރެ އެވެ. އަދި ރޯދަ މަސް ނިމުމުން އެ އަގުތައް ކުރީގެ އަގަށް ބަދަލުކުރެ އެވެ.\nފައުޒީ ވިދާޅުވީ ކޮވިޑްގެ ހާލަތު އޮތް ގޮތުން މިފްކޯ އިން މީގެކުރިން އަމަލުކުރާ ގޮތަށް ރޯދަ މަސް ނިމުމުން މިއަހަރު މަސްދަޅުގެ އަގަށް އަދި މިހާތަނަށް ބަދަލު ގެނެސްފައި ވެސް ނުވާނެ ކަމަށެވެ.\n"ސަރުކާރުގެ މަސައްކަތްތައް ކުރީގައި އޮތްގޮތަށް ރުޖޫއަވެ، ލޮކްޑައުން އުވާލައި، އަދި ކޮވިޑްގެ މިހާލަތުން އަރައިގަނެވުމުން އަނބުރާ ކުރީގައި ވިއްކި އަގަށް މަސްދަޅުގެ އަގު ބަދަލުކުރަން ވިސްނިދާނެ. ނަމަވެސް މަސްދަަޅުގެ އަގު އޭރުން ވެސް ކުރިއަށް ވުރެ ވަކި އަގު ބޮޑު ވެގެނެއް ނުދާނެ،" ފައުޒީ ވިދާޅުވި އެވެ.\nބާޒާރުގައި މިފްކޯގެ ތެޔޮ މަސްދަޅެއް މިހާރު ވިއްކަނީ 12.25 ރުފިޔާ އަށެވެ. އަދި ފެން މަސް ދަޅެއް ވިއްކަނީ 11.25 ރުފިޔާ އަށެވެ. ތެޔޮ މަސްދަޅެއް ރޯދައިގެ ކުރިން ވިއްކާފައިވަނީ 13.05 ރުފިޔާ އަށެވެ. އަދި ފެން މަސްދަޅެއް ވިއްކާފައިވަނީ 12.05 ރުފިޔާ އަށެވެ.\nމިފްކޯ ފިޝަރީޒް އެންޑް އެގްރިކަލްޗާ މިނިސްޓްރީ ފެލިވަރު + ކޫއްޑޫ\nމަސް ގަންނަން ކީކިމިނި ތައްޔާރުވަނީ